**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ,**

**ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 15 Ιουλίου 2025, ημέρα Τρίτη και ώρα 10.10΄π.μ., στην Αίθουσα «Προέδρου Δημητρίου Γεωργ. Παπασπύρου» (150), συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης υπό την προεδρία του Προέδρου αυτής, κ. Αναστασίου Μπαρτζώκα, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Δικαιοσύνης «Παρεμβάσεις στον Κώδικα Πολιτικής Δικονομίας - Τροποποιήσεις σχετικά με τη δημοσίευση διαθηκών - Τροποποιήσεις στο ρυθμιστικό πλαίσιο των ανακοπών κατά της αναγκαστικής εκτέλεσης με σκοπό την επιτάχυνση της εκδίκασης - Λοιπές διατάξεις αρμοδιότητας του Υπουργείου Δικαιοσύνης».

Στην συνεδρίαση παρέστησαν ο Υφυπουργός Δικαιοσύνης, κ. Ιωάννης Μπούγας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Αντωνίου Μαρία, Βούλτεψη Σοφία, Δημοσχάκης Αναστάσιος, Ζεμπίλης Αθανάσιος, Καιρίδης Δημήτριος, Καππάτος Παναγής, Κεδίκογλου Συμεών (Σίμος), Κελέτσης Σταύρος, Κεφάλα Μαρία - Αλεξάνδρα, Κούβελας Δημήτριος, Κτιστάκης Ελευθέριος, Λαζαρίδης Μακάριος, Μακρή Ζωή (Ζέττα), Μάνη - Παπαδημητρίου Άννα, Μαντάς Περικλής, Μαρκογιαννάκης Αλέξανδρος, Μπαρτζώκας Αναστάσιος, Μπουκώρος Χρήστος, Νικολακόπουλος Ανδρέας, Οικονόμου Βασίλειος, Οικονόμου Ιωάννης (Γιάννης), Ράπτη Ζωή, Υψηλάντης Βασίλειος - Νικόλαος, Χαρακόπουλος Μάξιμος, Γιαννακοπούλου Κωνσταντίνα (Νάντια), Δουδωνής Παναγιώτης, Λιακούλη Ευαγγελία, Μουλκιώτης Γεώργιος, Πάνας Απόστολος, Ξανθόπουλος Θεόφιλος, Παπαηλιού Γεώργιος, Τσαπανίδου Παρθένα (Πόπη), Γκιόκας Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Δελής Ιωάννης, Γραμμένος Βασίλειος, Χήτας Κωνσταντίνος, Τζανακόπουλος Δημήτριος, Κουρουπάκη Ασπασία, Ρούντας Γεώργιος, Κωνσταντοπούλου Ζωή, Βαλτογιάννης Διονύσιος, Κατσιβαρδάς Χαράλαμπος και Σαρακιώτης Ιωάννης.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Καλημέρα σε όλες και σε όλους. Καλημέρα, κύριε Υπουργέ.

Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Δημόσιας Διοίκησης Δημόσιας Τάξης και Δικαιοσύνης με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Δικαιοσύνης «Παρεμβάσεις στον Κώδικα Πολιτικής Δικονομίας - Τροποποιήσεις σχετικά με τη δημοσίευση διαθηκών - Τροποποιήσεις στο ρυθμιστικό πλαίσιο των ανακοπών κατά της αναγκαστικής εκτέλεσης με σκοπό την επιτάχυνση της εκδίκασης - Λοιπές διατάξεις αρμοδιότητας του Υπουργείου Δικαιοσύνης».

Στη συνεδρίαση παρίσταται ο Υφυπουργός Δικαιοσύνης κ. Ιωάννης Μπούγας καθώς και αρμόδιοι υπηρεσιακοί παράγοντες του Υπουργείου.

Ως προς τον προγραμματισμό των επόμενων συνεδριάσεων η πρότασή μου είναι να συνεχίσουμε την επεξεργασία του σχεδίου νόμου αύριο Τετάρτη 16 Ιουλίου και ώρα 13:00’ με την ακρόαση των εξωκοινοβουλευτικών προσώπων, την Πέμπτη 17 Ιουλίου και ώρα 10:00’ με την συζήτηση επί των Άρθρων και την Τρίτη 22 Ιουλίου και ώρα 10:00’ με την β΄ ανάγνωση του νομοσχεδίου.

Πριν περάσουμε στους προτεινόμενους φορείς από τα κόμματα, έχει τον λόγο από την Πλεύση Ελευθερίας η κ. Ελένη Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, η πρόσκληση φορέων λέτε να γίνει αύριο στις 13:00’ το μεσημέρι υπάρχει Ολομέλεια ταυτόχρονα. Την Πέμπτη συζητείται ένα πολύ σοβαρό νομοσχέδιο επίσης, εκτός του φορολογικού που θα συζητηθεί αύριο Τετάρτη που αφορά στο Υπουργείο Υποδομών και Μεταφορών. Είμαστε μικρή Κοινοβουλευτική Ομάδα όπως γνωρίζετε. Εγώ σήμερα είμαι Εισηγήτρια στην παρούσα Επιτροπή ταυτόχρονα είμαι Εισηγήτρια στην Ολομέλεια που αυτήν την στιγμή δυστυχώς απουσιάζω και δεν παρίσταμαι και είμαι Εισηγήτρια και στην Επιτροπή Υπουργείου Εθνικής Οικονομίας και Οικονομικών.

Συνεπώς, όπως καταλαβαίνετε μας εμφανίζετε ένα τέτοιο ρυθμό φρενήρη που πραγματικά κάνουμε τα αδύνατα δυνατά να ανταποκριθούμε, αλλά το γεγονός ότι λέτε ότι θα συζητήσουμε ένα τεράστιο νομοσχέδιο 164 άρθρων ώρα μία το μεσημέρι αύριο ταυτόχρονα με την Ολομέλεια και την Πέμπτη κατ’ άρθρο συζήτηση ταυτόχρονα με άλλη Ολομέλεια, αυτό πραγματικά μας ξεπερνάει. Εμείς δεν αποδεχόμαστε σε καμία περίπτωση αυτού του είδους την σύντμηση προθεσμιών και συζήτησης του νομοσχεδίου και παρακαλούμε θερμά τα υπόλοιπα κόμματα να τοποθετηθούν ως προς αυτόν τον ρυθμό στην πραγματικότητα αποφυγής της συζήτησης ενός τέτοιου νομοσχεδίου και να εισαχθεί με έναν τρόπο που θα επιτρέψει την πραγματική διαβούλευση και συζήτηση.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Όπως αντιλαμβάνεσθε, το κατανοώ το πρόβλημα. Είναι διαχρονικό το ζήτημα και καταλαβαίνουμε όλοι μας ότι οι μικρές Κοινοβουλευτικές Ομάδες όντως έχουν τέτοια ζητήματα. Γίνεται από το Προεδρείο και από τον Πρόεδρο της Βουλής και από την Διάσκεψη των Προέδρων προσπάθεια όσο γίνεται να μην πέφτουν το ένα πάνω στο άλλο, αλλά δυστυχώς δεν μπορεί πάντα να προσπεραστεί. Όσο μπορώ κι εγώ από την πλευρά μου σας θα διευκολύνω, κυρία Καραγεωργοπούλου.

Παρακαλώ οι Εισηγητές και Ειδικοί Αγορητές να προτείνουν τους φορείς που θα κληθούν στην επόμενη συνεδρίασή μας. Οι προτάσεις παρακαλώ να κατατεθούν και γραπτώς στη Γραμματεία της Επιτροπής ώστε να καταρτιστεί ο σχετικός κατάλογος των φορέων σύμφωνα με τα οριζόμενα στην Παράγραφο 5 του Άρθρου 38 του Κανονισμού της Βουλής τον οποίο θα σας ανακοινώσω στη συνέχεια.

Τον λόγο έχει τώρα για τις προτάσεις των φορέων ο Εισηγητής Πλειοψηφίας, κ. Ελευθέριος Κτιστάκης.

**ΕΛΕΥΘΕΡΙΟΣ ΚΤΙΣΤΑΚΗΣ (Εισηγητής της Πλειοψηφίας):** Η Ολομέλεια των Προέδρων των Δικηγορικών Συλλόγων Ελλάδος, Ένωση Ασκούμενων και Νέων Δικηγόρων, Συντονιστική Επιτροπή Συμβολαιογραφικών Συλλόγων Ελλάδος, Ομοσπονδία Δικαστικών Επιμελητών Ελλάδος, η Ένωση Δικαστών και Εισαγγελέων Ελλάδος, η (ΠΟΜΙΔΑ) Πανελλήνια Ομοσπονδία Ιδιοκτητών Ακινήτων, η Εθνική Επιτροπή για τα Δικαιώματα του Ανθρώπου από το Συνήγορο του Πολίτη την Ειδική Συνήγορο για τα Δικαιώματα του Παιδιού, η Ένωση Ελλήνων Δικονομολόγων και η Ένωση Δικαστικών Λειτουργών Συμβουλίου της Επικρατείας. Ευχαριστώ.

**ΑΝΑΣΤΑΣΙΟΣ ΜΠΑΡΤΖΩΚΑΣ (Προέδρος της Επιτροπής):**  Τον λόγο έχει η Εισηγήτρια της Μειοψηφίας, κυρία Ευαγγελία Λιακούλη.

**ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας):** Εμείς προτείνουμε την Ολομέλεια των Δικηγορικών Συλλόγων Ελλάδας, την Ένωση Δικαστών και Εισαγγελέων, την Ένωση Εισαγγελέων Ελλάδος, τη Συντονιστική Επιτροπή των Συμβολαιογραφικών Συλλόγων Ελλάδας, την Ομοσπονδία Δικαστικών Επιμελητών Ελλάδας, την Ένωση Ασκούμενων και Νέων Δικηγόρων, την Ομοσπονδία Δικαστικών Υπαλλήλων Ελλάδας, την Ένωση Ελλήνων Δικονομολόγων, την Ένωση Ποινικολόγων, την Ένωση Ποινικολόγων και Μαχόμενων Δικηγόρων. Θα σας θα καταθέσω και γραπτώς, κύριε Πρόεδρε.

**ΑΝΑΣΤΑΣΙΟΣ ΜΠΑΡΤΖΩΚΑΣ (Προέδρος της Επιτροπής):** Τον λόγο έχει Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ», ο κ. Γεώργιος Παπαηλιού μέσω Webex.

**ΓΕΩΡΓΙΟΣ ΠΑΠΑΗΛΙΟΥ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»:**  Είμαι στο Webex λυπάμαι που για λόγους ανεξάρτητους της θέλησης μου δεν μπορώ να έχω φυσική παρουσία σήμερα στην Επιτροπή. Άκουσα τις προτάσεις των υπόλοιπων εκπροσώπων των κομμάτων, των Εισηγητών συμφωνώ, θα ήθελα να υπογραμμίσω την Ένωση Δικαστών και Εισαγγελέων, την Ολομέλεια των Δικηγορικών Συλλόγων Ελλάδος, την Ένωση Δικονομολόγων Ελλάδος, την Ένωση των Ποινικολόγων Ελλάδος και την Ομοσπονδία Δικαστικών Υπαλλήλων.

**ΑΝΑΣΤΑΣΙΟΣ ΜΠΑΡΤΖΩΚΑΣ (Προέδρος της Επιτροπής):** Τον λόγο έχει ο κ. Ιωάννης Γκιόκας.

**ΙΩΑΝΝΗΣ ΓΚΙΟΚΑΣ:** Συμφωνούμε με τις προτάσεις που έχουν γίνει.

**ΑΝΑΣΤΑΣΙΟΣ ΜΠΑΡΤΖΩΚΑΣ (Προέδρος της Επιτροπής):** Τον λόγο έχει για την «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», ο κ. Βασίλειος Γραμμένος.

**ΒΑΣΙΛΕΙΟΣ ΓΡΑΜΜΕΝΟΣ** **(Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Προτείνουμε και εμείς την Ομοσπονδία Δικαστικών Υπαλλήλων, την ΟΔΥΕ τον Σύλλογο Δικαστικών Υπαλλήλων Αθήνας, την Ένωση Δικαστών και Εισαγγελέων, τον Δικηγορικό Σύλλογο Αθήνας και Δικηγορικό Σύλλογο Πειραιά.

**ΑΝΑΣΤΑΣΙΟΣ ΜΠΑΡΤΖΩΚΑΣ (Προέδρος της Επιτροπής):** Από την «ΝΕΑ ΑΡΙΣΤΕΡΑ», τον λόγο ο κ. Δημήτριος Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΑΣΤΕΡΑ»):** Συμφωνούμε με τις προτάσεις, κύριε Πρόεδρε.

**ΑΝΑΣΤΑΣΙΟΣ ΜΠΑΡΤΖΩΚΑΣ (Προέδρος της Επιτροπής):** Για την ‘’ΝΙΚΗ’’ τον λόγο έχει ο κ. Ρούντας.

**ΓΕΩΡΓΙΟΣ ΡΟΥΝΤΑΣ** **(Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ΄΄ΝΙΚΗ΄΄»:** Έχουμε καλυφθεί από τις προτάσεις μόνον μία μικρή παρατήρηση σε ό,τι αφορά στο χρόνο της νομοθέτησης και τις Επιτροπές και εγώ έτσι ακούγοντας την τοποθέτηση συνάδελφου από την «ΠΛΕΥΣΗ ΕΛΕΥΘΕΡΙΑΣ» είναι ένα πρόβλημα, όντως το αντιμετωπίζουμε. Κάνετε κάτι διότι και εμείς μικρή Κοινοβουλευτική Ομάδα είμαστε και εμείς δυσκολευόμαστε και νομίζω ότι διευκολύνει πάρα πολύ και την ποιότητα της νομοθέτησης.

**ΑΝΑΣΤΑΣΙΟΣ ΜΠΑΡΤΖΩΚΑΣ (Προέδρος της Επιτροπής):** Τον λόγο έχει για την «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΤΑΝΤΟΠΟΥΛΟΥ», η κυρία Ελένη Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο.** **«ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΤΑΝΤΟΠΟΥΛΟΥ»):** Συνήγορος του Πολίτη, Εθνική Επιτροπή Δικαιωμάτων του Ανθρώπου, Συνήγορος του Καταναλωτή, Ινστιτούτο Καταναλωτή και Ενωτική Πρωτοβουλία κατά των Πλειστηριασμών.

**ΑΝΑΣΤΑΣΙΟΣ ΜΠΑΡΤΖΩΚΑΣ (Προέδρος της Επιτροπής):** Ευχαριστώ πολύ. Λοιπόν, πριν μπούμε στη διαδικασία των Εισηγήσεων από τους Αγορητές και τον Εισηγητή της Πλειοψηφίας κύριε Υπουργέ, θέλετε να κάνετε μια εισαγωγική τοποθέτηση;

**ΙΩΑΝΝΗΣ ΜΠΟΥΓΑΣ (Υφυπουργός της Δικαιοσύνης):** Όχι, κύριε Πρόεδρε, ας προχωρήσουμε με τους Εισηγητές και θα μιλήσω στο τέλος.

**ΑΝΑΣΤΑΣΙΟΣ ΜΠΑΡΤΖΩΚΑΣ (Προέδρος της Επιτροπής):** Να σημειώσω όποιος άλλος συνάδελφος θέλει να τοποθετηθεί, στην Γραμματεία.

Οπότε περνάμε στον Εισηγητή της Πλειοψηφίας, τον κ. Ελευθέριο Κτιστάκη. Έχετε τον λόγο για 15΄ λεπτά.

**ΕΛΕΥΘΕΡΙΟΣ ΚΤΙΣΤΑΚΗΣ (Εισηγητής της Πλειοψηφίας):** Κύριε Υπουργέ, κυρίες και κύριοι συνάδελφοι, το υπό επεξεργασία σχέδιο νόμου, συνιστά ένα ακόμα βήμα προς την κατεύθυνση της επιτάχυνσης της δικαιοσύνης με μεταρρυθμίσεις που ήταν αναγκαίες εδώ και αρκετά ίσως χρόνια, αλλά και στοχευμένες παρεμβάσεις σε όλα τα επίπεδα. Για τον λόγο αυτόν η αναμόρφωση του Κώδικα Πολιτικής Δικονομίας αφορά όλη τη διαδικασία από την κατάθεση του εισαγωγικού δικογράφου στον Πρώτο Βαθμό μέχρι και την έκδοση τελεσίδικης ή και αμετάκλητης απόφασης. Στην πρώτη κατηγορία των μεταρρυθμίσεων εντάσσονται αναμφισβήτητα ο ηλεκτρονικός φάκελος προβλέπεται στο άρθρο 12 η έκδοση διάταξης από τον αρμόδιο δικαστή προ της ορισθείσας δικασίμου για συμπλήρωση της αγωγής που προβλέπει το άρθρο 26.

Αναφορικά με την τακτική διαδικασία καθιερώνεται η έκδοση διάταξης από τον αρμόδιο δικαστή εντός 30 ημερών από τη χρέωση είτε για απόρριψη της αγωγής λόγω απαραδέκτου είτε για συμπλήρωση της αγωγής είτε τέλος για συμπλήρωση των αποδείξεων με τη διενέργεια αυτοψίας, πραγματογνωμοσύνης ή εξέτασης μαρτύρων καθώς και για συνεκδίκαση, χωρισμό δικογράφων ή αναστολής κατ΄ άρθρον 246 και επόμενων του Κώδικα Πολιτικής Δικονομίας.

Σημαντικό δε είναι να σημειωθεί ότι σε περίπτωση που ο ενάγων δεν αντιλέξει ή δεν συμμορφωθεί στη διάταξη αυτή, η διάταξη επικυρώνεται και η δίκη περατώνεται με επακόλουθη διαγραφή της υπόθεσης από το σχετικό πινάκιο επίσης στην τακτική διαδικασία προβλέπεται για πρώτη φορά ο προσδιορισμός δικασίμου ταυτόχρονα με την κατάθεση της αγωγής και σε χρονικό διάστημα όχι μεγαλύτερο των έξι (6) μηνών από την κατάθεση του δικογράφου.

Συνοπτικά μιλώντας επειδή σήμερα ένα μεγάλο μέρος του δικαστικού χρόνου της προδικασίας στην τακτική διαδικασία παρέρχεται άπρακτο με τις ρυθμίσεις αυτές επιχειρείται να αξιοποιηθεί αυτός ακριβώς ο χρόνος. Επίσης, ως αποτέλεσμα των ρυθμίσεων αυτών καταργείται η επαναληπτική συζήτηση μετά από αυτοψία, πραγματογνωμοσύνη και λοιπών. Εισάγεται η εξέταση μαρτύρων και με τηλεδιάσκεψη όπως προστίθεται με το άρθρο 37.

Μία ακόμη αναγκαία μεταρρύθμιση συνιστά η κατάθεση των ενδίκων μέσων στη γραμματεία του δικαστηρίου που απευθύνονται. Συνεπώς και με εξαίρεση την αναίρεση κατά την κατάθεση προσδιορίζεται ταυτόχρονα και η ημερομηνία συζήτησης του ενδίκου μέσου. Επανέρχεται η εισήγηση κατά τη διαδικασία στον Άρειο Πάγο για το παραδεκτό της αναίρεσης, αλλά και για το παραδεκτό και βάσιμο των λόγων αυτής. Η μεγαλύτερη ίσως ριζική μεταρρύθμιση είναι η έκδοση της διαταγής πληρωμής από δικηγόρο. Αυτός μετά από πιστοποίηση ορίζεται με πράξη του οικείου Δικηγορικού Συλλόγου και αφού ελέγξει όσα απαιτούνται για το παραδεκτό και βάσιμο της αίτησης που έχει υποβληθεί, εκδίδει την διαταγή πληρωμής και την καταθέτει στη Γραμματεία του Πρωτοδικείου προκειμένου να γίνει περιγραφή του εκτελεστήριου τύπου.

Το προκείμενο σχέδιο νόμου κυρίες και κύριοι, τροποποιεί και τις διατάξεις διαταγής απόδοσης μισθίου όχι μόνον για να εκδίδεται από δικηγόρο όπως και η διαταγή πληρωμής, αλλά για να εκδίδεται και για τον πρόσθετο λόγο της λήξης της μίσθωσης διάρκειας ορισμένου χρόνου συμπεριλαμβάνοντας πάντως και τις μισθώσεις αορίστου χρόνου. Διευρύνεται σημαντικά με τον τρόπο αυτόν το πεδίο εφαρμογής της απόδοσης μισθίου που ισχύει από τη θέσπιση της και μέχρι σήμερα και περιορίζεται αποκλειστικά στην οφειλή μισθωμάτων και παρεπόμενων απαιτήσεων.

Εξίσου ριζική μεταρρύθμιση με την έκδοση της διαταγής πληρωμής και της διαταγής απόδοσης μισθίου από δικηγόρο συνιστά η μεταφορά της αρμοδιότητας για την δημοσίευση διαθήκης από το δικαστήριο στον συμβολαιογράφο τροποποιουμένων αναλόγως των διατάξεων τόσο του Κώδικα Πολιτικής Δικονομίας όσο και του Αστικού Κώδικα.

Προβλέπεται δε ειδική πλατφόρμα δημοσίευσης διαθηκών με την ονομασία Μητρώο Διαθηκών για την καταχώριση και τήρηση διαθηκών ιδιόγραφων μυστικών ή και δημοσίων που κατατίθενται, καταρτίζονται ή συντάσσονται αντίστοιχα από τον συμβολαιογράφο και τον εκτελούντα χρέη πρόξενο.

Περαιτέρω οι στοχευμένες παρεμβάσεις στις οποίες αναφέρθηκα στην αρχή της εισήγησής μου αφορούν ενδεικτικά την απαγόρευση ρήτρας αποκλειστικής παρέκθεσης σε περίπτωση δομής της δωσιδικίας του υποκαταστήματος με προφανή στόχευση τη συσσώρευση δικών στο Πρωτοδικείο της Αθήνας λόγω του μεγάλου πλήθους των εταιρειών που εδρεύουν σε αυτήν.

Σε επιδόσεις των δικογράφων, τη σύντμηση των προθεσμιών στην τακτική διαδικασία αναφορικά με την επίδοση, την άσκηση παρέμβασης προς επίκλησης και των λοιπών ενδίκων βοηθημάτων. Στις προθεσμίες έκδοσης απόφασης, αλλά και τις συνέπειες μη έκδοσης εντός των προθεσμιών αυτών. Την τροποποίηση των διατάξεων στη διαδικασία των μικροδιαφορών ειδικά κατά την ταπεινή μου άποψη όσον αφορά την παράσταση κατά την συζήτηση της αγωγής. Την τροποποίηση των διατάξεων για την άσκηση των προσθέτων λόγω έφεσης και αναίρεσης καθώς και της αντέφεσης ούτως ώστε να μην χωρεί αναβολή λόγω αποκλειστικά της άσκησής τους και μόνο.

Την τροποποίηση της διαδικασίας της εκούσιας δικαιοδοσίας σε ένα ευρύ πλέγμα διατάξεων. Την τροποποίηση της σφράγισης πραγμάτων και της απογραφής με τη σύμπραξη δικαστικού επιμελητή αντί για συμβολαιογράφου όπως ισχύει σήμερα.

Τέλος, γίνονται εκτενείς παρεμβάσεις και τροποποιήσεις των διατάξεων της διαδικασίας αναγκαστικής εκτέλεσης. Πέραν αυτών των τροποποιήσεων, όμως, σημαντική αλλαγή επέρχεται στη συζήτηση των ανακοπών κατά πράξεων αναγκαστικής εκτέλεσης επί σκοπώ μείωσης του χρόνου που μεσολαβεί από την άσκησή τους ως την εκδίκαση αυτών σε Πρώτο βαθμό και συνακόλουθα επί σκοπώ ενίσχυσης των δικαιωμάτων όλων των διαδίκων.

Στην περίπτωση αυτή ακολουθείται με το προκείμενο νομοσχέδιο το πρότυπο εκδίκασης εκκρεμών υποθέσεων που εφαρμόσθηκε και μάλιστα με μεγάλη επιτυχία στην περίπτωση του ν. 38/69 του 2010. Συγκεκριμένα απαιτείται επί ποινή απαράδεκτου η υποβολή αίτησης επαναπροσδιορισμού αποκλειστικά στην ειδική πλατφόρμα που φιλοξενείται στο ενιαίο κυβερνητικό υπολογιστικό νέφος. Σε αντίθετη περίπτωση η ανακοπή θα θεωρηθεί μη ασκηθείσα και η τυχόν χορηγηθείσα ως προσωρινή διαταγή ή αναστολή καταργούνται αυτοδικαίως.

Μέσω της ίδιας αυτής πλατφόρμας συντάσσεται η έκθεση κατάθεσης της αίτησης επαναπροσδιορισμού από τη γραμματεία του δικαστηρίου καθώς επίσης διενεργείται και η ταυτοποίηση των διαδίκων ώστε να ακολουθήσει η επίδοση της αίτησης μέσω του ηλεκτρονικού ταχυδρομείου παραμένει βέβαια ως δικλείδα ασφαλείας και η δυνατότητα επίδοσης με τις σχετικές γενικές διατάξεις του κώδικα πολιτικής δικονομίας.

Πέραν των προαναφερόμενων αλλαγών και μεταρρυθμίσεων με το προκείμενο σχέδιο νόμου και ανάμεσα σε άλλες διατάξεις αυξάνονται οι θέσεων των Αεροπαγιτών κατά πέντε (5), ρυθμίζονται τα σχετικά με τα ανώτατα όρια χρέωσης υποθέσεων σε δικαστικούς και εισαγγελικούς λειτουργούς, συμπληρώνονται οι διατάξεις για την αδικαιολόγητη καθυστέρηση στη δημοσίευση Αποφάσεων, ενισχύεται η λειτουργία του Συμβουλίου της Επικρατείας με διαφόρους τρόπους, τροποποιείται η σχετική διάταξη για τις ποινικές κυρώσεις για παραβάσεις των δικαιωμάτων πνευματικής ιδιοκτησίας του ν. 21/21 του 1993, διευρύνεται η αποχή για την ποινική δίωξη ανηλίκων και συστήνεται τμήμα Ιατροδικαστικής Υπηρεσίας στην Δυτική Μακεδονία με έδρα την Κοζάνη.

Τέλος, αναφορικά με τις αιτήσεις αναίρεσης ενώπιον του Συμβουλίου της Επικρατείας που ασκούνται από το Δημόσιο, την Ανεξάρτητη Αρχή Δημοσίων Εσόδων και τους Οργανισμούς Κοινωνικής Ασφάλισης ορίζεται ότι απαιτείται άδεια η οποία χορηγείται από δικαστικό σχηματισμό σε συμβούλιο ο οποίος μπορεί να αποφαίνεται και κατά πλειοψηφία και με συνοπτική αιτιολογία. Η απόφαση για χορήγηση ή μη της άδειας είναι αμετάκλητη εφόσον η άδεια χορηγηθεί εν όλω ή εν μέρει το συμβούλιο εκδίδει πρακτικό για την εισαγωγή της υπόθεσης στο δικαστήριο.

Επιτρέψτε μου να εστιάσω περισσότερο στη συγκεκριμένη ρύθμιση δεδομένου εισάγει έναν θεσμό όχι γνωστό στην νομική μας φιλοσοφία. Ειδικότερα και σύμφωνα με την Απόφαση 21/25 της Διοικητικής Ολομέλειας του Συμβουλίου της Επικρατείας οι ανωτέρω αιτήσεις δηλαδή, του Δημοσίου, της ΑΑΔΕ και των Οργανισμών Κοινωνικής Ασφάλισης αντιπροσωπεύουν με βάση τα πρόσφατα στοιχεία του Ιουνίου του 2025 -της γραμματείας του δικαστηρίου αυτού- ποσοστό που προσεγγίζει το 40% των εκκρεμών υποθέσεων.

Παρά την εφαρμογή του φίλτρου που εισήγαγε ο ν. 3900 του 2010 ο αριθμός των ενδίκων μέσων που ασκούνται από τη διοίκηση παραμένει σε συγκριτική βάση πολύ μεγάλος κατάσταση, η οποία οφείλεται στη συνεχιζόμενη πρακτική της διοίκησης να ασκεί όλα τα ένδικα μέσα χωρίς συστηματική εφαρμογή εσωτερικών διαδικασιών περιορισμού της. Η εισαγωγή του θεσμού της άδειας θα οδηγήσει υπό τα δεδομένα αυτά σε σημαντική βελτίωση ως προς την ταχύτητα διεκπεραίωσης των υποθέσεων συνδυαζόμενη μάλιστα στις περιπτώσεις που η άδεια θα χορηγείται με τις διευρυμένες δυνατότητες που παρέχουν οι ισχύουσες διατάξεις των άρθρων 34Α΄ και 34 Β` του Π.Δ. 18/1989 για την έκδοση αποφάσεων σε συμβούλιο. Σημειώνεται βέβαια ότι η εισαγωγή του θεσμού της άδειας από το Δημόσιο και για ορισμένους φορείς του της διοίκησης δεν εγείρει ζητήματα παραβίασης του συντάγματος ή της ευρωπαϊκής σύμβασης δικαιωμάτων του ανθρώπου λαμβανομένου προεχόντως υπόψη ότι οι φορείς άσκησης της δημόσιας εξουσίας δεν αποτελούν υποκείμενα του δικαιώματος δικαστικής προστασίας όπως άλλωστε έχει κρίνει παλαιότερα η απόφαση της ίδιας διοικητικής ολομέλειας 4 του 2010.

Η αυστηρότερη σε σχέση με τους ιδιώτες έννομη συνέπεια του αμετάκλητου χαρακτήρα της απόφασης σε συμβούλιο ως προς την μη συνδρομή των προϋποθέσεων του ισχύοντος σήμερα φίλτρου δεν έρχεται σε αντίθεση ούτε προς την αρχή της ισότητας των όπλων διαδίκων λαμβανομένων υπόψη των εξής δεδομένων.

Πρώτον, οι φορείς διοίκησης έχουν την δυνατότητα να κάνουν χρήση του θεσμού της πιλοτικής δίκης του άρθρου 1 του ν. 3900/2010 με αυξημένες πιθανότητες επιτυχίας ως προς την στοιχειοθέτηση των σχετικών αιτημάτων λόγω της ευρύτερης εποπτείας που διαθέτει η διοίκηση σε ό,τι αφορά την συνδρομή ζητημάτων γενικότερου ενδιαφέροντος τα οποία έχουν συνέπειες σε ευρύτερο κύκλο προσώπων.

Δεύτερον, ο αρμόδιος Υπουργός ευθέως κινητοποιεί Φορείς Διοίκησης μέσω του Γενικού Επιτρόπου της Επικρατείας επί των τακτικών Διοικητικών Δικαστηρίων έχουν τη δυνατότητα να ασκούν αιτήσεις αναίρεσης υπέρ του νόμου επιτυγχάνοντας με την χρήση του μέσου αυτού την επίλυση ζητημάτων χωρίς να επέρχονται συνέπειες για τους διαδίκους συγκεκριμένης δίκης.

Οι Φορείς Διοίκησης διαθέτουν κατά κανόνα οργανωμένες και εξειδικευμένες νομικές υπηρεσίες, οι οποίες έχουν την δυνατότητα να προβάλλουν και να θεμελιώνουν ισχυρισμούς για την έλλειψη νομολογίας ή την αντίθεση της προσβαλλόμενης απόφασης σε υφιστάμενη νομολογία με κατά τεκμήριο μεγαλύτερη ευχέρεια και αποτελεσματικότητα, ώστε να υπερβούν τα εμπόδια του υφιστάμενου φίλτρου.

Κατόπιν των ανωτέρω η Ολομέλεια του Συμβουλίου της Επικρατείας στην πρόσφατη αυτή απόφασή της υιοθέτησε την πρόταση Τροποποίησης του άρθρου 53, παρ.3 του Π.Δ.18/1989 με σχετική πρόβλεψη και για τις εκκρεμείς υποθέσεις.

Επισημαίνω μάλιστα ότι προβλέπεται περαιτέρω ότι με κοινή απόφαση του Υπουργού Δικαιοσύνης και του καθ’ ύλην αρμόδιου Υπουργού, η εφαρμογή ανωτέρω ρύθμισης μπορεί να επεκτείνεται και σε άλλους Φορείς του Δημοσίου Τομέα.

Κυρίες και κύριοι συνάδελφοι, το υπό επεξεργασία σχέδιο νόμου επιχειρεί να προσαρμόσει διατάξεις ανέγγιχτες, αμετάβλητες επί δεκαετίες στις απαιτήσεις της εποχής, αλλά και στις νέες συνθήκες που έχουν διαμορφωθεί αφ΄ ενός με την λειτουργία των δικαστηρίων μετά τον δικαστικό χάρτη αφ΄ ετέρου με την χρήση της τεχνολογίας. Επιπρόσθετα βέβαια συνεισφέρει σημαντικά στην αποσυμφόρηση των δικαστηρίων, δικαστικών σχηματισμών και γραμματειών από έργο στο οποίο υπάρχει ελάχιστη ή μηδαμινή δικανική και δικαιοδοτική χρήση ακολουθώντας προηγούμενα νομοθετήματα της Κυβέρνησης αυτής και της πολιτικής ηγεσίας του Υπουργείου.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει η Εισηγήτρια της Μειοψηφίας κ. Ευαγγέλια Λιακούλη.

**ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. ΚΟΥΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ):** Πριν ολοκληρωθεί ο κατάλογος -εάν μπορώ- να προσθέσω μόνον από αυτά που ακούστηκαν το Σωματείο Μισθωτών Δικηγόρων

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Ωραία. Τον λόγο έχει η κυρία Λιακούλη για 15΄λεπτά.

**ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας):** Να συμπληρώσω και εγώ τον Συμβολαιογραφικό Σύλλογο Κρήτης κύριε Πρόεδρε, έχει ένα ειδικό θέμα και παρέλειψα πριν να το αναφέρω.

Κύριε Υπουργέ, κυρίες και κύριοι συνάδελφοι, το σημερινό νομοσχέδιο του Υπουργείου Δικαιοσύνης εισάγεται σε μία περίοδο καθόλου άσχετη με αυτά που συζητάμε και εδώ δηλαδή με την απονομή της δικαιοσύνης, με το κράτος δικαίου, με τον τρόπο με τον οποίο πρέπει να δράσουμε και να λειτουργήσουμε ως πολιτικό σύστημα προκειμένου να έχουμε καλύτερα αποτελέσματα. Η περίοδος μπορεί να χαρακτηριστεί αυτή που διανύουμε με δύο μόνον λέξεις. Θεσμική κατάρρευση. Το κράτος δικαίου δοκιμάζεται, η κοινωνία κλυδωνίζεται, σκάνδαλα επί σκανδάλων και η Κυβέρνηση παραμένει, εμμένει και προβάλλει την δική της εικονική πραγματικότητα απόμακρη και αποκομμένη από την αλήθεια και από τον Ελληνικό λαό, από την διαφάνεια και την ανάληψη της ευθύνης.

Αυτό που κάνει είναι να συστηματοποιεί το πλυντήριο και μάλιστα βάζει το Κοινοβούλιο να έχει τον ρόλο του πλυντηρίου στα σκάνδαλα της. Τι να πρώτο θυμηθούμε; Απασχόλησε τον χώρο της δικαιοσύνης έτσι κι αλλιώς γι’ αυτό και τα συζητάμε η αποκάλυψη της δυσώδους υπόθεσης των υποκλοπών. Δεν απονεμήθηκε δικαιοσύνη σε αυτό. Η υπόθεση των Τεμπών, τις τεράστιες ευθύνες για την τραγωδία και το έγκλημα με την μέγιστη επιχείρηση της συγκάλυψης που μάλιστα αυτήν την εβδομάδα έχουμε και την τελευταία πράξη αυτού του μεγαλειώδες σκανδάλου, το οποίο με έναν μεγαλειώδη τρόπο συγκαλύφθηκε εξευτελίζοντας ακόμη και την έννοια του φυσικού δικαστή αφού τον επικαλείστε προκειμένου εκεί να παραπέμψετε αυτούς που φέρονται ότι έχουν ευθύνες, δεν δέχεστε καν στην πραγματικότητα να τους εξετάσετε στην αλήθεια αφήνοντάς τους μια ρετσινιά και χωρίς να σας νοιάζει αν αυτήν την ρετσινιά θα την κρατάνε για πάντα και θα την κουβαλάνε.

Το ίδιο κάνατε με την ευθύνη του κ. Κώστα Καραμανλή και την απόρριψη της πρότασης του ΠΑΣΟΚ για σύσταση Προανακριτικής Επιτροπής, συγκαλύψατε την ευθύνη του κ. Τριαντόπουλου κατά τον ίδιο τρόπο μπαζώσατε τη δικογραφία όπως μπαζώσατε το χώρο της τραγωδίας, ενώ ακολούθησε και η δεύτερη πράξη της συγκάλυψης του κ. Καραμανλή που δεν μπορούσατε πια να αρνηθείτε την Προανακριτική μετά την ογκωδέστατη δικογραφία που έφτασε στη Βουλή φροντίσατε, όμως, με αυτό το κόλπο γκρόσο να τον παραπέμψετε δήθεν στον φυσικό δικαστή ενώ και εσείς γνωρίζετε και εμείς γνωρίζουμε χρόνια τώρα στην δικηγορία ότι το Δικαστικό Συμβούλιο -ο απλός λαός δεν μπορεί να το ξέρει αυτό- δεν μπορεί να επεκτείνει το κατηγορητήριο περαιτέρω της δικογραφίας.

Το ξέρετε αυτό, αλλά δεν το μαρτυράτε σαν τους κατεργάρηδες που ξέρουν το μυστικό, αλλά δεν το λένε και δεν το μοιράζονται με άλλους προκειμένου να κάνουν την κατεργαριά. Νομίζετε, όμως, ο κόσμος δεν καταλαβαίνει πια ότι πήρατε την ιερή έννοια του φυσικού δικαστή για την οποία και η ανθρωπότητα όχι μόνον η νομική επιστήμη έδωσε αγώνες και την κάνατε καραμέλα για να ρίξετε στάχτη στα μάτια των πολιτών.

Τους παραπέμπετε δήθεν στη δικαιοσύνη. Στέλνετε μία μη ολοκληρωμένη δικογραφία, κουρελιάζετε το Σύνταγμα γιατί δεν αφήνετε την Προανακριτική Επιτροπή να κάνει την δουλειά της, δηλαδή να ερευνήσει σε πάσα κατεύθυνση σε όλο το πλάτος, βάθος και ύψος, όμως, στην πραγματικότητα κάνετε τα βολεμένα πράγματα προκειμένου να απαλλαγούν οι δικοί σας άνθρωποι μία ώρα αρχύτερα.

Και να μένατε μόνον σε αυτά που πήρατε την απόφαση εξ αρχής να τα ξεπλύνετε. Τώρα επιφυλάξατε και μία τεράστια περιφρόνηση και μία τεράστια προσβολή, κύριε Υπουργέ, ευθύτατα στα μούτρα κατάμουτρα στον ελληνικό λαό και ήταν η υπόθεση του ΟΠΕΚΕΠΕ και δεν είχατε τον παραμικρό δισταγμό να ανακοινώσετε την σύσταση Εξεταστικής Επιτροπής στο βάθος του χρόνου το 1998 και όσο θέλετε εν πάση περιπτώσει προκειμένου να διαχύσετε τις ευθύνες, προκειμένου το πεδίο να είναι αόριστο, τεράστιο, μεγάλο και τελικά να φτάσει σε αυτό που λέει ο λαός ο απλός ότι τελικά μια εξεταστική επιτροπή είναι ένα κανονικότατο πλυντήριο.

Όλοι ευθύνονται σε βάθος χρόνου ενώ έχετε στα χέρια σας μία δικογραφία από την Ευρωπαϊκή Εισαγγελία -γιατί είμαστε νομικοί εδώ οι περισσότεροι και αντιλαμβανόμαστε τι λέμε νομίζω- που λέει συγκεκριμένα πράγματα, λέει για τη θητεία σας, λέει από το 2019 μέχρι το 2023, μιλάει για συγκεκριμένους Υπουργούς που δεν τους καταλογίζει εγκλήματα, αλλά λέει να διερευνηθούν γιατί υπάρχουν αποχρώσες ενδείξεις και προσέξτε ποιο είναι το φοβερό. Δεν δέχεστε να διερευνηθούν.

Άρα, ξέρετε τι περιμένει από πίσω μετά την διερεύνηση αλλιώς γιατί να μη θέλει κάποιος να διερευνηθούν οι ευθύνες και για αυτό παίρνετε τη μεγάλη σας απόφαση και κάνετε τη μεγάλη αυτή περιφρόνηση και μεγάλη προσβολή στον ελληνικό λαό, εξυπηρετώντας μόνο το πελατειακό σας κράτος το οποίο πρεσβεύετε με όλους αυτούς τους φραπέδες, τους χασάπηδες, τους κήδες, τους μήδες και όλα αυτά που διάβασα μέσα στη δικογραφία και δεν τα πίστευαν στα μάτια μου αν και τα άκουγαν τα αυτιά μου πολλές φορές τον τελευταίο τουλάχιστον χρόνο από καταγγελίες αγροτών οι οποίες, όμως, όλως παραδόξως ποτέ δεν έφτασαν στις Αρχές τις εθνικές να εξεταστούν, ποτέ. Ποτέ δεν έφτασε η Εθνική Αρχή Διαφάνειας παρότι είχε τις καταγγελίες, κύριε Υπουργέ, να δει αυτεπαγγέλτως όπως από τον ιδρυτικό της νόμο οφείλει τις καταγγελίες αυτές για να δει ποιοι εν πάση περιπτώσει εμπλέκονται. Ποιοι οριζόντια ωφελούνται.

Δυστυχώς, λοιπόν, η βόμβα που έσκασε στα χέρια σας η βόμβα των αρίστων μιας άριστης Κυβέρνησης ενός επιτελικού κράτους που φαίνεται ότι στην πραγματικότητα συγκάλυπτε ανθρώπους οι οποίοι είχαν στήσει μία εγκληματική οργάνωση και διασπάθιζαν ευρωπαϊκούς πόρους και κονδύλια και δεν σας ενδιαφέρει και δεν σας καίγεται καρφί ούτε για τα 415 εκατομμύρια ευρώ προστίμων ούτε αυτά που έρχονται ούτε αυτά που πληρώσαμε γιατί να σας πω και κάτι για τη διαχρονική ευθύνη που ακούω και ξανακούω.

Ένα πολιτικό σύστημα που σέβεται τον εαυτό του και αυτό είναι οριζόντιο δηλαδή αφορά όλους μας θα πρέπει κάποια στιγμή να βάλει ένα τέλος σε αυτήν την ιστορία. Μην ρίχνουμε κροκοδείλια δάκρυα γιατί στη διάρκεια των εκλογών ή των ευρωεκλογών το εκλογικό σώμα μάς γυρνά την πλάτη και δεν έρχεται να ψηφίσει και απέχει και φαίνεται ότι τώρα φτάνει το 70% των νέων ανθρώπων στις δημοσκοπήσεις που δεν θέλουν να ψηφίζουν και τα κροκοδείλια δάκρυα πέφτουν λοιπόν με χειμαρρώδη τρόπο γιατί δήθεν εμείς, το πολιτικό σύστημα, τους θέλουμε να ψηφίζουν. Έ, όχι, με αυτές τις μεθόδους και τις τακτικές κανένας δεν πρόκειται να έρθει και να εμπιστευτεί ξανά το πολιτικό σύστημα. Αυτά, λοιπόν, τα κυβερνητικά σκάνδαλα, που αποτυπώνονται στην ελληνική κοινωνία με έναν τρόπο σοβαρό και κραυγαλέο δεν είναι μακριά από το Υπουργείο Δικαιοσύνης δυστυχώς.

Έχω ξαναπεί και στις μεταξύ μας συζητήσεις, κύριε Υφυπουργέ ότι θεωρώ πως υπάρχει ένα ιδιαίτερο ειδικό, εάν μου επιτρέπετε βάρος στο Υπουργείο Δικαιοσύνης διότι, είναι η ναυαρχίδα των Υπουργείων στήριξης του κράτους δικαίου και του νομικού στερεώματος που υπηρετεί του βασικού δηλαδή πυλώνα του κράτους δικαίου.

Μόλις χθες συζητήσαμε μαζί την επίκαιρη ερώτηση που αφορούσε μια ανάθεση μιας προγραμματικής σύμβασης χωρίς διαγωνιστική διαδικασία αν και επρόκειτο για όχι ευκαταφρόνητο ποσό 800.000 ευρώ παρακαλώ και η υπηρεσιακή σας διευθύντρια του Υπουργείου έδωσε –δώσατε- το έργο αυτό χωρίς να κάνει καν δήλωση κωλύματος, σε εργαστήρι στο οποίο εμπλέκεται συγγενικό της πρόσωπο Πρώτου Βαθμού και ήρθατε στη Βουλή, κύριε Υπουργέ, με όλον τον σεβασμό που έχω προσωπικά σε εσάς να πείτε, όμως, το επιχείρημα του Υπουργείου σας και σας καταλαβαίνω ότι μεταφέρετε αυτά που το Υπουργείο σας επιτάσσει με όλη τη σημασία αυτών που λέω αυτήν την στιγμή. Ήρθατε, λοιπόν και είπατε ότι δεν είχε έτσι και αλλιώς υποχρέωση νομική η υπηρεσιακή σας διευθύντρια γι’ αυτό και γι’ αυτόν τον λόγο νομίμως έγινε αυτό. Παραδεχτήκατε δηλαδή ότι έγινε στον υιό πλην, όμως, ήταν νόμιμο λέτε με το ερώτημα να αιωρείται αν ήταν ηθικό και εν πάση περιπτώσει εάν το Υπουργείο Δικαιοσύνης επιτρέπει τέτοια πράγματα πώς θα μπορείτε να συμμαζέψει η Κυβέρνησή σας τα υπόλοιπα Υπουργεία που φαντάζεται κανείς τι έχει να γίνει;

Καλά, το πανηγύρι με τις απευθείας αναθέσεις το ΠΑΣΟΚ το έχει αναδείξει έτσι κι αλλιώς, τα ευρωπαϊκά κονδύλια και το Ταμείο Ανάκαμψης, αυτά που χάσαμε και τα πρόστιμα που έρχονται, τον τρόπο με τον οποίο έχετε λειτουργήσει.

Πάτε μετά στις ιατροδικαστικές υπηρεσίες μιλάτε για αναδιοργάνωση, γίνεται το πραγματικό μπάχαλο. Μόλις τριάντα πέντε (35) ιατροδικαστές οι έξι (6) φεύγουν, παραιτούνται. Στην Κόρινθο έχουν απομείνει δύο (2), στη Λάρισα υποστελεχωμένη, την Κοζάνη την κλείσατε, τη Σύρο την κλείνετε. Σας ενδιαφέρει κατά τα άλλα ο ψηφιακός ανασχηματισμός. Καλώς, εθνικός στόχος μαζί σας και εμείς, τα ψηφίζουμε όλα όσα φέρνετε, όμως; Όμως, είναι εικόνα κράτους αυτή τελικά, κύριε Υπουργέ;

Έρχεστε αφού υπάρχει αυτή η αποδιοργάνωση σε όλα τα επίπεδα με έναν νέο Κώδικα –λέτε- Πολιτικής Δικονομίας. Οι κώδικες βάσει της νομοθεσίας μας επί των ημερών σας έχουμε μία απόλυτη πρωτοτυπία. Αλλάζουν ανά εξάμηνο. Αυτό δεν έχει ξαναγίνει στα ελληνικά χρονικά και στα νομικά χρονικά και στα πολιτικά χρονικά σε όποια χρονικά. Δεν έχει ξαναγίνει αυτό το πράγμα που κάνετε. Συνώνυμο της παράταξής σας κάνατε τον ποινικό λαϊκισμό. Πονάει κεφάλι, κόβει κεφάλι. Έχω έγκλημα, βάζω αυστηρότερες ποινές. Δεν μπορώ αυτό να το αντιμετωπίσω, βάζω αυστηρότερες διατάξεις, δεν μπορώ εκείνο και βεβαίως κάνετε και πονηριές, κατεργαριές πάλι δηλαδή ήταν μόλις πριν από έναν χρόνο που συζητούσαμε το νομοσχέδιο για τον νέο δικαστικό χάρτη. Για τις άρον άρον αλλαγές, συνενώσεις δεσμευόσασταν τότε ότι θα φέρετε την πολυπόθητη επιτάχυνση στον χώρο της δικαιοσύνης. Τότε σας λέγαμε ότι τέτοιες δομικές αλλαγές δεν νοούνται χωρίς να έχει προηγηθεί η επιμόρφωση των δικαστών, η ψηφιοποίηση της δικαιοσύνης - όχι αυτά τα τσιτάτα που λέτε- η πραγματική ψηφιοποίηση της δικαιοσύνης και η αναβάθμιση των υποδομών. Το μόνο που καταφέρατε είναι να επιτείνετε την ανασφάλεια δικαίου με συνεχή αμφιβολία ιδίως των δικηγόρων και των δικαστών, όμως, για το τι τελικά ισχύει. Ένα κομφούζιο με τις συνεχείς αλλαγές στις αρμοδιότητες, με τους δικηγόρους, τους δικαστές αλλά και τους πολίτες κυρίως να ψάχνουν πίσω από τις εξελίξεις και τώρα ήρθατε με αυτό το νομοσχέδιο να αλλάξετε εντελώς όσα γνωρίζαμε μέχρι σήμερα.

Αλλά, δεν ήρθατε μόνον γι’ αυτό. Δεν ήρθατε να κάνετε καλές αλλαγές προς όφελος της δικαιοσύνης, του δικαστικού συστήματος και της απονομής της δικαιοσύνης. Ήρθατε για να εξυπηρετήσετε συμφέροντα, ισχυρούς κύκλους όπως άλλωστε μας έχετε συνηθίσει εσείς στην Νέα Δημοκρατία. Ποιους κύκλους; Τις τράπεζες, τα funds και τους servicers που θέλουν πιο εύκολους και βολικούς πλειστηριασμούς. Αυτή είναι η ταμπακιέρα κατά την γνώμη μου του νομοσχεδίου σας και αυτό είναι μείζον πολιτικό ζήτημα το οποίο έρχεται στο νομοσχέδιο σας και θα το εξηγήσω αναλυτικά.

 Αγαπητοί συνάδελφοι, πρόσφατα δημοσιεύθηκε η ετήσια έκθεση της Κομισιόν για το κράτος δικαίου στην Ελλάδα και δυστυχώς για μία ακόμη χρονιά είναι κόλαφος για την δικαιοσύνη, για την λειτουργία των θεσμών, για την εμπιστοσύνη των πολιτών. Δεν άκουσα κουβέντα να λέτε γι’ αυτήν την έκθεση της Κομισιόν. Σας το είπαμε ξανά και ξανά εσείς, όμως, τίποτα. Η ψηφιοποίηση αγνοείται. Το εγχείρημα της κατασκευής νέων κτιρίων για το Πρωτοδικείο και την Εισαγγελία Αθηνών γι’ αυτό θα μας πείτε κάτι κύριε Υπουργέ, που εγκαταλείφθηκε και απεντάχθηκε από το Ταμείο Ανάκαμψης ενώ το περίμεναν όλοι πως και πως;

Έχουμε νέα προ ημερών αναθεώρηση του Σχεδίου Ανάκαμψης και Ανθεκτικότητας όπου περιλαμβάνονται και έργα της δικαιοσύνης. Η Κυβέρνηση τρέχετε να προλάβετε ένα χρόνο να τα εντάξετε απομένει το 35% των έργων και όλα αυτά τα έργα που είναι έξω από τον χώρο της δικαιοσύνης δυστυχώς, δεν ακούμε κουβέντα από το αρμόδιο υπουργείο σας.

Αυτήν την ζοφερή κατάσταση φέρνει η Κυβέρνηση με το σημερινό της νομοσχέδιο να την επιτείνει διότι, αυτό που θέλετε στην πραγματικότητα με την αλλαγή του Κώδικα Πολιτικής Δικονομίας είναι να φτάσετε τους ευρωπαϊκούς ρυθμούς με ένα κλικ.

Το πρόβλημα στον προσδιορισμό των δικασίμων ήταν ότι δεν υπήρχε η διάταξη που να επιβάλλει να προσδιοριστούν εντός έξι μηνών. Η καθυστέρηση στην έκδοση των αποφάσεων ήταν γιατί δεν υπήρχε αρκετά μεγάλη πίεση στους δικαστές. Αυτό κρίνατε και αυτό κάνατε και αυτό αποτυπώσατε μέσα στις διατάξεις. Είναι οι ίδιοι οι φορείς, οι ενώσεις των δικαστών που σας καταγγέλλουν ότι για μία ακόμη φορά δεν διαβουλευτήκατε, τι; Τον Κώδικα Πολιτικής Δικονομίας. Το ευαγγέλιο να το πούμε έτσι για τον νομικό κόσμο. Δεν λάβατε υπόψιν τις παρατηρήσεις. Παρουσιάζετε ένα νομοσχέδιο αναποτελεσματικό, μη ρεαλιστικό που περισσότερα προβλήματα θα δημιουργήσει. Σε έξι μήνες αν εσείς είστε ακόμη Κυβέρνηση εδώ πάλι θα είμαστε για να αναθεωρούμε τις ίδιες διατάξεις.

Μετά την πίεση που δέχτηκε η Κυβέρνηση διαβάσαμε, κύριε Υπουργέ, το σαββατοκύριακο λίγες ώρες πριν καταθέσετε το νομοσχέδιο στη Βουλή ότι τους καλέσατε όλους. Τον Δικηγορικό Σύλλογο των Αθηνών, την Ένωση Δικαστών και Εισαγγελέων μάλλον σε κατάσταση πανικού. Πατήσατε το panic baton να έρθουν όλοι οι φορείς που θα τους ακούσουμε αύριο να έρθουν και να συναντηθούν μαζί σας προκειμένου να κάνετε υπαναχωρήσεις και οι πληροφορίες τα δημοσιεύματα δηλαδή έκαναν λόγο για σοβαρότατες υπαναχωρήσεις δηλαδή στην πραγματικότητα για κατάργηση όλων των καινοτόμων ιδεών που τάχα μου δήθεν φέρνετε σε αυτό το νομοσχέδιο ότι τα πήρατε πίσω φοβούμενοι τις σφοδρές αντιδράσεις του κόσμου, του δικαστικού κόσμου και του δικηγορικού κόσμου βέβαια, βάλατε τους δικαστές, τους δικηγόρους, αλλά και τους πολίτες, τους διαδίκους σε έναν νέο κυκεώνα. Δεν μπορεί να εξηγηθεί η επιμονή σας να αλλάξετε εντελώς για παράδειγμα την φιλοσοφία των προθεσμιών όταν αλλάζει η γενική αρχή της επίδοσης στις 20 μέρες από τις 30, όταν αλλάζουν οι υπολογισμοί των προθεσμιών. Αλλάζετε μέχρι και το δικαστήριο που κατατίθενται τα ένδικα μέσα όπου πλέον αντί για το δικαστήριο που εξέδωσε την Απόφαση είναι το δικαστήριο που εισάγεται το ένδικο μέσο. Με τις παραπομπές από τα μη αρμόδια δικαστήρια πολύ φοβάμαι, κύριε Υπουργέ ότι θα γίνει μπάχαλο. Θα ξαναρχίσουμε από την αρχή να φτιάχνουμε νέους πίνακες.

Επίσης, θέλω ένα λεπτό να σταθώ στις ρυθμίσεις σας για τις ανακοπές. Τα πινάκια του 2036 που ξέρετε ότι δίνει το Πρωτοδικείο Αθηνών είναι ο μεγαλύτερος καθρέφτης της πολιτικής σας. Τι κάνατε μέχρι τώρα έξι χρόνια, το έτος 2036 ο πίνακας ανακοπών στην Αθήνα.

Ο τρόπος που επιλέγετε να επιλύσετε το πρόβλημα είναι μία πλατφόρμα όπως τα υπερχρεωμένα που εγκυμονεί, όμως, σοβαρούς κινδύνους για πολίτες και δικηγόρους διότι οι ανακοπές κατατέθηκαν για να συζητηθούν με ειδική διαδικασία, μάρτυρες, προφορικότητα καταλήγουν να δικαστούν με πρότυπα τακτικής και απόλυτη έγγραφη διαδικασία και σου λέει ο πολίτης εγώ που έκανα την ανακοπή με εκείνο το καθεστώς με μάρτυρες, με έγγραφα, σε μια διαδικασία που ήξερα τώρα μου αλλάζεις την διαδικασία κι δεν μου λέτε; Τους έχουμε ψηφιακά όλους εκπαιδευμένους ώστε οι πολίτες να μπούνε μέσα; Αυτοί που δεν έχουν συνήγορο πώς θα τα καταφέρουν αυτά και έχουν το δικαίωμα αυτοπροσώπως να παρασταθούν. Πώς θα το αντιμετωπίσετε αυτό το θέμα, αν αυτό παραμείνει και δεν έχετε υπαναχωρήσει και σε αυτό; Τώρα υπό την αίρεση ότι δεν τα πήρατε όλα πίσω στους δικαστές και στους δικηγόρους που συναντήσατε διότι δεν δεχτήκατε να κάνετε μία ενημέρωση στην Επιτροπή μας, κύριε Υπουργέ, πριν ξεκινήσουμε.

Θα κλείσω με την ταμπακιέρα και εμμένω σε αυτό και ζητώ εξηγήσεις. Την αναγκαστική εκτέλεση. Η λογική του Υπουργείου σας είναι καθαρή φωτογραφία είναι η εξυπηρέτηση των ισχυρών, των τραπεζών και των funds με την επιτάχυνση των πλειστηριασμών και προσέξτε, αυτός δεν είναι αντιπολιτευτικός οίστρος. Λέω συγκεκριμένα πράγματα με συγκεκριμένες λέξεις. Περιορίζετε τους οφειλέτες στις ανακοπές και στους λόγους που μπορούν να επικαλεστούν, μειώνετε τις προθεσμίες για την αναστολή του πλειστηριασμού και την ανακοπή για διόρθωση της κατασχετήριας έκθεσης. Κάνετε αυτά τα τέσσερα πράγματα συγκεκριμένα αλλάζετε την κατά τόπο αρμοδιότητα των συμβολαιογράφων στον πλειστηριασμό που πλέον την αποσυνδέετε ουσιαστικά από τον τόπο της εκτέλεσης.

Εδώ έχετε πολλά να πείτε, γιατί το κάνετε. Η κρίση θα γίνεται πλέον σε επίπεδο περιφέρειας Πρωτοδικείου και όχι Εφετείου και οι πλειστηριασμοί θα οδηγούνται με συνοπτικές διαδικασίες στην Αθήνα. Ο οφειλέτης χάνει την εγγύτητα με τον συμβολαιογράφο και την δυνατότητα ενημέρωσης και ιδίως οι πιο αδύναμοι που δεν έχουν την δυνατότητα νομικής εκπροσώπησης. Η τοπική οικονομία υποβαθμίζεται και οδηγούμαστε πλέον σε πλειστηριασμούς την ίδια ημέρα με πολλά ακίνητα όπου και αν βρίσκονται αυτά.

Άκουσα έναν ψίθυρο, κύριε Υπουργέ, για τους διαπιστευμένους συμβολαιογράφους ότι θα δώσετε εναλλακτική δηλαδή δυνατότητα εκεί όπου βρίσκονται συμβολαιογράφοι στις περιφέρειες εναλλακτικά να γίνεται αυτό. Εναλλακτικά τι εναλλακτικά εννοείτε; Πώς το εννοείτε; Δημοσιεύματα φαντάζομαι ότι τα είδατε και εσείς διαρροές.

Εγώ θέλω να απαντήσετε συγκεκριμένα για τα τέσσερα σημεία που φέρατε στους πλειστηριασμούς αλλαγές σε βάρος των οφειλετών υπέρ των funds και υπέρ των τραπεζών. Για πείτε μας, λοιπόν, εσείς θα μας τα εξηγήσετε όλα αυτά για να μας εξηγήσετε και γιατί το συλλαμβάνουμε διαφορετικά. Να μας πείτε τέλος τι κρύβεται πίσω από την διαδικασία της εκτέλεσης αυτής, ποιον εξυπηρετείτε και ειδικά με τους συμβολαιογράφους να μας το εξηγήσετε και αυτό τι σας πίεσε να κάνετε αυτήν την ρύθμιση και να την φέρετε βεβαίως στο κέντρο, στην Αθήνα και με ταυτόχρονη διαδικασία εκπλειστηριασμού πολλών ακινήτων την ίδια ημέρα.

Αφού τα εξηγήσετε όλα αυτά, επιφυλασσόμαστε και ευχαριστώ για την ανοχή σας, κύριε Πρόεδρε.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής)**: Τον λόγο έχει ο κ. Παπαηλιού.

**ΓΕΩΡΓΙΟΣ ΠΑΠΑΗΛΙΟΥ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»)**: Κυρίες και κύριοι συνάδελφοι, καταρχάς λυπάμαι που για λόγους ανεξάρτητους της θέλησής μου δεν μπορώ να είμαι με φυσική παρουσία στην Επιτροπή και αναγκάζομαι να επικοινωνήσω και να κάνω την εισήγησή μου μέσω διαδικτύου. Θέλω να πω δύο πράγματα.

Πρώτον, η συζήτηση του νομοσχεδίου συμπίπτει με την εδώ και πολύ μεγάλο χρονικό διάστημα θεσμική κρίση την οποία έχει προκαλέσει η Κυβέρνηση της Νέας Δημοκρατίας από τότε που ανέλαβε την διακυβέρνηση της χώρας. Είναι κρίση κράτους δικαίου, δικαιοσύνης, δημοκρατίας εν τέλει και αυτό επιβεβαιώνεται και από διεθνείς και ευρωπαϊκούς οργανισμούς με αλλεπάλληλα πορίσματα και Εκθέσεις τις οποίες βέβαια η Νέα Δημοκρατία αγνοεί παντελώς προσβάλλοντας μάλιστα τους φορείς αυτών των προτάσεων, των αναφορών, των πορισμάτων.

Εμείς ως «ΣΥΡΙΖΑ - Προοδευτική Συμμαχία» πρόκειται να καταθέσουμε πρόταση για την σύσταση Προκαταρκτικής Επιτροπής για την διερεύνηση τυχόν ποινικών ευθυνών των πρώην Υπουργών Αγροτικής Ανάπτυξης και Τροφίμων οι οποίοι περιλαμβάνονται στο πόρισμα της Ευρωπαϊκής Εισαγγελίας για τον ΟΠΕΚΕΠΕ.

Η απόφαση της Νέας Δημοκρατίας να καταθέσει πρόταση για τη σύσταση Εξεταστικής Επιτροπής για τον ΟΠΕΚΕΠΕ και μάλιστα από το έτος 1998 θα μπορούσατε να το βάλετε και το 1898 και όχι τη σύσταση Προανακριτικής Επιτροπής βάσει του πορίσματος της Ευρωπαϊκής Εισαγγελίας που να διερευνά ενδεχόμενες ποινικές ευθύνες των δύο Υπουργών Αγροτικής Ανάπτυξης και Τροφίμων που αναφέρονται στο συγκεκριμένο πόρισμα της Ευρωπαϊκής Επιτροπής για τη συγκεκριμένη περίοδο ελέγχου από το 2019 και μετά αποδεικνύει ότι επειδή φοβάστε, κρύβεστε και προβαίνετε σε μία άλλη επιχείρηση συγκάλυψης.

Η συγκάλυψη, το κουκούλωμα υποθέσεων στις οποίες εμπλέκονται στελέχη της Νέας Δημοκρατίας έχει γίνει η δεύτερη φύση σας και τα σκάνδαλα διαδέχονται το ένα το άλλο. Για τίποτα βέβαια δεν ευθύνεσθε ούτε τα πολιτικά στελέχη σας ούτε βέβαια ο ανήξερος Πρωθυπουργός του επιτελικού παρακράτους. Η Εξεταστική Επιτροπή που προτείνετε είναι Εξεταστική Επιτροπή διάχυσης ευθυνών και διαχρονικών παθογενειών. Με αυτόν τον τρόπο επιχειρείτε να αποποιηθείτε, να ξεπλύνετε τις βαρύτατες ευθύνες σας. Πρόκειται για ομολογία ενοχής, προσβολή της Ευρωπαϊκής Εισαγγελίας και ευτελισμό της Βουλής.

Έρχομαι τώρα στο νομοσχέδιο. Κυρίες και κύριοι συνάδελφοι, η ελληνική δικαιοσύνη αντιμετωπίζει διαχρονικά σοβαρά προβλήματα που πλήττουν την θεσμική αξιοπιστία και την αποτελεσματικότητά της. Ως προς αυτές ως Κυβέρνηση, κύριε Υπουργέ, το έχετε τερματίσει. Με την έλλειψη εμπιστοσύνης των πολιτών προς αυτήν να βρίσκεται στο ναδίρ και αυτό να καταγράφεται και στις μετρήσεις, αλλά και να βιώνεται από όλους στην καθημερινότητα τους. Αυτές, δηλαδή η θεσμική αξιοπιστία και η αποτελεσματικότητα δεν συνδέονται μόνον με την εξαιρετικά αργή, την υπερβολική καθυστέρηση στην απονομή της δικαιοσύνης. Η ταχύτητα της απονομής στην απονομή της δικαιοσύνης είναι σημαντικό στοιχείο δεν είναι, όμως, το άπαν. Η αναζήτηση της αλήθειας και η αξιόπιστη και ουσιαστική απονομή της δικαιοσύνης είναι σημαντική παράμετρος ώστε να την εμπιστεύονται οι πολίτες και αυτή δεν υπηρετείται πάντα με την ταχύτητα ή με την επιτάχυνση αν θέλετε. Τα σοβαρά προβλήματα της ελληνικής δικαιοσύνης τα οποία αναφέρθηκαν παραπάνω δηλαδή η θεσμική αξιοπιστία και η αποτελεσματικότητα συνδέονται κυρίως με τις κακές, τις άθλιες υλικοτεχνικές υποδομές, τις ελλείψεις σε ανθρώπινο δυναμικό, δικαστικούς λειτουργούς και δικαστικούς υπαλλήλους, την πολυνομία και την κακονομία των οποίων είστε πρωταθλητές.

Όλα αυτά συνθέτουν ένα τοπίο που υπονομεύει τον βασικό συνταγματικό ρόλο της δικαιοσύνης, την ταχεία, αμερόληπτη και δίκαιη κρίση των υποθέσεων. Σε αυτό το πλαίσιο η καθυστέρηση στην έκδοση αποφάσεων δεν συνιστά απλώς διοικητικό πρόβλημα, αλλά ευθεία προσβολή των δικαιωμάτων των πολιτών ειδικά των πιο ευάλωτων και την συστηματική υποχώρηση της εμπιστοσύνης προς τον θεσμό. Με αυτό τον τρόπο επέρχεται σημαντική ανισορροπία των αντιτιθέμενων συμφερόντων των διαδίκων και ουσιώδη συρρίκνωση των δικαιωμάτων των πολιτών ακόμα και αυτής της προσωρινής δικαστικής προστασίας και υπονόμευση της αρχής της αναζήτησης της ουσιαστικής αλήθειας.

Στον πυρήνα αυτής της δυσλειτουργίας βρίσκεται η επιμονή της Κυβέρνησης να αντιμετωπίζει τις παθογένειες του δικαστικού συστήματος όχι μέσω ενός ολιστικού μακροπρόθεσμου σχεδιασμού, αλλά μέσω συχνών, αποσπασματικών και συχνά πρόχειρων νομοθετικών παρεμβάσεων.

Ενδεικτικό είναι και το παράδειγμα του Κώδικα Πολιτικής Δικονομίας όπως εν προκειμένω, αλλά και των υπολοίπων Κωδίκων με προεξάρχοντα τον Ποινικό Κώδικα, ο οποίος κατατρύχεται από ποινικό λαϊκισμό στις ημέρες μας με τις συνεχείς τροποποιήσεις τις οποίες έχετε επιφέρει. Ο Κώδικας Πολιτικής Δικονομίας ενώ θα έπρεπε να λειτουργεί ως ένα σταθερό, προβλέψιμο και ισορροπημένο ρυθμιστικό πλαίσιο για την πολιτική δίκη έχει μετατραπεί σε ένα νομοθέτημα που αλλάζει συχνά χωρίς ουσιαστική διαβούλευση, χωρίς επαρκή τεκμηρίωση και χωρίς προηγούμενη αξιολόγηση - αποτίμηση της αποτελεσματικότητας των προηγούμενων αλλαγών.

Μέχρι σήμερα έχουν επέλθει αλλαγές με νόμους τα έτη 2020, 2021, 2022, 2023 και 2024. Ο Κώδικας Πολιτικής Δικονομίας έχει γίνει σουρωτήρι. Αυτό το συνεχές ράβε-ξήλωνε έχει ως αποτέλεσμα όχι μόνο να αποδυναμώνεται η ασφάλεια δικαίου, αλλά και να προκαλείται σύγχυση τόσο στους δικαστικούς λειτουργούς όσο και στους δικηγόρους και τους πολίτες. Η έλλειψη σταθερότητας και προβλεψιμότητας στο Δικονομικό Δίκαιο οδηγεί αναπόφευκτα σε αύξηση της γραφειοκρατίας, αντιφατικές ερμηνείες και τελικά σε ακόμη μεγαλύτερες καθυστερήσεις. Αντί να εξορθολογίζεται η διαδικασία, οι αλλεπάλληλες τροποποιήσεις καθιστούν τη δικαστική πράξη περισσότερο αβέβαιη, περίπλοκη και δυσλειτουργική. Ας υπογραμμιστεί ότι η κωδικοποίηση δεν σημαίνει καθημερινή επικαιροποίηση, αλλά οργανωμένη συγκρότηση του αντικειμένου σε ενότητες που διαθέτει δική της εσωτερική αρχιτεκτονική και συνοχή και προορίζεται να διατηρήσει την ισχύ της για όσο γίνεται μεγαλύτερο χρονικό διάστημα. Σε διαφορετική περίπτωση παύει να έχει τον χαρακτήρα και τα χαρακτηριστικά των κωδίκων.

Επειδή το νομοσχέδιο είναι θα το έλεγα ερανιστικό, εντελώς ενδεικτικά διότι σε αυτές τις προβλέψεις θα αναφερθούμε και στην κατ’ άρθρον συζήτηση, θα αναφερθώ σε ορισμένες προβλέψεις - ρυθμίσεις στις οποίες αποτυπώνονται όλες οι παθογένειες που χαρακτηρίζουν τα νομοσχέδια της Νέας Δημοκρατίας και το συγκεκριμένο το υπό κρίση η προχειρότητα, η απουσία επαφής με τη δικαστηριακή πραγματικότητα, η αποσπασματικότητα, η αμφίβολη συνταγματικότητα, τα ρουσφέτια και ο ταξικός χαρακτήρας του νομοσχεδίου.

Εντελώς ενδεικτικά το επαναλαμβάνω -τα υπόλοιπα θα τα αναφέρουμε στην κατ’ άρθρον συζήτηση- η αύξηση του αντικειμένου των διαφορών για τα Πολυμελή Πρωτοδικεία που θα δικάζουν ως Εφετεία από 30.000 σε 80.000 ευρώ θα επιφέρει προσωρινή ελάφρυνση στα Εφετεία, όμως, έτσι επιβαρύνεται η ύλη των Πρωτοδικείων η οποία σε συνδυασμό με τη σχεδιαζόμενη μείωση της προθεσμίας για την άσκηση έφεσης θα προκαλέσει περαιτέρω καθυστερήσεις.

Ανατρέπεται η κανονικότητα που είναι η κατεύθυνση το δικαστήριο να συντίθεται από ιεραρχικά ανώτερους δικαστές σε σχέση με τα Πρωτοβάθμια. Θα προκαλέσει σημαντικά λειτουργικά προβλήματα στις συνθέσεις των νέων Πολυμελών Πρωτοδικείων ιδίως των επαρχιακών αφού οι πολυμελείς συνθέσεις του ίδιου δικαστηρίου θα καλούνται να δικάζουν τις πρωτόδικες Αποφάσεις των ομόβαθμων πλέον συναδέλφων τους και θα περιορίσει δραστικά το εύρος των λόγων αναίρεσης λόγω των περιορισμών του άρθρου 560 του Κώδικα Πολιτικής Δικονομίας σ’ ένα τεράστιο εύρος υποθέσεων που είναι υποθέσεις με αντικείμενο διαφοράς το ποσό των 80.000 ευρώ.

Μία δεύτερη ενδεικτική περίπτωση η αύξηση της αξίας των μικροδιαφορών δεν συνάδει με το εισοδηματικό επίπεδο των Ελλήνων εργαζομένων χωρίς μάλιστα να ακυρώνεται στη συγκεκριμένη περίπτωση το ισχύον δυσκίνητο σύστημα στη σχετική διαδικασία.

Οι προθεσμίες που προβλέπονται είναι αποκλειστικές και δεσμευτικές σύμφωνα με ρητή διάταξη και αυτή για την έκδοση Απόφασης χωρίς να λαμβάνονται υπόψη η μοναδικότητα και η πολυπλοκότητα των υποθέσεων -δεν είναι όλες ίδιες- και για την εκδίκασή τους απαιτείται εύλογος χρόνος. Επομένως, αυτές οι προθεσμίες θα μπορούσαν να είναι ενδεικτικές. Άλλο είναι το πρόβλημα και άλλου πονάμε, κύριε Υπουργέ.

Η διευκόλυνση και επιτάχυνση μέσω της έκδοσης διαταγής πληρωμής για την απόδοση χρήσης μισθίου της έξωσης ενοικιαστών από δικηγόρους και όχι μετά από δικαστική απόφαση είναι αμφίβολης συνταγματικότητας καθώς οι υπεύθυνοι για τον δικονομικό έλεγχο της διαταγής πληρωμής ως εκτελεστού τίτλου θα είναι υπεύθυνοι και για την έκδοσή τους και πάντως ομολογείται στην ανάλυση συνεπειών της ρύθμισης του νομοσχεδίου ότι στόχος είναι η διευκόλυνση των πολιτών στην διαχείριση και αξιοποίηση της ακίνητης περιουσίας των ιδιοκτητών αγνοώντας τα δικαιώματα των ενοικιαστών εν μέσω της στεγαστικής κρίσης.

Ο επαναπροσδιορισμός των ανακοπών αποτελεί επί της ουσίας δώρο στα funds εις βάρος των δανειοληπτών και βέβαια ενισχύει τους μεγάλους και ισχυρούς και γι’ αυτό ναι μεν οι δικάσιμοι φτάνουν μέχρι το 2035 με πολλές επιφυλάξεις για το πόσες υποθέσεις θα φθάσουν μέχρι τότε, αλλά εν πάση περιπτώσει χρειάζεται ιδιαίτερη προσοχή διότι πρόκειται για μία ρύθμιση η οποία ενισχύει τους μεγάλους και ισχυρούς εις βάρος των δανειοληπτών, οι οποίοι βρίσκονται σε δύσκολη θέση και κινδυνεύουν να χάσουν περιουσιακά τους στοιχεία.

Η παράταση της θητείας των Συμβουλίων Διοίκησης των Πρωτοδικείων Αθηνών, Πειραιά, Θεσσαλονίκης και των δικαστηρίων δευτέρου βαθμού δικαιοδοσίας παραβιάζει το αυτοδιοίκητο των μεγάλων δικαστηρίων και καταργεί μία δημοκρατική κατάκτηση και κάποιες άλλες επιμέρους παρατηρήσεις και ερωτήματα, τα οποία τίθενται στην πορεία.

Τίθενται πράγματι εύλογα ερωτήματα γιατί παραδείγματος χάριν στις λοιπές διατάξεις, ενώ προβλέπεται η σύσταση θέσεων δύο (2) του κλάδου Π.Ε Παιδαγωγών πρώιμης ηλικίας για το Συμβούλιο της Επικρατείας δεν γίνεται το ίδιο και για τα λοιπά δικαστήρια ιδίως τα μεγάλα Πρωτοδικεία όλων των δικαιοδοσιών οι λειτουργοί των οποίων αντιμετωπίζουν τα ίδια προβλήματα και τις ίδιες δυσκολίες που αντιμετωπίζουν και οι δικαστές του Συμβουλίου της Επικρατείας. Ερώτημα θέτω υποθέσεις μπορούμε να κάνουμε. Οι Αποφάσεις που εκδίδονται ή έχουν εκδοθεί πρόσφατα από το Συμβούλιο της Επικρατείας είναι κάτι που πρέπει να μας προβληματίσει.

Τέλος, η σύντμηση του χρόνου πρακτικής άσκησης για τους σπουδαστές της κατεύθυνσης των Εισαγγελέων της Εθνικής Σχολής Δικαστικών Λειτουργών. Πότε θα προλάβουν να εξοικειωθούν αυτοί με την δικαστηριακή πράξη; Αυτά προβλέπονται από μία Κυβέρνηση η οποία θεωρεί την αριστεία και έχει ως προμετωπίδα της την αξιολόγηση. Η αξιολόγηση, όμως, για εσάς είναι κάτι άλλο για να απαλλαγείτε από αυτούς τους οποίους θεωρείτε αντιπάλους και όχι για να κρίνετε με δίκαιο και αντικειμενικό τρόπο την κάθε περίπτωση.

Για τα υπόλοιπα, κύριε Υπουργέ, κυρίες και κύριοι συνάδελφοι, θα αναφερθούμε στη συζήτηση κατ’ άρθρον και αφού ακούσουμε τους φορείς όπως επίσης, δεν θα αναφερθώ σε όσα εμφανίζεσθε να έχετε δεσμευτεί έναντι του νομικού κόσμου, έναντι της Ένωσης Δικαστών και Εισαγγελέων και έναντι της Ολομέλειας των Δικηγορικών Συλλόγων της χώρας για τα οποία θα αναφερθούμε αν και εφόσον δεν προωθήσετε αντίστοιχες ή εν πάση περιπτώσει πρόσφορες λύσεις και αλλαγές στην κατ’ άρθρον συζήτηση και στη συνέχεια.

Ένα τελευταίο η έναρξη ισχύος του νόμου από την έναρξη ισχύος του νέου δικαστικού έτους 16/9/2025 δεν λαμβάνει υπόψη τη δικαστηριακή πραγματικότητα, την ανάγκη ενημέρωσης της νομικής κοινότητας για τις αλλαγές και θα τροφοδοτήσει ακυρότητες, καθυστερήσεις, απώλεια δικαιωμάτων της δικαιοσύνης.

Η ουσιαστική ενίσχυση των δικαστικών υποδομών και η κάλυψη των κενών σε προσωπικό και σε δικαστικούς λειτουργούς και οι κυρίως σε δικαστικούς υπαλλήλους θα κριθούν εν τέλει αν τα μέτρα αυτά όπως προωθούνται είναι ικανά να αντιμετωπίσουν ένα από τα προβλήματα της ελληνικής δικαιοσύνης τις καθυστερήσεις στην απονομή της. Αυτά πάντως που ανέφερα προηγουμένως χρειάζεται η δικαιοσύνη. Όλα τα άλλα, όπως και οι ρυθμίσεις στο υπό κρίση νομοσχέδιο είναι ημίμετρα αμφίβολης αποτελεσματικότητας.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Πριν περάσω στην κυρία Κομνηνάκα, να ανακοινώσω τους φορείς.

Ολομέλεια των Προέδρων των Δικηγορικών Συλλόγων Ελλάδας, η Ένωση Ασκούμενων και Νέων Δικηγόρων, η Συντονιστική Επιτροπή Συμβολαιογραφικών Συλλόγων Ελλάδας, η Ομοσπονδία Δικαστικών Επιμελητών Ελλάδος, η Ένωση Δικαστών και Εισαγγελέων Ελλάδος, η Πανελλήνια Ομοσπονδία Ιδιοκτητών Ακινήτων, η Εθνική Επιτροπή για τα Δικαιώματα του Ανθρώπου, η Ειδική Συνήγορος για τα Δικαιώματα του Παιδιού, η Ένωση Ελλήνων Δικονομολόγων, η Ένωση Δικαστικών Λειτουργών Συμβουλίου της Επικρατείας, η Ένωση Εισαγγελέων Ελλάδας, η Ομοσπονδία Δικαστικών Υπαλλήλων Ελλάδος, ο Συνήγορος του Πολίτη και ο Συνήγορος του Καταναλωτή.

Τον λόγο έχει η Ειδική Αγορήτρια της Κ.Ο. του Κομμουνιστικού Κόμματος Ελλάδος, κυρία Μαρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟΥ ΚΟΜΜΑ ΕΛΛΑΔΑΣ»):** Κύριε Πρόεδρε, προσθέσαμε έναν μόνο φορέα ως κόμμα το Σωματείο Μισθωτών Δικηγόρων. Θα θέλαμε ωστόσο είναι Κώδικας Πολιτικής Δικονομίας δεν είναι κάτι δευτερεύον, αν μπορεί να κληθεί και αυτός πριν ξεκινήσω την εισήγησή μου.

**ΑΝΑΣΤΑΣΙΟΣ ΜΠΑΡΤΖΙΩΚΑΣ (Πρόεδρος της Επιτροπής):** Θα το λάβω υπόψη, κυρία Κομνηνάκα, ξεκινήστε την εισήγησή σας.

**ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟΥ ΚΟΜΜΑ ΕΛΛΑΔΑΣ»):** Ωραία. Κύριε Υπουργέ, δεν μπορώ να μην ξεκινήσω βεβαίως σχολιάζοντας την επικαιρότητα γιατί από ό,τι φαίνεται στον ΟΠΕΚΕΠΕ δεν σας έφτανε η πατέντα που καθιερώσατε με τις προανακριτικές καρικατούρα αλά Τριαντόπουλος, Καραμανλή και πάει λέγοντας τώρα που σηκώθηκαν, κύριε Υπουργέ, τα καπάκια των υπονόμων και βγήκε η μπόχα έξω μάλλον φοβάστε μέχρι πού θα φτάσει το ξεχείλωμα και ποιους θα ακουμπήσει για αυτό δεν σας αρκεί να χρησιμοποιείτε τον γνωστό σκόπελο του νόμου περί ευθύνης Υπουργών και είπατε να στρίψετε δια της Εξεταστικής για να γλιτώσετε έστω και αυτήν την ρετσινιά των Υπουργών σας που φιγουράρουν στη δικογραφία. Δεν την γλιτώνετε τη ρετσινιά. Στη συνείδηση του κόσμου είναι ήδη καταγεγραμμένη μην εκτεθείτε και παραπάνω.

Τώρα στο νομοσχέδιο. Οι αλλαγές βεβαίως που έρχονται στον Κώδικα Πολιτικής Δικονομίας είναι πολύ σοβαρές και παρότι έχει εξαγγελθεί ότι θα έρθει πολύ καιρό, όμως, στην πραγματικότητα έρχονται πάλι με διαδικασίες fast-track, έρχονται μέσα στο κατακαλόκαιρο όπως συνηθίζετε βέβαια να κινείστε και να συνεχίσει και αυτό το νομοσχέδιο να προωθεί αλλαγές σε βαθιά αντιδραστική κατεύθυνση στην ρότα που επιτάσσουν το Ελληνικό Σχέδιο Ανάκαμψης και Ανθεκτικότητας, η γνωστή Έκθεση Πισσαρίδη και άλλα βεβαίως τέτοια σχετικά κείμενα τα οποία υλοποιούν την στόχευση της Ευρωπαϊκής Ένωσης, του ΣΕΒ και των Μονοπωλιακών Ομίλων για την ακόμη πιο ενεργή συμβολή της Δικαιοσύνης, στην υπηρεσία της καπιταλιστικής κερδοφορίας, στην μετατροπή της σε πυλώνα προσέλκυσης επενδύσεων.

Εξάλλου δεν το κρύβετε το διακηρύσσει κυνικά ο κ. Υπουργός ο ίδιος Υπουργός Δικαιοσύνης όπου σταθεί και όπου βρεθεί. Θέλετε να κάνετε τη Δικαιοσύνη ακόμα πιο φιλική, πιο γρήγορη και αποτελεσματική για τα μεγάλα συμφέροντα τους επιχειρηματικούς ομίλους που βεβαίως αυτό ευνοεί και τη δραστηριότητα των ισχυρών δικηγορικών εταιρειών, αλλά παράλληλα να την κάνετε πιο εχθρική, πιο ακριβή και πιο απρόσιτη ακόμα για τους εργαζόμενους και το λαό τον οποίο κάθε φορά επικαλείστε, αλλά τα αποτελέσματα τα βιώνει με πολύ οξύ τρόπο.

Πρόκειται για την ίδια, την ενιαία στόχευση που υπηρέτησαν αντίστοιχες αλλαγές στους Ποινικούς Κώδικες, τους Κώδικες Διοικητικής Δικονομίας, στον Κώδικα Οργανισμού Δικαστηρίων και βεβαίως στον περιβόητο νέο δικαστικό χάρτη. Αυτή η αντιδραστική και αυταρχική για τους εργαζόμενους και τον λαό κατεύθυνση που υλοποιείται διαχρονικά και από όλες βεβαίως τις κυβερνήσεις συνεχίζοντας η κάθε μια από εκεί που σταμάτησε η προηγούμενη ενισχύεται σήμερα σε συνθήκες τροφής στην πολεμική οικονομία και κλιμάκωσης της πολεμικής εμπλοκής της χώρας μας όπου καταλαβαίνει ο καθένας μας ότι και οι θυσίες που πρέπει να κάνουν οι εργαζόμενοι και οι νέοι και σε άλλα ακόμα δικαιώματα στον βωμό της καπιταλιστικής κερδοφορίας είναι πολύ μεγαλύτερες βεβαίως πρέπει να ενισχύεται και περισσότερο το κατασταλτικό οπλοστάσιο για να μπορέσει να περιορίζει ευκολότερα τους αγώνες του λαού. Εξάλλου, είναι νωπή η προκλητική και βάναυση επίθεση που δέχτηκαν από τα ΜΑΤ πριν λίγες ημέρες στη Σύνοδο των Πρυτάνεων στην Ανάβυσσο με εντολή πάντα της Κυβέρνησης φοιτητές και εργαζόμενοι στα Πανεπιστήμια που αντιδρούν στις άδικες διαγραφές, αντιδρούν στις πειθαρχικές διώξεις των υπαλλήλων, την ποινικοποίηση της συνδικαλιστικής και πολιτικής δράσης με στόχο την επιβολή σιγής νεκροταφείου και στα Πανεπιστήμια.

Ώστε, βεβαίως, πιο εύκολα απρόσκοπτα να μετατραπούν σε παραρτήματα των μονοπωλιακών ομίλων και του ΝΑΤΟ. Αυτές είναι οι στοχεύσεις σας. Για άλλη μία φορά λοιπόν, έρχεστε και εδώ, στο όνομα της επιτάχυνσης και του εξορθολογισμού της δικαιοσύνης όπως λέτε να συρρικνώσετε σημαντικά, ουσιαστικά και δικονομικά δικαιώματα σε βάρος των εργαζομένων και των λαϊκών στρωμάτων που αναγκάζονται να προσφύγουν στη δικαιοσύνη με αρνητικές επιπτώσεις βεβαίως και στην πλειοψηφία των δικηγόρων τόσο των αυτοαπασχολουμένων με τα πιο χαμηλά εισοδήματα που απειλούνται με εξοβελισμό από το επάγγελμα όσο και των μισθωτών συναδέλφων σε δικηγορικές εταιρείες και γραφεία που εντατικοποιείται η εργασία τους συνολικά βεβαίως και στους εργαζόμενους στον χώρο της δικαιοσύνης.

Οι αλλαγές που προτείνονται και στο σημερινό νομοσχέδιο δεν πρόκειται στην πραγματικότητα να οδηγήσουν ούτε σε επιτάχυνση ούτε σε εξορθολογισμό των διαδικασιών όσο τουλάχιστον αφορά τις εργατικές και λαϊκές υποθέσεις και αυτό λόγω κυρίως της σοβαρής έλλειψης κτιριακής και υλικοτεχνικής υποδομής, τα τεράστια κενά δικαστικών υπαλλήλων που έχουμε επανειλημμένως αναδείξει ως κόμμα μέσα και έξω από τη βουλή για τα οποία κωφεύετε και φροντίζετε τεχνηέντως να τα αποσιωπάτε και στις διάφορες επισκέψεις που κάνετε στα δικαστικά μέγαρα.

Aυτό δεν ακουμπά τις υποθέσεις επιχειρηματικών ομίλων για τις οποίες εξασφαλίζονται και ταχύτατες, αλλά και πολυτελείς διαδικασίες με εξειδικευμένους δικαστές. Είναι χαρακτηριστικό παράδειγμα αν πρόκειται να κηρυχθεί μια απεργία παράνομη η υπόθεση μπορεί να προσδιοριστεί και να δικαστεί μέσα σε λίγες ώρες. Αν πρόκειται για μια αγωγή των εργαζομένων για να κηρυχθεί παράνομη για παράδειγμα μια απόλυση εκεί θα χρειαστεί κάποια χρόνια για να εκδικαστεί η υπόθεση για να μη συζητήσουμε βεβαίως πως θα εκδικαστεί, πως θα λυθεί η διαφορά. Άλλωστε τα αποτελέσματα αυτού του διαχρονικού εντός πολλών εισαγωγικών εκσυγχρονισμού του αστικού κράτους όπως εφαρμόστηκε στη δικαιοσύνη τα βιώνουμε ήδη πολύ καλά. Το παράδειγμα των προηγούμενων μεταρρυθμίσεων στον ισχύοντα σήμερα Κώδικα Πολιτικής Δικονομίας που ψηφίστηκε επί κυβέρνησης ΣΥΡΙΖΑ ως μνημονιακό μέτρο είναι χαρακτηριστικό. Φαλκίδευση δικονομικών δικαιωμάτων, καταστρατήγηση θεμελιωδών υποτίθεται αρχών στην πολιτική δίκη όπως για παράδειγμα η κατάργηση της εμάρτυρης απόδειξης σε μεγάλο βαθμό, ασφυκτικές προθεσμίες, αύξηση του κόστους προσφυγής με παράβολα και κάθε είδους επιβαρύνσεις σε στρωμένο βεβαίως έδαφος σε τράπεζες και funds για μαζικές κατασχέσεις και ηλεκτρονικούς πλειστηριασμούς της λαϊκής κατοικίας.

Μεγάλες δικηγορικές εταιρείες με πολυάριθμο επιστημονικό προσωπικό μισθωτών δικηγόρων να γιγαντώνονται με τεράστιους τζίρους και από την άλλη η μεγάλη πλειοψηφία των δικηγόρων που στενάζει κάτω από το βάρος της εντατικοποίησης μαζί βεβαίως και της φοροληστείας, της εκτόξευσης των χρεών στον ΕΦΚΑ, της στέρησης ιατροφαρμακευτικής περίθαλψης και άλλο πολλά που τα γνωρίζουν πολύ καλά οι ίδιοι οι δικηγόροι.

Αντί βεβαίως να ικανοποιηθούν τα δίκαια αιτήματα για κατάργηση του ισχύοντος Κώδικα Πολιτικής Δικονομίας για γενναίες προσλήψεις ανθρώπινου δυναμικού στα δικαστήρια, για βελτίωση της κτιριακής και υλικοτεχνικής υποδομής, για κατάργηση του νέου δικαστικού χάρτη, για απαγόρευση πλειστηριασμών και προστασία της λαϊκής κατοικίας και τόσα άλλα η Κυβέρνηση της Νέας Δημοκρατίας με το νέο νομοσχέδιο στην πραγματικότητα παγιώνει τις μέχρι τώρα αντιδραστικές ρυθμίσεις και προσθέτει και νέες στην ίδια πάντα κατεύθυνση.

Θυμίζουμε επειδή επικαλείσθε και συνέχεια την δημοκρατία και το κράτος δικαίου ότι ο ισχύων Κώδικας Πολιτικής Δικονομίας είχε καταδικαστεί με δημοψήφισμα των δικηγόρων σε ποσοστό 94%, αλλά βεβαίως η δημοκρατία σας αυτά τα αποτελέσματα δεν τα χωράει. Ακόμα και ο πιο καλοπροαίρετος αντιλαμβάνεται σήμερα ότι υλοποιείται σταδιακά ένα ενιαίο σχέδιο στη δικαιοσύνη όλη την προηγούμενη περίοδο και από όλες τις κυβερνήσεις για να γίνει αυτή ακόμα πιο προσιτή, γρήγορη και αποτελεσματική μόνο για λίγους και εκλεκτούς και ταυτόχρονα πιο εχθρική και απρόσιτη για τους πολλούς.

Αυτήν την στόχευση βεβαίως υπηρετούν και οι διατάξεις του συγκεκριμένου νομοσχεδίου θα αναφερθώ στις πιο χαρακτηριστικές από αυτές όπως η εισαγωγή της προδικασίας στην πολιτική δίκη κατά την οποία θα εκδίδεται διάταξη δικαστή για την απόρριψη της αγωγής ως αόριστης ή απαράδεκτης πριν από τον προσδιορισμό σε δίκη με κόφτες και απειλές για πρόστιμα στην περίπτωση δικαστικής ήττας. Εμφανίζεται να αντιμετωπίζεται υποτίθεται η υπερφόρτωση των δικαστηρίων και αυτή η απαράδεκτη έννοια που την χρησιμοποιείται κατά κόρον τελευταία η δικομανία δεν ξέρω με τι επιστημονικά κριτήρια έχετε επιλέξει να την επικαλείστε.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Πάντως, στο νομοσχέδιο αναφέρεται.

*( Ομιλεί εκτός μικροφώνου)*

**ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Αναφέρεται πολλές φορές και σε αιτιολογικές εκθέσεις και σε προηγούμενες νομοθετήσεις και το λέτε κατά κόρον και στον προφορικό λόγο. Με την επίκληση της αοριστίας μια έννοια που συχνά αξιοποιείται σε διάφορες κατευθύνσεις ανοίγονται επικίνδυνοι δρόμοι. Η πρόβλεψη αυστηρών προθεσμιών για την εκδίκαση των υποθέσεων και την έκδοση αποφάσεων κατά την γνώμη μας είναι και παραμένει ένα άδειο πουκάμισο. Δεν είναι πρώτη φορά που το κάνετε δηλαδή χωρίς τις αναγκαίες προσλήψεις του ανθρώπινου δυναμικού στα δικαστήρια και την κάλυψη όλων των κενών. Η προσπάθεια που συστηματικά κάνετε να συσκοτίσετε την πραγματικότητα της υποστελέχωσης φορτώνοντας την ευθύνη των καθυστερήσεων στους εντός εισαγωγικών και δεν συμφωνούμε βέβαια με αυτόν τον όρο στους τεμπέληδες δικαστές δεν πείθει πλέον κανέναν. Η λογική το κάνατε ξεκινώντας με τους Ειρηνοδίκες και το γενικεύετε κ.λπ..

Η λογική των γρήγορων (fast truck) Aαποφάσεων σε ένα δικαστικό περιβάλλον υποστελέχωσης με αντιδραστικού κώδικες που έχουν καταντήσει κυριολεκτικά κουρελούδες από τις αλλεπάλληλες αλλαγές που συνεχώς φέρνετε οδηγεί με μαθηματική ακρίβεια σε παραπέρα υποβάθμιση της ποιότητας απονομής της δικαιοσύνης. Η ιδιωτικοποίηση μέρους της δικαιοσύνης που διευρύνεται σήμερα και με την μεταφορά της δικαστηριακής ύλης σε δικηγόρους και συμβολαιογράφους με τις διαταγές πληρωμής, διαταγές απόδοσης μισθίου, δημοσίευση και κήρυξη διαθηκών ως κύριες και λοιπά, ποιο είναι το αποτέλεσμα;

Οι δικηγόροι τελικά να μετατρέπονται σε πιστοποιημένους εργολάβους που θα κυνηγούν την αμοιβή με το κομμάτι την ώρα που οι μεγάλες δικηγορικές εταιρίες απολαμβάνουν τη δυνατότητα συγκέντρωσης ακόμα μεγαλύτερης ύλης. Το κράτος στη λογική του κόστους οφέλους εξοικονομεί βεβαίως πόρους από την αποφυγή των προσλήψεων του αναγκαίου ανθρώπινου δυναμικού για να μπορεί αυτούς τους πόρους να τους διοχετεύει στις πολεμικές δαπάνες, στη στήριξη επιχειρηματικών ομίλων και αλλού στις προτεραιότητες δηλαδή του αστικού κράτους, αλλά πού πάει αυτό το κόστος, το φορτώνεται;

Τελικά για άλλη μία φορά το κόστους πρόσβασης στη δικαιοσύνη το φορτώνονται ξανά οι εργαζόμενοι και τα λαϊκά στρώματα που ακόμα και κάποιες πιο απλές κάποιες φορές διαδικασίες χρειάζεται να τις πληρώσουν χρυσάφι. Ειδικά η έκδοση διαταγών πληρωμής και διαταγών απόδοσης μισθίου από δικηγόρους είναι κατά την γνώμη μας μια πάρα πολύ επικίνδυνη εξέλιξη. Προσφέρεται βεβαίως όπως συνηθίζετε να κάνετε ως ένα νέο τυράκι στους δικηγόρους προκειμένου να πέσουν στην φάκα της στήριξης της κυβερνητικής πολιτικής που λεηλατεί πολλαπλά το εισόδημά τους με άλλο τρόπο, αλλά παράλληλα εκθέτει τόσο τους ίδιους τους δικηγόρους στον κίνδυνο των πιέσεων και των εκβιασμών από τις τράπεζες, τα αρπακτικά των funds και τις εταιρείες διαχείρισης απαιτήσεων και τους διάφορους μεγαλοϊδιοκτήτες με προφανείς σοβαρές αρνητικές επιπτώσεις στους δανειολήπτες και στους μισθωτές. Ανοίγετε τον δρόμο για να φτάσουν να εκδίδονται πλέον μέσα στα γραφεία των ίδιων των τραπεζών και των εισπρακτικών εταιρειών όπως και των μεγαλοϊδιοκτητών οι διαταγές απόδοσης και πληρωμής ούτε βεβαίως μπορούμε να συμφωνήσουμε στη διευκόλυνση των εξώσεων ειδικά στις σημερινές δύσκολες συνθήκες όσο λογικοφανή νομικά επιχειρήματα και αν επικαλείστε.

Ο περιορισμός των λόγων ανακοπής κατά της αναγκαστικής εκτέλεσης όπως για παράδειγμα η στέρηση από τον οφειλέτη δανειολήπτη του δικαιώματος επίκλησης στην ανακοπή του άρθρου 933 του Κώδικα Πολιτικής Δικονομίας λόγων που δεν απορρέουν που δεν μπορούν να προβληθούν κατά της διαταγής πληρωμής σε συνδυασμό μάλιστα με τη νέα διαδικασία επαναπροσδιορισμού και εκδίκασης των εκκρεμών ανακοπών μέσα από την ηλεκτρονική πλατφόρμα φανερώνει στην πραγματικότητα ότι ο στόχος και αυτών των αλλαγών είναι να καθαρίσει το πεδίο στην αγορά ακινήτων για τους πλειστηριασμούς από τα funds και τα κοράκια που καραδοκούν.

Άλλωστε το συγκεκριμένο ζήτημα είναι γνωστό, αποτελεί διακηρυγμένη απαίτηση των τραπεζών και των funds όλο το προηγούμενο διάστημα όπως βεβαίως και στο πλαίσιο των αναγκαίων μεταρρυθμίσεων για το Ταμείο Ανάκαμψης τους οποίους σπεύδετε να υλοποιήσετε.

Η εισαγωγή ακόμα ορίου σελίδων στα αναιρετήρια ενώπιον του Αρείου Πάγου είναι ένα ακόμα απαράδεκτο μέτρο με βαθύτερες βεβαίως στοχεύσεις. Στην πραγματικότητα παρεμποδίζεται η αμφισβήτηση της δικαστικής κρίσης με επιχειρήματα και ολοκληρωμένο νομικό συλλογισμό, με πιλοτικές δίκες, με αποστειρωμένες διαδικασίες και μικρά δικόγραφα έρχονται τελικά να κρίνονται νόμιμα τα μνημόνια να επιτρέπονται οι πλειστηριασμοί της λαϊκής κατοικίας από τους servicers, να νομιμοποιούνται ως συνταγματικά τα ιδιωτικά πανεπιστήμια τα εξοντωτικά φορολογικά τεκμήρια στους επαγγελματίες και πάει λέγοντας.

Η γενικότερη σύντμηση προθεσμιών όπως η απαγόρευση ουσιαστικά των αναβολών στο Εφετείο και ο διπλασιασμός του ποσού του αναβολών στο Πρωτοδικείο, δημιουργούν πρόσθετα εμπόδια στην άσκηση του επαγγέλματος της πλειοψηφίας των αυτοαπασχολούμενων δικηγόρων με αρνητικές επιπτώσεις βεβαίως και στους διαδίκους τους οποίους εκπροσωπούν καταλαβαίνετε ότι διαμορφώνεται στην πραγματικότητα ένα περιβάλλον ασφυξίας ιδιαίτερα για τους αυτοαπασχολούμενους δικηγόρους.

Η παραπέρα ψηφιοποίηση μιας σειράς υπηρεσιών ο ηλεκτρονικός φάκελος, το ηλεκτρονικό μητρώο διαθηκών και λοιπά γίνεται τελικά, άλλοθι για την άρνηση των προσλήψεων. Νέα πεδία ψηφιακής γραφειοκρατίας δημιουργούνται για τα οποία άλλωστε υπάρχει μακρά και πλέον πικρή πείρα όπως στο Κτηματολόγιο, στις ηλεκτρονικές φορολογικές υπηρεσίες και λοιπά και ταυτόχρονα βεβαίως διαμορφώνετε και τεράστιες βάσεις δεδομένων στα χέρια ενός εχθρικού για τον λαό κράτους που αξιοποιεί τελικά την διαλειτουργικότητα στα μέτρα της δικής του αυταρχικής λειτουργίας.

Εν κατακλείδι το συζητούμε νομοσχέδιο με τις νέες αλλαγές στον Κώδικα Πολιτικής Δικονομίας είναι μία ακόμα αντιδραστική τομή στο σύστημα απονομής της αστικής δικαιοσύνης που δεν πρέπει βεβαίως να περάσει όσο για τα μπαγιάτικα, προπαγανδιστικά τερτίπια της Κυβέρνησης ότι το νομοσχέδιο ήταν δήθεν αποτέλεσμα επεξεργασίας και αποδοχής από δικαστές, δικηγόρους και άλλους νομικούς είναι σαν τις 13 ώρες δουλειάς που της ζητάνε -λέτε- οι εργαζόμενοι στο άλλο νομοσχέδιο αντεργατικό τερατούργημα που προωθείτε αυτή την περίοδο, αλλά ξέρετε κάπου κύριε Υπουργέ και κύριοι της Κυβέρνησης, το δούλεμα έχει σταματήσει να περνάει.

Καταψηφίζουμε επί της αρχής το νομοσχέδιο και επιφυλασσόμαστε να τοποθετηθούμε αναλυτικότερα επί των άρθρων.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο Ειδικός Αγορητής της ΕΛΛΗΝΙΚΗΣ ΛΥΣΗΣ-ΚΥΡΙΑΚΟΣ ΒΕΛΟΠΟΥΛΟΣ κ. Γραμμένος.

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗΣ ΛΥΣΗΣ-ΚΥΡΙΑΚΟΣ ΒΕΛΟΠΟΥΛΟΣ»):** Κύριε Υπουργέ, κύριοι συνάδελφοι, συζητάμε σήμερα ένα σχέδιο νόμου με τον φαινομενικά τεχνικό τίτλο Παρεμβάσεις στον Κώδικα Πολιτικής Δικονομίας, τροποποιήσεις σχετικά με τη δημοσίευση Διαθηκών, τροποποιήσεις στο ρυθμιστικό πλαίσιο των ανακοπών κατά της αναγκαστικής εκτέλεσης, λοιπές διατάξεις αρμοδιότητας του Υπουργείου Δικαιοσύνης. Τι έχουμε, λοιπόν; Έχουμε στην πραγματικότητα να κάνουμε με μια σειρά βαθιά προβληματικών πρόχειρων και επικίνδυνων κατ’ εμέ μεταρρυθμίσεων που πλήττουν την ασφάλεια δικαίου και αποδυναμώνουν τη Θεσμική λειτουργία της ελληνικής δικαιοσύνης.

Η Ένωση Δικαστών και Εισαγγελέων τους οποίους καλέσαμε και θα παραβρεθούν στη συνεδρίαση με τους εξωκοινοβουλευτικούς φορείς επεσήμανε συγκεκριμένα χαρακτηριστικά, κύριε Υπουργέ. Τι είπαν; Παρά τις δεσμεύσεις που έχει αναλάβει το Υπουργείο Δικαιοσύνης απέναντι μας φαίνεται να εμμένει στο αρχικό της σχέδιο (η Κυβέρνηση) και να μην υπολογίζει τις παραμέτρους που εκθέσαμε.

Το Υπουργείο ενδιαφέρεται αποκλειστικά για fast truck διαδικασίες, αλλά όχι για ουσιαστική δικαστική κρίση. Η μάχη που δίνει εντάσσεται στην προσπάθεια να πείσει -αναφέρουν οι εισαγγελείς και οι δικαστές στο εξωτερικό- πως είναι δυνατή μια δήθεν επιτάχυνση χωρίς, όμως, να υπάρχουν οι υλικές αυτές ανθρώπινες δυνατότητες. Όλο λοιπόν, αυτό το επιχείρημα -εξηγούν οι δικαστές- θα καταλήξει σε φιάσκο σε βάρος των Ελλήνων πολιτών που θα προσφεύγουν στα δικαστήρια.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Διαβάζετε το προτελευταίο δελτίο. Υπάρχει και τελευταίο.

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Το διαβάζω όλο, κύριε Υπουργέ.

Θα διαβάσω όλη την ανακοίνωση τους. Εγώ παίρνω αποσπασματικά ένα κομμάτι το οποίο σας αφορά, κύριε Υπουργέ, αφορά και εμάς με όλον τον σεβασμό. Οι υποχρεώσεις, λοιπόν, συνεχίζουν οι δικαστές των δικαστών σε επίπεδα που πλέον δεν είναι διαχειρίσιμα υποβαθμίζουν την ποιότητα του δικαιοδοτικό έργου και ουσιαστικά καταργούν την ουσιαστική απονομή δικαίου.

Εμείς λοιπόν, κύριε Υπουργέ, ρωτάμε. Αυτή λέγεται ή θεωρείται επιτάχυνση της δικαιοσύνης; Αυτό θεωρείτε εσείς εξορθολογισμό;

Ας δούμε, λοιπόν, τώρα κάποια βασικά στοιχεία του συγκεκριμένου νομοσχεδίου. Το πρώτο είναι η δημοσίευση των διαθηκών. Η αρμοδιότητα αυτή με έναν για εμένα παράξενο τρόπο μεταφέρεται από τα πρωτοδικεία στους συμβολαιογράφους δηλαδή, την δουλειά που θα έπρεπε να κάνουν οι πρωτοδίκες, η ελληνική δικαιοσύνη έρχονται τώρα και την αναλαμβάνουν οι συμβολαιογράφοι ιδιώτες όχι οι δημόσιοι λειτουργοί.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Δημόσιοι λειτουργοί είμαστε.

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Δεν είστε πρωτοδίκες, είστε συμβολαιογράφοι. Άλλο δικαστικός, άλλο συμβολαιογράφος.

Δεν πρόκειται λοιπόν, για απλή οργανωτική αλλαγή. Πρόκειται για ένα νομοθετικό λάθος κατά την προσωπική μας άποψη. Ο συμβολαιογράφος το ξεκαθαρίζουμε μέσα σε αυτήν την Αίθουσα δεν είναι ούτε θα μπορεί να είναι ποτέ δικαστής. Δεν έχει τις εγγυήσεις ανεξαρτησίας, αμεροληψίας και δημοσιότητας της διαδικασίας που διασφαλίζει ένα ελληνικό πρωτοδικείο και το πρόβλημα εντείνεται, όταν η κήρυξη διαγραφής διαθήκης ως κυρίας διαθήκης γίνεται επίσης από συμβολαιογράφο δηλαδή όταν κρίνονται κρίσιμα νομικά ζητήματα με έννομες συνέπειες και ερωτώ ποια πρόσβαση θα έχει ο πολίτης στο Μητρώο Διαθηκών που διαχειρίζεται πλέον ένας επαγγελματικός σύλλογος και όχι μία δημόσια αρχή; Ποιοι θα είναι οι χρήστες του; Ποιος θα το ελέγχει; Ποιος θα διασφαλίζει την αμεροληψία και την ακεραιότητα της συγκεκριμένης διαδικασίας; Τι θα συμβεί σε περίπτωση κυβερνοεπίθεσης ρωτάμε εμείς όπως έχει γίνει στο παρελθόν σε δημόσιες υπηρεσίες, όπως συνέβη σε τόσες βάσεις δεδομένων και έχουμε δει στο παρελθόν. Ποιος θα προστατεύσει τα προσωπικά δεδομένα της πλατφόρμας και κάτι ακόμα. Μέχρι σήμερα, η απλή δημοσίευση γινόταν σχεδόν με μηδενικό κόστος. Τι θα συμβεί τώρα;

Να σας πούμε εμείς, τι θεωρούμε εμείς, τι πιστεύουμε εμείς. Μεταφέρεται όλο το βάρος στον πολίτη. Αυτό πιστεύουμε, κύριε Υπουργέ και για να το πω απλά η δικαιοσύνη δεν μπορεί να εκχωρείται σε ιδιώτες όσο επαγγελματίες και αν είναι αυτοί με όλον τον σεβασμό στο επάγγελμα των συμβολαιογράφων. Προσπαθείτε με αυτό τον τρόπο και το λέω ξεκάθαρα να ιδιωτικοποιήσετε τη δικαιοσύνη. Αυτό κάνετε, κύριε Υπουργέ, με αυτή σας την απόφαση. Έχετε ιδιωτικοποιήσει τα πάντα να ιδιωτικοποιήσουμε τώρα και τη δικαιοσύνη.

Δεύτερον, η τροποποίηση των διαδικασιών διαταγών πληρωμής και απόδοσης μισθίου σε συνδυασμό με την πιστοποίηση των συμβολαιογράφων για τους πλειστηριασμούς φανερώνει την εμμονή της Κυβέρνησης να διευκολύνει με κάθε τρόπο τους πλειστηριασμούς. Εδώ μιλάμε ξεκάθαρα για παράδοση της δικαστικής διαδικασίας πάλι σε ιδιώτες με κίνδυνο αυθαιρεσιών και μαζικών εξώσεων όπως έχουν αρχίσει και γίνονται χωρίς την προστασία του πολίτη.

Αυτό κύριοι, δεν λέγεται εκσυγχρονισμός της δικαιοσύνης, αλλά υποβάθμιση της ουσίας, της εμπορευματοποίησης της δικαστικής διαδικασίας και σίγουρα εξυπηρέτηση των funds και των τραπεζών σε βάρος πάλι των Ελλήνων πολιτών.

Τρίτον, οι ασφυκτικές προθέσεις είναι ένα ζήτημα. Ο νέος Κώδικας προβλέπει εξοντωτικά σύντομες προθεσμίες, υποχρεώσεις έκδοσης Αποφάσεων εντός έξι μηνών, απειλές για πειθαρχικές συνέπειες στους δικαστές που θα καθυστερούν, μεταβατικά ανύπαρκτες ρυθμίσεις και ταυτόχρονα μεταθέτει δικαστικές αρμοδιότητες ακόμα και έκδοση εκτελεστών τίτλων στους δικηγόρους. Αυτό για εμάς δεν είναι επιτάχυνσης της δικαιοσύνης. Είναι καταρράκωση της ποιότητας και της ανεξαρτησίας της.

Η Ένωση Δικαστών και Εισαγγελέων είναι σαφέστατη. Επικαλούμαι πάλι δηλώσεις τους. Μιλούν για ευθεία παραβίαση των θεμελιωδών αρχών της δικαστικής ανεξαρτησίας, για προσβολή, κύριε Υπουργέ, του κύρους των λειτουργών και για πρακτικές που δεν συναντώνται ούτε σε κράτη με ανεπαρκείς δημοκρατικούς θεσμούς μάλιστα, το 90% των μελών της Ένωσης ψήφισε ότι ο νέος Κώδικας υποβαθμίζει την ποιότητα της απονομής δικαιοσύνης και προσβάλλει με αυτόν τον τρόπο την ανεξαρτησία των δικαστών. Δεν είναι, λοιπόν, δυνατόν να αγνοείται αυτή η φωνή.

Τέταρτον, η πρόχειρη και βιαστική διαδικασία. Το νομοσχέδιο τέθηκε σε δημόσια διαβούλευση για δύο εβδομάδες. Ακούστε, κύριε Υπουργέ. Δύο εβδομάδες μέσα στο καλοκαίρι. Κατατέθηκε την επόμενη κιόλας ημέρα χωρίς επαρκή θεσμικό διάλογο με κανέναν από τους συλλογικούς φορείς του νομικού κόσμου και όλα αυτά με άμεση ισχύ από 16 Σεπτεμβρίου.

Κυρίες και κύριοι συνάδελφοι, αυτά δεν είναι καθόλου σοβαρά πράγματα. Δεν είναι δυνατόν να ζητάτε από τους δικηγόρους κύριε Υπουργέ, να προσαρμοστούν εντός δύο μηνών στις διαδικασίες για έκδοση διαταγών πληρωμής. Δεν είναι δυνατόν να απαιτείτε από τους συμβολαιογράφους να διαχειρίζονται όλο το σύστημα των διαθηκών χωρίς μητρώο, χωρίς ψηφιακή υποδομή, χωρίς εκπαίδευση. Έχετε φορτώσει στους συμβολαιογράφους πάρα πολλά πράγματα. Ένα επιπλέον είναι κι αυτό και αυτό κύριε Υπουργέ, είναι πάρα πολύ σοβαρό. Η έναρξη ισχύος πρέπει να μετατεθεί άμεσα για την 1η Ιανουαρίου του 2026 ώστε να υπάρξει ο απαραίτητος χρόνος προσαρμογής και σίγουρα θεσμικής προετοιμασίας.

Συμπερασματικά εμείς στην Ελληνική Λύση θεωρούμε ότι το Υπουργείο Δικαιοσύνης εμφανίζεται ως μεταρρυθμιστής, αλλά νομοθετεί πρόχειρα, ελλιπώς και επιπόλαια. Δεν είμαστε απέναντι στην πρόοδο ή στην επιτάχυνση σίγουρα όλων αυτών των διαδικασιών, είμαστε απέναντι στην προσχηματική επίσπευση η οποία μετατρέπει την δικαιοσύνη σε ιδιωτική υπηρεσία και τον πολίτη σε θύμα της ίδιας του της άγνοιας. Η απονομή δικαιοσύνης για εμάς στην Ελληνική Λύση είναι θεμελιώδης πυλώνας της δημοκρατίας μας και δεν παραδίδεται ούτε θα πρέπει να παραδοθεί στα ιδιωτικά συμφέροντα. Οι θεσμοί δεν μεταρρυθμίζονται σε 15 ημέρες κύριε Υπουργέ και οι δικαστές δεν μπορούν να λειτουργούν υπό καθεστώς απειλής, προσβολής και ποινής.

Κλείνοντας θέλω να επικαλεστώ επίσης λόγια των Δικαστών της Ένωσης Δικαστών και Εισαγγελέων οι οποίοι προειδοποιούν «μαζί με τους δικαστές έπρεπε αυτήν τη στιγμή να είναι ξεσηκωμένος όλος ο ελληνικός λαός». Τα λένε οι δικαστές κύριε Υπουργέ, δεν τα λέμε εμείς στην Ελληνική Λύση. Πιστεύουμε ότι έχουν δίκιο. Στηρίζουμε την Ένωση Δικαστών και Εισαγγελέων σίγουρα και τους Έλληνες πολίτες. Επιφυλασσόμαστε κύριε Υπουργέ, για την Ολομέλεια. Σας ευχαριστώ πολύ.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο Ειδικός Αγορητής της Νέας Αριστεράς, κ. Δημήτριος Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «Νέα Αριστερά»):**  Κύριε Υπουργέ, κυρίες και κύριοι συνάδελφοι θα ήθελα να ξεκινήσω αυτήν την τοποθέτηση με μία προκαταρκτική διάκριση. Θεωρώ ότι υπάρχει μία διαφοροποίηση μεταξύ των ρητών και διακηρυγμένων στόχων της Κυβέρνησης και της πολιτικής ηγεσίας του Υπουργείου Δικαιοσύνης και των άρρητων ή σιωπηρών πολιτικών και κοινωνικών στόχων. Από την μία μεριά το Υπουργείο Δικαιοσύνης κάνει διαρκώς λόγο για την ανάγκη επιτάχυνσης της δικαιοσύνης, εξορθολογισμού των δικαιικών και δικαστικών θεσμών για καλύτερη και αποτελεσματική απόδοση δικαιοσύνης.

Αυτές είναι οι ρητές διακηρύξεις του Υπουργείου και της πολιτικής του ηγεσίας. Από την άλλη μεριά νομίζω ότι υπάρχουν κάποιοι άρρητοι και σιωπηροί, αλλά πραγματικοί στόχοι. Αυτοί κατά την γνώμη μου είναι η επιτάχυνση βεβαίως της δικαιοσύνης, αλλά για πολύ συγκεκριμένες κατηγορίες οικονομικών και κοινωνικών δυνάμεων δηλαδή μια επιτάχυνση της δικαιοσύνης, η οποία θα αφορά τις μεγάλες και πολύ μεγάλες επιχειρήσεις αυτό που θα μπορούσε κανείς να ονομάσει τη δικαιοσύνη που αναφέρεται στις μεγάλες και πολύ μεγάλες επενδύσεις ή τη δικαστική εξουσία η οποία σχετίζεται και επιδιώκει να επιλύσει διαφορές μεγάλου και πολύ μεγάλου οικονομικού ενδιαφέροντος από τη μία μεριά, ενώ σε ό,τι αφορά τη δικαιοσύνη για τα λαϊκά στρώματα τη δικαστική εξουσία για τα λαϊκά στρώματα, για τις εργατικές διαφορές υπάρχει μία πλήρης και ολοκληρωτική αδιαφορία.

Θεωρώ ότι ως προς τους ρητούς και διακηρυγμένους στόχους της η Κυβέρνηση έχει αποτύχει απολύτως. Είναι δηλαδή μία αποτυχημένη πολιτική αυτή την οποία έχει ασκήσει το Υπουργείο Δικαιοσύνης. Ως προς τους άρρητους, σιωπηρούς στόχους οι οποίοι αυτοί οι στόχοι παίρνουν σπάνια και την μορφή ενός σαφούς αφηγήματος -αλλά σπάνια- νομίζω ότι είναι πλήρως επιτυχημένο το Υπουργείο δηλαδή σε ό,τι αφορά τα κοινωνικά συμφέροντα που θέλει να εκπροσωπήσει, τα συμφέροντα των μεγάλων επιχειρηματικών ομίλων, των ισχυρών οικονομικών δυνάμεων είναι μία επιτυχημένη Κυβέρνηση και αυτό πρέπει να της το αναγνωρίσουμε ότι υπηρετεί πιστά τα κοινωνικά συμφέροντα εκείνα τα οποία έχει αποφασίσει να εκπροσωπεί.

Αυτή η προκαταρκτική διάκριση έχει σημασία διότι οποτεδήποτε θα αναφέρομαι σε αναποτελεσματικότητα της Κυβέρνησης αυτή θα αφορά την αναποτελεσματικότητα ως προς την εξυπηρέτηση των κοινωνικών συμφερόντων της μεγάλης κοινωνικής πλειοψηφίας και όχι μια απολίτικη αναποτελεσματικότητα, μία τεχνικά ή τεχνοκρατικά προσδιορισμένη αποτελεσματικότητα διότι ως προς τα κοινωνικά συμφέροντα που έχει επιλέξει να εκπροσωπεί είναι απολύτως αποτελεσματική.

Ποια είναι η κατάσταση σήμερα σε ό,τι αφορά τη δικαστική εξουσία στη χώρα. Πρόσφατα είδε το φως της δημοσιότητας και αναδείχθηκε από την μεριά της Ένωσης Δικαστών και Εισαγγελέων μία έρευνα η οποία έγινε σύμφωνα με την οποία περίπου το 70% έως το 75% των Ελλήνων πολιτών, αλλά και των ίδιων των δικαστών θεωρούν ότι η ελληνική δικαιοσύνη, η ελληνική δικαστική εξουσία χειραγωγείται δεν είναι ανεξάρτητη, ενώ έχουμε σειρά ερευνών της κοινής γνώμης τα τελευταία χρόνια όπου εμφανίζεται ένα ποσοστό ρεκόρ άνω του 75% Ελλήνων πολιτών, οι οποίοι ευθαρσώς λένε ότι δεν έχουν καμία εμπιστοσύνη στην ελληνική δικαιοσύνη.

Εδώ δεν έχουμε να κάνουμε κύριε Υπουργέ, με μία διαχρονική παθογένεια της Ελληνικής Δημοκρατίας ή με ένα μεταπολιτευτικό άγος. Έχουμε να κάνουμε με τα αποτελέσματα μιας συνεκτικής πολιτικής της Νέας Δημοκρατίας και των διαδοχικών ηγεσιών του Υπουργείου Δικαιοσύνης από το 2019 μέχρι σήμερα που έχουν πλήρως απαξιώσει την ελληνική δικαστική εξουσία.

Οι λόγοι και οι τρόποι είναι πάρα πολλοί. Πρώτος και κυριότερος είναι οι ειδικές προνομιακές σχέσεις που έχει εγκαταστήσει η Κυβέρνηση συνολικά με την ηγεσία της δικαιοσύνης με την χρήση διαφόρων εργαλείων πίεσης και η οποία σχέση έχει οδηγήσει την ηγεσία της ελληνικής δικαιοσύνης σε κινήσεις οι οποίες παλαιότερα θα ήταν αδιανόητες.

Σύγκρουση δημόσια με διαδίκους σε πολύ μεγάλες και εξαιρετικά κινητοποιούσες το κοινωνικό ενδιαφέρον δίκες. Το παράδειγμα της σύγκρουσης της ηγεσίας της Εισαγγελίας του Αρείου Πάγου με τους διαδίκους στην υπόθεση των Τεμπών είναι όχι το μοναδικό, αλλά ίσως το χαρακτηριστικότερο για τον τρόπο με τον οποίο οικοδομείται ένα μπλοκ κοινού βηματισμού μεταξύ εκτελεστικής και δικαστικής εξουσίας και νομίζω ότι αυτός είναι ο κυριότερος λόγος για τον οποίο έχουμε αυτό το αποτέλεσμα της κατάρρευσης της εμπιστοσύνης των πολιτών στην ανεξαρτησία των Ελληνικών Δικαστηρίων και ιδιαίτερα των Ανώτατων Δικαστηρίων της χώρας.

Η περίπτωση δε της πρόσφατης Απόφασης του Συμβουλίου της Επικρατείας, όπου δέχθηκε να ερμηνεύσει το «απαγορεύεται η ίδρυση ιδιωτικών Πανεπιστημίων» ως «επιτρέπεται η ίδρυση ιδιωτικών Πανεπιστημίων» είναι ακριβώς χαρακτηριστικό του τρόπου με τον οποίο πλέον ακόμα και τα ανώτατα δικαστήρια της χώρας εκδίδουν αποφάσεις στη βάση είτε της εικαζόμενης είτε ακόμα και της εκπεφρασμένης βούλησης της Κυβέρνησης.

Αυτά είναι χαρακτηριστικά που δεν συνάδουν με μια δημοκρατική κοινωνία, είναι χαρακτηριστικά της συγκρότησης καθεστώτος και μην απορείτε όταν βλέπετε τέτοια ποσοστά έλλειψης εμπιστοσύνης στην ελληνική δικαιοσύνη. Πλέον δεν ισχύει το κλισέ της πολιτικής ρητορικής των τελευταίων δεκαετιών όπου ο ένας μετά τον άλλον διάδικοι ή και πολιτικοί εκπρόσωποι βουλευτές, υπουργοί έβγαιναν και έλεγαν έχω απόλυτη εμπιστοσύνη στην ελληνική δικαιοσύνη. Δεν ισχύει πια αυτό το κλισέ και αυτό είναι δικό σας έργο.

Ακόμα, όμως και όταν δεν υπάρχουν τέτοιες προνομιακές σχέσεις με την ηγεσία της δικαιοσύνης είναι τέτοια η αποδιοργάνωση είναι τέτοιες οι υλικοτεχνικές ανεπάρκειες και οι ελλείψεις προσωπικού που οδηγούν σε απαξίωση, σε αύξηση του κόστους για την μεγάλη κοινωνική πλειοψηφία της πρόσβασης στη δικαιοσύνη, σε περιορισμούς δικονομικούς για το δικαίωμα της δικαστικής προστασίας και τελικά σε περιορισμό της πρόσβασης και υπάρχει μία ολόκληρη δέσμη διατάξεων που συντείνουν σε αυτήν την κατάσταση και η δέσμη αυτή διατάξεων είναι αποτέλεσμα της δικής σας πολιτικής.

Επομένως, ως προς τους διακηρυγμένους στόχους σας βελτίωση της ποιότητας των δικαστικών αποφάσεων, ταχύτητα στην απονομή της δικαιοσύνης, βελτίωση των συνθηκών εργασίας δικαστών και δικαστικών υπαλλήλων έχετε αποτύχει παταγωδώς. Χαρακτηριστικό παράδειγμα της αποτυχίας σας ο νέος δικαστικός χάρτης, η ενοποίηση του πρώτου βαθμού δικαιοδοσίας ο οποίος δεν έχει παράξει μέσα στον πρώτο χρόνο λειτουργίας του κανένα απολύτως αποτέλεσμα με βάση αυτά τα οποία ρητώς βάζατε ως στόχους πέρυσι τέτοιον καιρό ή πριν από έναν χρόνο, όταν συζητούσαμε τον νέο δικαστικό χάρτη ότι δήθεν θα περιορίσετε στο μισό -λέγατε- τον χρόνο έκδοσης δικαστικών αποφάσεων.

Τίποτα από όλα αυτά δεν έχει συμβεί, τίποτα απολύτως δεν έχει συμβεί αντιθέτως η κατάσταση μπορεί να είναι και χειρότερη σήμερα, κύριε Υπουργέ. Δεν έχετε μειώσει τους χρόνους, δεν έχετε μειώσει την γραφειοκρατία, δεν έχετε μειώσει φυσικά το κόστος πρόσβασης.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Έχετε στοιχεία για αυτά που λέτε;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»)**: Βεβαίως, είναι στοιχεία.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Να μας δώσετε τα στοιχεία;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»)**:Εσείς έχετε στοιχεία; Παρακαλώ να τα δώσετε.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Παρουσιάστε πρώτα τα δικά σας.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»)**:Είναι από την πρακτική εμπειρία δικαστών και δικηγόρων.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κύριε Τζανακόπουλε, έχετε στοιχεία; Ά, από την εμπειρία την δική σας. Ωραία. Καλώς.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»)**: Είναι από την πρακτική εμπειρία δικαστών και δικηγόρων. Αν μου παρουσιάσετε ένα στοιχείο ότι μέσα στον πρώτο χρόνο, εσείς είστε υπεύθυνος.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Μόλις πάρω τον λόγο θα σας παρουσιάσω τα στοιχεία. Εσείς κρατώ ότι δεν έχετε στοιχεία. Από την εμπειρία τα γνωρίζετε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Ακούστε, ακούστε. Ο μέσος χρόνος με βάση τις τελευταίες έρευνες άμα θέλετε θα σας τις φέρω και στην επόμενη συζήτηση της έκδοσης δικαστικής Απόφασης στην Ελλάδα είναι 1.400 ημέρες.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Αυτό είναι αποτελεί του δικού σας Κώδικα. Ο δικός σας Κώδικας Πολιτικής Δικονομίας ευθύνεται για αυτό.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Υπάρχει έρευνα η οποία περιορίζει τον χρόνο στις 700 ημέρες; Υπάρχει; Έχετε έρευνα στα χέρια σας;

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Ασφαλώς. Δώστε τα στοιχεία για τον δικαστικό χάρτη που επικαλείστε και τα δικά μου θα τα δείτε, αλλά οι 1.400 ημέρες είναι η δική σας δικονομία.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Ακούστε. Καταλαβαίνω την αγωνία. Ο μέσος χρόνος μετά από έξι χρόνια διακυβέρνησης της Νέας Δημοκρατίας αφήστε τα δικά μας και τα δικά σας, έξι χρόνια κυβερνάτε, είναι 1.400 ημέρες το 2023. Έχετε έρευνα για το 2024 και το 2025;

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Με στοιχεία του 2022. Της περιόδου 2015 - 2022.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Τρία χρόνια. Τρία χρόνια κυβερνούσατε. Έχετε στοιχείο που λέει ότι έχετε περιορίσει τον χρόνο έκδοσης δικαστικής απόφασης σε 700 ημέρες όπως λέγατε πέρυσι;

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Έχω και θα σας τα δώσω πριν τελειώσει η επιτροπή.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Περιμένω, περιμένω λοιπόν.

Η κατάσταση είναι τραγική. Η Κυβέρνηση έχει αποτύχει παταγωδώς και ως προς αυτό, αλλά ως και προς έναν άλλο δείκτη αποτελεσματικότητας. Στο Ποινικό Δίκαιο ακούγαμε από την Κυβέρνηση διάφορες διακηρύξεις ότι με την αυστηροποίηση των ποινικών νόμων, με την αύξηση των ποινών, με την ποινική δικαιοσύνη της μηδενικής ανοχής θα έχουμε περιορισμό της εγκληματικότητας.

Τίποτα τέτοιο δεν έχει προκύψει όπως δεν έχει προκύψει ποτέ και πουθενά στον κόσμο όπου έχουν εφαρμοστεί τα δόγματα του ακραίου ποινικού λαϊκισμού που εφαρμόζει η Κυβέρνηση. Αντίθετα έχουμε επιδείνωση δεικτών εγκληματικότητας και αύξηση σε τέτοιο βαθμό των φυλακίσεων όπου προσφάτως αν δεν κάνω λάθος μέσα στην τελευταία εβδομάδα οι Φυλακές της Άμφισσας ο συνάδελφος λέει και της Κέρκυρας ζήτησαν να μην μεταφέρονται πλέον κρατούμενοι εκεί διότι έχουν ξεπεράσει το 170% του δυναμικού της.

Αυτό είναι το αποτέλεσμα που έχει το δόγμα του ακραίου ποινικού λαϊκισμού που εφαρμόζει η Κυβέρνηση. Βγάζουν ανακοινώσεις οι φυλακές και λένε μην μας στέλνετε άλλους δεν χωράνε. Αυτή είναι η κατάσταση και μένουν στοιβαγμένοι 50 και 60 άτομα σε θαλάμους των 20. Αυτή είναι η Ελληνική Δημοκρατία 2.0 όπου άνθρωποι στοιβάζονται σαν τα ποντίκια και σε λίγο αναμένονται και νέες αποφάσεις του Ευρωπαϊκού Δικαστηρίου Δικαιωμάτων του Ανθρώπου, όπου θα καταδικάζουν την χώρα για εξευτελιστική μεταχείριση και βασανιστήρια. Αυτά έχουν κριθεί από το ΕΔΔΑ ως βασανιστήρια.

Στην πολιτική δικαιοσύνη. Ακολουθείται η ίδια άναρχη και αποσπασματική πρακτική στη νομοθέτηση που έχει ακολουθήσει η Κυβέρνηση όλα αυτά τα έξι χρόνια. Θα είμαι πάρα πολύ σύντομος γιατί βλέπω ότι έχω φτάσει στα 15 λεπτά.

Έχουμε πρώτον, την προδικασία στην πολιτική δίκη και την αλλαγή της έννοιας της αοριστίας. Αυτό είναι προφανές ότι οδηγεί σε περιορισμό της πρόσβασης στην δικαιοσύνη για την μεγάλη πλειοψηφία της κοινωνίας, των διαδίκων και των ανθρώπων οι οποίοι προσέξτε γιατί μιλάτε διαρκώς για δικομανία και τα λοιπά και τα λοιπά είναι ελάχιστοι εκείνοι οι οποίοι τρέχουν στα δικαστήρια και έχουν και την οικονομική δυνατότητα να τρέχουν στα δικαστήρια εκφράζοντας μανιακού χαρακτήρα συμπεριφορές.

Δεν έχει ο κόσμος την οικονομική δυνατότητα να τρέχει στα δικαστήρια και να κυνηγάει ανθρώπους άνευ λόγου και αιτίας. Αυτό είναι ένα εύκολο επιχείρημα κοινωνικού αυτοματισμού για να χρεώσετε τις δικές σας πολιτικές ευθύνες στους πολίτες ή και στους ανθρώπους που αναζητούν το δίκιο τους.

Έχουμε επίσης, τιμωρητικού χαρακτήρα ρυθμίσεις σε περίπτωση μη δικαίωσης. Αυτό τώρα είναι λογική; Κάποιος δηλαδή αναζητά το δίκιο του σε μία νομική υπόθεση η οποία ενδεχομένως, να είναι και οριακή και εφόσον χάσει θα υπόκειται σε τιμωρητικού χαρακτήρα ρυθμίσεις. Αυτό δεν αποσκοπεί στον περιορισμό της πρόσβασης στη δικαιοσύνη; Δεν είναι αντικίνητρο για να αναζητήσει κανείς το δίκιο του; Προφανώς. Άρα, το πρόβλημα είναι οι άνθρωποι που αναζητούν το δίκιο τους ή ότι έχουμε μείνει χωρίς δικαστές και δικαστικούς υπαλλήλους ή ότι η υλικοτεχνική υποδομή είναι άθλια στην καλύτερη των περιπτώσεων; Έχετε δει φαντάζομαι τις φωτογραφίες με τα καροτσάκια σούπερ μάρκετ όπου μετακινούν τις δικογραφίες οι δικαστικοί υπάλληλοι ή ακόμα και δικαστές.

Αλλαγή της καθ’ ύλην αρμοδιότητας των Πολυμελών Πρωτοδικείων από τα 30.000 στα 80.000 ευρώ και εδώ θέλω να διευκρινίσετε κάτι εάν είναι εύκολο, κύριε Υπουργέ, διότι διαβάζω από την Ένωση Δικαστών και Εισαγγελέων ότι υπήρξε δέσμευση από την δική σας μεριά ότι θα μειωθεί από τις 80.000 στις 60.000.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης)**: Συμφωνία με την Ένωση θα πάει στις 60.000.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»)**: Ωραία, για να έχω μια εικόνα. Παρ’ όλα αυτά το γεγονός ότι έχουμε Πολυμελές Πρωτοδικείο να δικάζει έφεση σε διαφορά των 60.000 ευρώ η οποία θεωρείται μικρού οικονομικού ενδιαφέροντος προφανώς σύμφωνα με την Κυβέρνηση έχει εξαιρετικά σημαντικές συνέπειες. Μία μόνο. Θα εφαρμόζεται το 560 του Κώδικα Πολιτικής Δικονομίας σ’ αυτές τις περιπτώσεις δηλαδή θα υπάρχει περιορισμός των λόγων αναίρεσης;

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης)**: Θα υπάρχει, κύριε Τζανακόπουλε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»)**: Θα υπάρχει περιορισμός λοιπόν, των λόγων αναίρεσης προσέξτε, σύμφωνα με το 560 του Κώδικα Πολιτικής Δικονομίας για διαφορές της τάξης των 60.000 ευρώ. Ξέρετε τι είναι 60.000 ευρώ; Θεωρείται μικρή διαφορά η διαφορά των 60.000 ευρώ;

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης)**:Σε διοικητικές διαφορές που ήταν της τάξης των 60.000 ευρώ είχατε αντιδράσει.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»)**: Σε ποιον κόσμο θεωρείται μικρή διαφορά η διαφορά των 60.000 ευρώ, ώστε να περιορίζονται οι λόγοι αναίρεσης με βάση το 560 του Κώδικα Πολιτικής Δικονομίας; Προφανώς, μιλάτε για ανθρώπους οι οποίοι ενδεχομένως να έχουν την οικονομική δυνατότητα που έχει ο κύκλος σας, κύριε Υπουργέ.

Δεν ξέρετε τι σημαίνει εργατική διαφορά. Δεν ξέρετε τι σημαίνει να διεκδικείς 35.000 ή 40.000 ευρώ δεδουλευμένα. Δεν τα ξέρετε αυτά. Είναι άλλος ο κύκλος σας, είναι άλλα τα κοινωνικά συμφέροντα που εκπροσωπείτε γιατί σε αυτήν την περίπτωση στις εργατικές διαφορές περιορίζετε τους λόγους αναίρεσης με βάση το 560 του Κώδικα Πολιτικής Δικονομίας. Γι’ αυτό σας λέω ότι ζείτε σε έναν άλλο κόσμο, υπηρετείτε άλλα κοινωνικά συμφέροντα από αυτά τα οποία ισχυρίζεστε ότι υπηρετείτε.

Ασφυκτικές προθεσμίες και κλείνω. Για το εισόδημα των δικηγόρων θα επανέλθω στην κατ’ άρθρον συζήτηση. Προσέξτε. Διαταγή πληρωμής. Εγώ δεν έχω απολύτως καμία αντίρρηση να υπάρξουν μέτρα για την ενίσχυση του εισοδήματος των δικηγόρων και ιδιαίτερα των αυτοαπασχολούμενων δικηγόρων και όχι μέτρα τα οποία θα υπερσυγκεντρώνουν την ύλη στις μεγάλες δικηγορικές εταιρείες, αλλά κοιτάξτε εδώ τι κάνετε. Διαταγή πληρωμής στο δικηγόρο; Ένωση Δικαστών και Εισαγγελέων «Η διαταγή πληρωμής παρόλο που δεν είναι δικαστική απόφαση, αποτελεί τίτλο εκτελεστό από το οποίο μπορεί να παραχθεί δεδικασμένο και η έκδοσή της προϋποθέτει δικαιοδοτική κρίση σε σειρά ζητημάτων που σχετίζονται τόσο με την αξιολόγηση των αποδεικτικών μέσων που την στηρίζουν όσο και τη δικονομική τους ωριμότητα. Η αξιολόγηση αυτή που έχει χαρακτηριστικά δικαιοδοτικής κρίσης ανάλογης με της δικαστικής απόφασης προϋποθέτει τουλάχιστον τον τελικό έλεγχο από όργανο που έχει εχέγγυα προσωπικής και λειτουργικής ανεξαρτησίας κατά το Σύνταγμα στα οποία, όμως, δεν εμπίπτουν οι δικηγόροι». Τι κάνετε; Τι κάνετε; Δίνετε τυράκια στους δικηγόρους τινάζοντας στον αέρα την δικονομική συνοχή ενός συστήματος της πολιτικής δίκης. Αυτό κάνετε. Τίτλος εκτελεστός, διαταγή πληρωμής θα βγαίνει από τον δικηγόρο ο οποίος θα πληρώνεται από τον παραγγέλλοντα την διαταγή πληρωμής και εδώ δεν έχουμε σύγκρουση συμφερόντων και όλα αυτά για να μπορέσετε να εξασφαλίσετε την ανοχή των δικηγόρων σε ένα νομοσχέδιο το οποίο είναι τερατούργημα.

Να πω για τους περιορισμούς λόγω ανακοπής; Είναι προφανές ότι ο στόχος είναι να απελευθερωθούν πλήρως οι πλειστηριασμοί. Πλήρως. Να μην υπάρχει πλέον καμία δυνατότητα προστασίας των ανθρώπων οι οποίοι υπόκεινται στις διαδικασίες αναγκαστικής εκτέλεσης.

Άρα, συγκέντρωση της δικηγορικής ύλης σε μεγάλα γραφεία, δημοσιονομικοί περιορισμοί, απελευθέρωση πλειστηριασμών, δικαιοσύνη δύο ταχυτήτων, απαξίωση υλικοτεχνικής υποδομής, απαξίωση του προσωπικού, μείωση, περιορισμός της πρόσβασης στην δικαιοσύνη αυτές είναι οι βασικές συνέπειες των πολιτικών επιλογών του Υπουργείου Δικαιοσύνης και δεν έχουν καμία σχέση με την εξυπηρέτηση των συμφερόντων της μεγάλης κοινωνικής πλειοψηφίας.

Εξυπηρετούν συγκεκριμένα οικονομικά συμφέροντα, τα οποία καθ’ όλη τη διάρκεια της εξαετίας έχει πιστά υπηρετήσει η Νέα Δημοκρατία.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής**Τον λόγο έχει ο Ειδικός Αγορητής από το Δημοκρατικό Πατριωτικό Λαϊκό Κίνημα «Νίκη», κ. Γεώργιος Ρούντας.

**ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. Δημοκρατικό Πατριωτικό Λαϊκό Κίνημα «Νίκη»):** Επειδή έχει παρέλθει ώρα και πρέπει και εγώ να αναχωρήσω σε άλλη εκκρεμότητα, να δηλώσω ότι θα τοποθετηθώ αναλυτικά σε επόμενες Επιτροπές.

Προς το παρόν, δηλώνω «επιφύλαξη».

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Θα πάμε στον κατάλογο των συναδέλφων Βουλευτών που έχουν ζητήσει το λόγο. Εκκρεμεί η Εισήγηση της κ. Καραγεωργοπούλου επειδή μιλάει στο νομοσχέδιο αλλά θα επανέλθει.

Θα δώσω τον λόγο στον κ. Βασίλειο Νικόλαο Υψηλάντη από τη Νέα Δημοκρατία.

Στο σημείο αυτό γίνεται η β’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Αντωνίου Μαρία, Βεσυρόπουλος Απόστολος, Βούλτεψη Σοφία, Δημοσχάκης Αναστάσιος, Ζεμπίλης Αθανάσιος, Καιρίδης Δημήτριος, Καππάτος Παναγής, Κεδίκογλου Συμεών (Σίμος), Κελέτσης Σταύρος, Κεφάλα Μαρία - Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Μακρή Ζωή (Ζέττα), Μάνη - Παπαδημητρίου Άννα, Μαντάς Περικλής, Μαρκογιαννάκης Αλέξανδρος, Μπαρτζώκας Αναστάσιος, Μπουκώρος Χρήστος, Νικολακόπουλος Ανδρέας, Οικονόμου Βασίλειος, Οικονόμου Ιωάννης (Γιάννης), Ράπτη Ζωή, Τριαντόπουλος Χρήστος, Υψηλάντης Βασίλειος - Νικόλαος, Φόρτωμας Φίλιππος, Χαρακόπουλος Μάξιμος, Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Μουλκιώτης Γεώργιος, Πάνας Απόστολος, Ακρίτα Έλενα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Τσαπανίδου Παρθένα (Πόπη), Ψυχογιός Γεώργιος, Γκιόκας Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Δελής Ιωάννης, Γραμμένος Βασίλειος, Χήτας Κωνσταντίνος, Τζανακόπουλος Δημήτριος, Κουρουπάκη Ασπασία, Ρούντας Γεώργιος, Καραγεωργοπούλου Ελένη, Κωνσταντοπούλου Ζωή, Βαλτογιάννης Διονύσιος, Κατσιβαρδάς Χαράλαμπος και Σαρακιώτης Ιωάννης.

**ΒΑΣΙΛΕΙΟΣ ΝΙΚΟΛΑΟΣ ΥΨΗΛΑΝΤΗΣ:** Θα ήθελα να ξεκινήσω απαντώντας σε ορισμένες παρατηρήσεις της Αντιπολίτευσης απαντώντας στην Αντιπολίτευση καθότι επιδιώκεται η εμφάνιση ενός διαρκούς θεσμικού εκτροχιασμού αυτές τις ημέρες της Κυβέρνησης στα μάτια της ελληνικής κοινωνίας. Σε καθημερινή βάση σε όλα τα μήκη και τα πλάτη της δημόσιας ζωής θέλουν να παρουσιάσουν ότι η χώρα περνά μια βαθύτατη θεσμική κρίση και πρόκειται για μία πιστεύω στοχευμένη και κατ’ εξακολούθηση πρακτική, η οποία δεν στηρίζεται ούτε αιτιολογείται σε γεγονότα τέτοια, τα οποία έχουν αιτιώδη συνάφεια με τα καταγγελλόμενα.

Στην ουσία η Νέα Δημοκρατία και πρέπει να τονίζεται αυτό είναι το κόμμα εκείνο το οποίο ενίσχυσε, ενισχύει και σέβεται τους θεσμούς που λειτουργεί θεσμικά και λειτουργεί μάλιστα σεβόμενη και την ανεξαρτησία των λειτουργιών. Νοοτροπίες δεκαετιών βεβαίως, πρέπει να τονίσουμε δυστυχώς, δεν μπορούν να ιαθούν σε ένα διάστημα ακόμα και ολίγων χρόνων και δεν πρέπει να ξεχνάμε βάσει αυτών τα οποία είπε και η κυρία Λιακούλη του ΠΑΣΟΚ ότι είμαστε η πρώτη χώρα, η οποία έχει ζητηθεί από το δικαστήριο των Ευρωπαϊκών Κοινοτήτων τότε την δεκαετία του ‘80 να διωχθούν πολιτικά πρόσωπα και υπενθυμίζω είναι η γνωστή υπόθεση του Δικαστηρίου των Ευρωπαϊκών Κοινοτήτων η υπόθεση καλαμπόκι.

Ήταν η πρώτη χώρα και μιλάμε για γεγονότα στον τομέα αυτόν τον αγροτικό, ο οποίος δυστυχώς, έρχεται διαχρονικά να αμαυρώσει τη λειτουργία των καλών αγροτών που έχουμε στην πατρίδα μας και οι οποίοι πραγματικά αγωνίζονται με ευπρέπεια για την επιβίωσή τους, αλλά και για την ενίσχυση του πρωτογενούς τομέα στη χώρα μας.

Για τον ΟΠΕΚΕΠΕ η Ευρωπαϊκή Εισαγγελία, η οποία είναι αρμοδία για τη διερεύνηση ποινικών ευθυνών και έχει το δικαίωμα να ζητήσει ποινική δίωξη δεν το κάνει με τη διαβίβαση της δικογραφίας δηλαδή, δεν ζητά την ποινική δίωξη πολιτικών προσώπων με τη διαβίβαση της δικογραφίας στη Βουλή των Ελλήνων, αλλά ζητάει τη διερεύνηση. Μια διερεύνηση για την οποία αρμοδιότητα αποκλειστική έχει η Βουλή και της οποίας οι εργασίες μπορούν να αναδείξουν τα ζητήματα εκείνα ακόμα και ποινικές ευθύνες μέσα από τη σύσταση μιας Εξεταστικής Επιτροπής.

Θα ήθελα επίσης, να αναφέρω γιατί ειπώθηκε για τη λειτουργία του Κράτους Δικαίου και για την Έκθεση του 2025 της Ευρωπαϊκής Ένωσης. Είναι η πρώτη φορά που η χώρα μας πλέον μπαίνει στην χορεία των κρατών που έχουν μία πάρα πολύ βελτιωμένη εικόνα στα θέματα και στα ζητήματα του κράτους δικαίου και αυτό δεν πρέπει να ξεχνιέται. Γίνονται παρατηρήσεις για τα ζητήματα της επιτάχυνσης της δικαιοσύνης και αυτό κάνουμε.

Δεν υπάρχει όπως ειπώθηκε εδώ ένα κουμπί το οποίο μπορούμε να το θέσουμε σε λειτουργία. Έχουμε, όμως, παρατηρήσει καθόμαστε αυτό κάνουμε ειδικά σε αυτήν την Επιτροπή εδώ και αρκετό χρονικό διάστημα να φέρνουμε διατάξεις τέτοιες, οι οποίες δεν έρχονται για τον σκοπό να ενισχύσουν κάποιες τάξεις δεν λειτουργούμε ταξικά. Λειτουργούμε με ένα και μοναδικό στόχο, την βελτίωση της δικαιοσύνης και την βελτίωση της θέσης του Έλληνα πολίτη. Το νομοσχέδιο το οποίο συζητάμε αποτελεί ακόμα πιστεύω ένα αποφασιστικό βήμα της Κυβέρνησης, της Νέας Δημοκρατίας και του Υπουργείου Δικαιοσύνης για την επιτάχυνση της απονομής της δικαιοσύνης και την ενίσχυση της εμπιστοσύνης των πολιτών στο κράτος - δικαίου. Ανταποκρίνεται στη δέσμευσή μας για μια Δικαιοσύνη ταχύτερη, πιο αποτελεσματική και σύγχρονη που υπηρετεί την κοινωνία και τον πολίτη.

Η Κυβέρνηση και ο Πρωθυπουργός έχει θέσει προτεραιότητα την αντιμετώπιση των χρονιζουσών παθογενειών του δικαστικού μας συστήματος. Ο ν.4335/2015, αν και ήταν πολύ φιλόδοξος οδήγησε σε τεράστιες καθυστερήσεις και υπερφόρτωση των πινακίων και ερχόμαστε σήμερα και κάνουμε κριτική πάνω σε αυτό το θέμα. Αν είναι δυνατόν. Όταν ακριβώς οι συγκεκριμένες διατάξεις έρχονται να διορθώσουν αυτές τις παθογένειες που έχουν υπερφορτώσει τα πινάκια των ελληνικών δικαστηρίων.

Το νομοσχέδιο διορθώνει αυτές τις αδυναμίες με στοχευμένες παρεμβάσεις, εισάγοντας προδικασία για την έγκαιρη διόρθωση τυπικών ελλείψεων, μειώνοντας τις καθυστερήσεις, συντομεύει τις προθεσμίες και ενισχύει τον προέλεγχο των αγωγών με στόχο την έκδοση αποφάσεων εντός δύο ετών. Εναρμονίζεται με το ν.5108/2024 που ενοποίησε τον Πρώτο Βαθμό δικαιοδοσίας, ενισχύοντας τη λειτουργική αποδοτικότητα των δικαστηρίων και αυτά τα μέτρα πιστεύω αντικατοπτρίζουν την δέσμευσή μας για μια δικαιοσύνη που δεν κρατά τους πολίτες ομήρους γραφειοκρατικών καθυστερήσεων, αλλά ακριβώς υπηρετεί την κοινωνία με ταχύτητα και διαφάνεια. Ιδιαίτερη σημασία δίνουμε στην αντιμετώπιση της πλασματικής υπερφόρτωσης των πινακίων στις ανακοπές κατά της αναγκαστικής εκτέλεσης.

Η εισαγωγή ηλεκτρονικής πλατφόρμας για τον επαναπροσδιορισμό των ανακοπών αποτελεί μια πρωτοποριακή μεταρρύθμιση πιστεύω με τη διαγραφή μή επαναπροσδιορισμένων ανακοπών και την υποχρεωτική καταβολή παραβόλου, αποτρέποντας έτσι καταχρηστικές πρακτικές οι οποίες έχουν εντοπιστεί και έχοντας την διάθεση για αποσυμφόρηση των δικαστηρίων. Αυτή η ψηφιακή μετάβαση, εμπνευσμένη από το επιτυχημένο παράδειγμα του ν.3869/2010 αποδεικνύει ότι η Νέα Δημοκρατία αξιοποιεί τη σύγχρονη τεχνολογία για να εξυπηρετήσει τον πολίτη σε αντίθεση με την αδράνεια των προηγούμενων κυβερνήσεων.

Η τροποποίηση του άρθρου 808 του Κώδικα Πολιτικής Δικονομίας για τη δημοσίευση διαθηκών και η ρύθμιση του δικαιώματος ανακοπής, ενισχύουν τη διαφάνεια και την ασφάλεια του Δικαίου. Παράλληλα οι διατάξεις για αμοιβές διαιτητών, διαχειριστών και πραγματογνωμόνων καθώς και οι διάφορες από ασφαλιστικές συμβάσεις ανταποκρίνονται στις σύγχρονες ανάγκες της κοινωνίας. Επιπλέον, η εναρμόνιση με νομοθετικές πρωτοβουλίες όπως η αντιμετώπιση της έμφυλης βίας υπογραμμίζει την ευαισθησία μας σε κοινωνικά ζητήματα.

Αυτό το νομοσχέδιο δεν είναι απλώς μία τεχνική παρέμβαση είναι η απόδειξη ότι η παράταξη αυτή της Νέας Δημοκρατίας υλοποιεί το όραμά της για ένα κράτος που λειτουργεί υπέρ του πολίτη. Όταν αναλάβαμε τη διακυβέρνηση είχαμε παραλάβει ένα δικαστικό σύστημα βυθισμένο σε καθυστερήσεις και γραφειοκρατία σήμερα με τη συνεργασία νομικών, δικαστών και πανεπιστημιακών, αλλά και με ανθρώπων που ασχολούνται πρακτικά με τη δικαιοσύνη φέρνουμε λύσεις που απαντούν στις πραγματικές ανάγκες των πολιτών.

Γι’ αυτόν τον λόγο επιθυμώ να καλέσω όλους να δουν το νομοσχέδιο ως ευκαιρία για εκσυγχρονισμό και όχι για ένα χώρο αντιθέσεων. Δεν έχουμε χρόνο στην πατρίδα μας για τέτοιου είδους μικροπολιτικές ή συνδικαλιστικές αντιθέσεις σε αντίθεση βεβαίως δυστυχώς με την Αντιπολίτευση που συχνά περιορίζεται στην κριτική χωρίς προτάσεις προχωράμε με σχέδιο τεκμηριωμένο σε μεταρρυθμίσεις.

Είναι το νομοσχέδιο αυτό, ένα ακόμα βήμα στην πορεία για μια Ελλάδα πιστεύω ισχυρή, σύγχρονη και περισσότερο δίκαιη και με την έννοια αυτή και με την προσέγγιση αυτή θα ήθελα να καλέσω και τις άλλες πλευρές να το δουν έτσι το θέμα και να προχωρήσουμε μέσα και από αυτήν την διαδικασία που ξεκινά σήμερα στην Επιτροπή να υιοθετήσουμε εκείνες τις λύσεις οι οποίες πραγματικά θα κάνουν τη δικαιοσύνη μας και ευπρόσιτη και δίκαιη και ταχύτερη και αποτελεσματικότερη.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο κ. Παρασκευάς (Πάρις) Κουκουλόπουλος.

**ΠΑΡΑΣΚΕΥΑΣ (Πάρις) ΚΟΥΚΟΥΛΟΠΟΥΛΟΣ:** Για ένα ζήτημα ήθελα να μιλήσω. Για το άρθρο ήδη άρθρο 164 τα οποίο αφορά την επανίδρυση της Ιατροδικαστικής Υπηρεσίας στη Δυτική Μακεδονία με έδρα την Κοζάνη μια εξέλιξη η οποία προφανώς, μας ικανοποιεί και εμένα προσωπικά γιατί έχει μια συγκεκριμένη ιστορία τι γνωρίζει ο παριστάμενος Υφυπουργός και ο κ. Φλωρίδης.

Στις 9 Απριλίου εντελώς αδικαιολόγητα η Κυβέρνηση προέβη στην κατάργηση της συγκεκριμένης υπηρεσίας την μεταφορά της αρμοδιότητας στη Θεσσαλονίκη και του προσωπικού στα Γιάννενα. Πέραν της εντελώς ξαφνικής μετακίνησης χωρίς λόγο όπως αποδεικνύουν τα γεγονότα τριών εργαζομένων προς τα Ιωάννινα, το μείζον ζήτημα το οποίο είχα αναδείξει και με γραπτή μου ερώτηση και επίκαιρη στη συνεχεία στην οποία ο κ. Μπούγας είχε παραστεί να απαντήσει ήταν ότι είχαμε την εξής παραδοξότητα. Όλη η Ελλάδα στην έδρα κάθε περιφέρειας να διαθέτει Ιατροδικαστική Υπηρεσία πλην της Δυτικής Μακεδονίας μία παράληψη που έτσι και αλλιώς με την κοινή λογική δεν είναι αποδεκτή πόσο μάλλον όταν η περιοχή δοκιμάζεται από την βίαιη απολιγνιτοποίηση και ήταν ένα μήνυμα με ιδιαίτερα έντονο συμβολισμό παρά το μικρό μέγεθος κατά τα άλλα της υπηρεσίας, δεν είναι μία πολυπληθής υπηρεσία έτσι κι αλλιώς, είχε έναν συμβολισμό. Έτσι λοιπόν, με τα πολλά στη γραπτή απάντηση που υπήρξε δεν πήγε τόσο καλά η επίκριση στην γραπτή απάντηση της γραπτής ερώτησης μου υπήρξε η δέσμευση από την πολιτική ηγεσία ότι θα αποκατασταθεί αυτή η αδικία δεδομένου ότι πρέπει να πω στους συναδέλφους μιας και οι ιατροδικαστικές ήρθαν με έναν αρνητικό τρόπο δυστυχώς, αναφέρομαι στην υπόθεση Πάτρα, ήρθαν στην επικαιρότητα με έναν τρόπο όχι ιδιαίτερα ευχάριστο για κανέναν μας νομίζω, να πω ότι τα αριθμητικά δεδομένα που μάλλον δεν είχαν αξιολογηθεί σωστά από τις αρμόδιες υπηρεσίες και τελικά την πολιτική ηγεσία που στο τέλος φέρνει επάνω της την πολιτική ευθύνη ανεξαρτήτως αν έχει άμεση, περισσότερο ή λιγότερο εμπλοκή. Είναι ότι τα περιστατικά είναι πάρα πολλά, απλά πράξεις δεν γινόταν πάρα πολλές διότι υπήρχε η παραδοξότητα να υπάρχει ιατροδικαστής να μην υπάρχει νεκροτόμος και ούτω καθεξής.

Η στελέχωση όπως προτείνεται τώρα εάν και εφόσον προχωρήσει κανονικά νομίζω θα δείξει πόσο απαραίτητη είναι αυτή η υπηρεσία πόσο μάλλον θα ξαναπώ την ίδια φράση, όταν είναι λίγοι οι μήνες που περάσαν από την ημέρα που προχωρήσαμε σε μία ενίσχυση του έργου ως πολιτεία, ως κράτος, σε μια ενίσχυση του έργου των Ιατροδικαστικών Υπηρεσιών σε ιδιαίτερα κρίσιμα ζητήματα που αφορούν βιασμούς, κακοποιήσεις και όλα τα υπόλοιπα.

Οι ιατροδικαστικές υπηρεσίες ως γνωστόν έχουν επιφορτιστεί με τέτοια καθήκοντα και ιδιαίτερα η προσβολή της γενετήσιας λειτουργίας είναι μία διαδικασία που δεν χωρεί εύκολα μεταφοράς γιατί όπως λέει η ιατρική επιστήμη δεν είμαι γιατρός, αλλά είναι ξεκάθαρα αυτά τα είχε πει ο ίδιος ο υπουργός, η πολιτική ηγεσία τέλος πάντων υπουργός, υφυπουργός στη σχετική συζήτηση θυμάμαι πριν λίγους μήνες, η μεταφορά σε μία τέτοια πράξη βιαιότητας μπορεί να εξαφανίσει όλα τα ευρήματα. Είναι λοιπόν, μία νευραλγική υπηρεσία προφανώς όπως είπα είμαστε και εγώ προσωπικά έχω κάθε λόγο να είμαι ικανοποιημένος διότι και στην διαβούλευση δεν είχε συμπεριληφθεί και αναγκάστηκα να παρέμβω εμπρόθεσμα πριν την λήξη της διαβούλευσης να επισημάνω την παράλειψη ότι δεν είχε συμπεριληφθεί η δέσμευση για την ιατροδικαστική και με ικανοποίηση, κύριε Υπουργέ, βλέπω ότι τελικά συμπεριλαμβάνεται με το άρθρο 164.

Εδώ ολοκληρώνω κύριε Πρόεδρε, δεν χρειάζεται να κάνω περαιτέρω χρήση του χρόνου με δύο παρατηρήσεις στις οποίες θα ήθελα απάντηση. Η πρώτη ένα σαφές χρονοδιάγραμμα επειδή δεν επανασυστήνεται στα πλαίσια του Π.Δ. που αφορά συνολικά τις ιατροδικαστικές, αλλά γίνεται με ευθεία νομοθετική ρύθμιση ξεχωριστά δεν νομίζω να κάνω λάθος σε αυτό έτσι δεν είναι; Ωραία. Βάζετε ένα χρονοδιάγραμμα 15 Σεπτεμβρίου λοιπόν, 15 σημαίνει ότι θα γίνουν οι σχετικές προκηρύξεις; Οι σχετικές προκηρύξεις; Αυτό κάπως να διευκρινιστεί για να έχουμε έναν ορίζοντα να ξέρουμε τι πρόκειται να γίνει και βέβαια αν είναι δυνατόν αυτό να επισπευσθεί.

Το δεύτερο, όμως, κύριε Υπουργέ που είναι μια αδυναμία της ρύθμισης είναι ότι δεν λέμε κάτι για το προσωπικό. Το προσωπικό, είχαμε συζητήσει και είχαμε την δέσμευση ότι το προσωπικό θα επανέλθει. Θα επανέλθει διότι υπάρχει μονογονεϊκή οικογένεια, υπάρχουν άνθρωποι που τα καλώς νοούμενα συμφέροντα τους έχουν οικοδομήσει και υπηρετούσαν χρόνια.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Θα επανέλθει είναι αποφασισμένο, κύριε συνάδελφε.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ:** Επειδή δεν το γράφει η διάταξη.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κύριε συνάδελφε, θα τα πούμε στην Ολομέλεια και όλα αυτά θα διευκρινιστούν.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ:** Ωραία. Είναι ιδιαίτερα σημαντικό αυτό που λέει ο κύριος Υπουργός. Αντιλαμβάνεστε ότι αυτό που θέλω να πω αν και καθίσταται περιττό μετά την παρέμβαση του κύριου Υπουργού και σας ευχαριστώ κύριε Υπουργέ, για την παρέμβασή σας μου δίνετε άμεσα απάντηση και με διευκολύνετε διότι πρέπει να πάω ως εισηγητής στην άλλη επιτροπή να ακούσω τον συνάδελφό σας των Οικονομικών.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Θα το διευκρινίσουμε για τους λόγους που αναφέρατε και σωστά τους αναφέρατε

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ:** Ναι, ναι. Να πω εγώ πάντως για τους συναδέλφους ότι δεν πρόκειται για κανέναν διαγκωνισμό με την Ήπειρο. Στην Ήπειρο λειτουργεί με έναν ορισμένο τρόπο η λειτουργία της ιατροδικαστικής με το πανεπιστήμιο και λοιπά, Δεν θίγεται δηλαδή σε κάτι, δεν αλλάζει κάτι αρνητικά στην Ήπειρο, δεν υπάρχει κανένα θέμα ανταγωνισμού γιατί εκεί και όχι εδώ είναι κάτι εύλογο αυτό που προτείνουμε και χαίρομαι πραγματικά διότι η παρέμβαση του Υπουργού με κάλυψε ευχαριστώ πραγματικά και έχω κάθε λόγο να δηλώσω ικανοποιημένος από την όλη εξέλιξη μετά από όλα αυτά. Ευχαριστώ και σας ζητώ συγγνώμη και κατανόηση διότι είμαι εισηγητής στην άλλη Επιτροπή των Οικονομικών και σε λίγο ξεκινάει η απάντηση, η τοποθέτηση του Υπουργού για τον κώδικα φορολόγησης της περιουσίας και πρέπει να είμαι παρών.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Να ανακοινώσω ότι προσθέτουμε στον κατάλογο των φορέων το Σωματείο Μισθωτών Δικηγόρων.

Τον λόγο έχει η Ειδική Αγορήτρια της «ΠΛΕΥΣΗΣ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ», κυρία Ελένη Καραγεωργοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗΣ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, να προηγηθεί ο κ. Αλέξανδρος Αυλωνίτης.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Κυρία Πρόεδρε, τυπικά, δεν μπορεί να προηγηθεί ο κύριος Αυλωνίτης διότι είναι και εκτός επιτροπής μέλος και δεν έχει μιλήσει ως Αγορήτρια η κυρία Ελένη Καραγεωργοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗΣ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Δεν έχουμε αντίρρηση, το γνωρίζουμε, γιατί ήταν στην άλλη Επιτροπή η κυρία Καραγεωργοπούλου που τις βάλατε ταυτόχρονα τις δύο επιτροπές.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Το ξέρω, το ξέρω και το επεσήμανα ότι η κυρία Καραγεωργοπούλου μιλούσε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗΣ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Οπότε, ας προηγηθεί ο κ. Αυλωνίτης και θα πάρει τον λόγο η κύρια Καραγεωργοπούλου και μετά και εγώ θα ήθελα.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Εντάξει. Άρα, τον λόγο έχετε εσείς, κύριε Αυλωνίτη, και μετά τον λόγο έχει η κυρία Πρόεδρος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗΣ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, πρώτα η κυρία Καραγεωργοπούλου και έπειτα εγώ.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Ωραία, ωραία. Τον λόγο έχει ο κ. Αλέξανδρος Αυλωνίτης.

**ΑΛΕΞΑΝΔΡΟΣ ΑΥΛΩΝΙΤΗΣ:** Δεν είμαι μέλος της Επιτροπής σας, αλλά θεώρησα σκόπιμο επειδή είμαι στον τομέα της δικαιοσύνης του Κινήματος Δημοκρατίας που δεν είναι αναγνωρισμένο κόμμα από την Βουλή να συμμετάσχω σε αυτήν την συζήτηση και ευχαριστώ που μου δίνετε το λόγο. Μου έκανε πολύ μεγάλη εντύπωση η προηγούμενη ομιλία του προηγούμενου συναδέλφου της Νέας Δημοκρατίας, ο οποίος αναφέρθηκε εδώ στην επιτροπή για τα ζητήματα που βλέπουν το φως της δημοσιότητας κάθε ημέρα.

Απέδωσε το όλο πρόβλημα της κρίσης της δικαιοσύνης, της κρίσης του πολιτικού συστήματος σε μια διαχρονικότητα, σε κάτι το οποίο έρχεται από παλιά και κατά συνέπεια αυτό δικαιολογεί να συμψηφιστούν τα σημερινά προβλήματα με το παρελθόν κ.λπ.. Έτσι και δικαιολογείται φυσικά και η πρόταση για σύσταση Εξεταστικής Επιτροπής για το μέγιστο οικονομικό σκάνδαλο των τελευταίων ετών, μιλάω για τον ΟΠΕΚΕΠΕ.

Καλά, δεν αντιλαμβάνομαι η ΝΕΑ ΔΗΜΟΚΡΑΤΙΑ, οι βουλευτές της δεν βλέπουν τι γίνεται έξω; Με εντυπωσιάζει το γεγονός ότι λειτουργούν κάποιοι συνάδελφοι λες και δεν είναι μέσα σε αυτήν την κοινωνία λες και παίρνουν κάποια εντολή να πουν αυτά που πρέπει να πούν έτσι, για το θεαθήναι. Μα είναι πράγματα αυτά; Όταν ερχόμαστε εδώ στη Βουλή ερχόμαστε να υπηρετήσουμε το Δημόσιο συμφέρον και σε κάθε περίπτωση να αξιολογούμε αυτά που συμβαίνουν και να προσπαθούμε να τα λύσουμε για να κάνουμε καλό στην κοινωνία. Αυτά τα σκάνδαλα, τα οποία έχουν ξεσπάσει μόνον εμείς τα βλέπουμε; Ποιος ήταν είναι εκείνος ο οποίος έφερε την τοξικότητα και την παρέμβαση της δικαιοσύνης στα τεκταινόμενα; Η Ευρωπαία Εισαγγελέας. Είδατε κανέναν από τα άλλα κόμματα της Αντιπολίτευσης να θέτουν ζήτημα για τον ΟΠΕΚΕΠΕ εκτός από κάποιες ερωτήσεις που είχαν γίνει;

Η Ευρωπαία Εισαγγελέας σας έχει πει και πρέπει να την σεβόμαστε και αυτή δικαστικό όργανο είναι της Ευρώπης να διερευνήσει τα εγκλήματα εξόχως σοβαρά, εξόχως σοβαρά, κακουργήματα και εσείς αντί να διερευνήσετε όπως ο Κώδικας Ποινικής Δικονομίας προβλέπει, αλλά και το άρθρο 86 του Συντάγματος επιτάσσει να διερευνήσετε το τι ακριβώς συμβαίνει, κάνετε Εξεταστική Επιτροπή.

Ήμουν τέσσερις μήνες στην Εξεταστική Επιτροπή για τα Τέμπη, εχάζεψα. Ό,τι έχω μάθει στο Πανεπιστήμιο και που διακονώ τόσα χρόνια τη δικαιοσύνη πήγανε στον βρόντο. Νιώθεις δηλαδή μια αποστροφή και λες τώρα είμαι εγώ Βουλευτής του Ελληνικού Κοινοβουλίου; Σοβαρά μιλάμε; Υπάρχουν άνθρωποι μέσα σε αυτό το Κοινοβούλιο που δεν βλέπουν μπροστά από την μύτη τους γιατί η κομματική πειθαρχία κλείνει, βάζει μπροστά στα μάτια ένα πανί να μην βλέπουν, μία μάσκα, αν είναι δυνατόν; Μα αν είναι δυνατόν.

Τέλος πάντων ο χρόνος είναι περιορισμένος και θα τον αφιερώσω τον υπόλοιπο, για το νομοσχέδιο. Έχετε μάθει να φέρνετε νομοσχέδια, τα οποία είναι καθοριστικά για μας τους νομικούς. Είναι καθοριστικά τα νομοσχέδια αυτά, διότι μπαίνουν στον πυρήνα κάποιων κωδίκων, οι κώδικες οι οποίοι είναι αποτέλεσμα πολύ βαθιάς επιστημονικής γνώσης όταν ψηφίστηκαν και μάλιστα το ξέρουν όλοι ότι όταν παρεμβαίνεις σε έναν κώδικα θα πρέπει να παρεμβαίνεις με πολύ μεγάλη προσοχή και όχι με τέτοιον τρόπο. Είχε γίνει τροποποίηση του Ποινικού Κώδικα περίπου 13 ή 14 φορές μέσα στη διάρκεια τεσσάρων ετών, πέντε ετών. Είναι δυνατόν και να προΐσταται του Υπουργείου ένας νομικός, ο Υπουργός Δικαιοσύνης και φυσικά και Υφυπουργός δηλαδή αυτά που έκαναν παλιότερα μέσα στη Βουλή που μελετούσαν τους Κώδικες και παρενέβαιναν με έναν τρόπο σοβαρό, σοβαρό γιατί να μην το κάνουμε εμείς; Δεν φτάνει μόνον αυτό φέρνεται και το νομοσχέδιο αυτές τις μέρες που έχουν κλείσει τα δικαστήρια φοβούμενοι μήπως δημιουργηθεί κάποιο πρόβλημα συνδικαλιστικό κ.λπ., ενώ είναι ένα θέμα που έπρεπε να συζητηθεί -ο Κώδικας Πολιτικής Δικονομίας- διαρκούντος του δικαστικού έτους έτσι ώστε να υπάρχει πραγματικά συζήτηση γύρω από το θέμα.

Μου κάνει πάρα πολύ μεγάλη εντύπωση ότι συμπιέζονται προθεσμίες χωρίς ουσιαστικό λόγο και έτσι ουσιαστικά συμπιέζονται και τα εκ δικονομικά δικαιώματα. Πιέζετε όλους τους παράγοντες της δίκης, ψηφιοποιείτε διαδικασίες που δεν πρέπει να ψηφιοποιούνται δεδομένου ότι η δια ζώσης διαδικασία είναι εκείνη που δίνει τη ζωογόνα δύναμη εις στον δικαστή να εκδίδει Αποφάσεις. Δεν καταλαβαίνω γιατί θα πρέπει να κόψετε 10 με 15 ημέρες από προθεσμίες, ας πούμε, εις βάρος δικονομικών δικαιωμάτων όταν ξέρετε τι ακριβώς συμβαίνει, τι αντιμετωπίζουμε και εμείς οι νομικοί παραστάτες, αλλά και ο κοσμάκης.

Θα πω κάποιες απόψεις. Θα αναφερθούμε φυσικά και στις άλλες τρεις συνεδριάσεις, να μιλήσω για το άρθρα 1 με 2. Διορθώσεις πάνω σε αποτυχίες. Το πρώτο μέρος του νομοσχεδίου επιχειρεί να διορθώσει την μεταρρύθμιση του Κώδικα Πολιτικής Δικονομίας που ψήφισε η ίδια Κυβέρνηση πριν από ένα χρόνο, δεν έχουν περάσει δηλαδή 12 μήνες. Σας ρωτάω: Ποιος φταίει; Αυτά που έλεγα προηγούμενα στο βρόντο ήταν; Δεν βλέπετε δηλαδή ότι νομοθετείτε σήμερα κυρίως λόγω επικαιρότητας και μετά από λίγο καιρό αναθεωρείτε την άποψή σας; Πόσες φορές τα έχουμε πει εδώ πέρα; Παλαιότερα με την ιδιότητα του τομεάρχη δικαιοσύνης του ΣΥΡΙΖΑ τα είχαμε κουβεντιάσει εδώ. Είμαστε γνωστοί άνθρωποι. Έχουμε συναντηθεί στις αίθουσες των δικαστηρίων και ξέρουμε πώς πρέπει να νομοθετούμε, όσο ξέρουμε εν πάση περιπτώσει, για το καλό του κόσμου.

Ήδη στο Πρωτοδικείο Αθηνών, γιατί μιλάω για τις διορθώσεις πάνω σε αποτυχίες, οι δικάσιμοι φτάνουν το 2033 και εμείς είμαστε υποχρεωμένοι να δείξουμε το καλό μας πρόσωπο στην Ευρωπαϊκή Ένωση ότι θα συντομεύσουμε τις διαδικασίες. Παρακολούθησα τον διάλογο μεταξύ του κ. Υφυπουργού και του κ. Τζανακόπουλου. Αντί να ενισχυθούν οι δομές ή να αξιοποιηθούν τα περιφερειακά δικαστήρια η Κυβέρνηση επιλέγει να στριμώξει ακόμα περισσότερο το ασφυκτικό πινάκιο κάθε Τετάρτης. Η αύξηση της αρμοδιότητας του Μονομελούς Πρωτοδικείου έως τα 80.000 ευρώ και της αντίστοιχης εφετειακής ύλης στο Πολυμελές Πρωτοδικείο εμφανίζεται ως τεχνική αναπροσαρμογή. Στην πράξη όμως, μεταφέρει τεράστιο φόρτο υποθέσεων στο Πολυμελές, το οποίο δεν έχει τη δυνατότητα να ανταποκριθεί ούτε σε επίπεδο σύνθεσης ούτε σε επίπεδο οργάνωσης. Αυτό που λένε δηλαδή οι δικηγόροι έχει μια πραγματική βάση; Αν δεν έχει, να μας το εξηγήσει ο κ. Υφυπουργός. Να μας πει, αυτά είναι ιστορίες για αγρίους.

Αποτέλεσμα λοιπόν, οι δικάσιμοι θα εκτείνονται για χρόνια, η δικανική ασφάλεια θα υπονομευθεί και οι υποθέσεις θα παραμένουν σε εκκρεμότητα ακριβώς αυτές που η Κυβέρνηση θεωρεί ως «μεγαλύτερης σημασίας» -το βάζω σε εισαγωγικά- ακούστηκε προηγουμένως η άποψη αν τα 60.000 ή τα 80.000 είναι μικρά ποσά την σήμερον ημέραν. Πρόκειται για σοβαρή κατά την γνώμη μας αποδυνάμωση της δικαστικής προστασίας. Αν δεν αναθεωρηθεί το άρθρο 560 ή δεν μειωθεί το όριο, ο Άρειος Πάγος θα πάψει να ελέγχει σημαντικό αριθμό Αποφάσεων.

Το ψαλίδισμα των προθεσμιών και των δικονομικών δικαιωμάτων που αναφέρθηκα προηγουμένως. Τα άρθρα 23 έως 42 του νομοσχεδίου ενσωματώνουν ένα επικίνδυνο ψαλίδισμα προθεσμιών και μια συνολική συμπίεση δικονομικών δικαιωμάτων η οποία δεν εξυπηρετεί ούτε την απονομή ουσιαστικής δικαιοσύνης ούτε την πραγματική επιτάχυνση των διαδικασιών. Η κατάργηση της αναστολής των προθεσμιών κατά την διάρκεια της διαμεσολάβησης παρά την εμπειρική τεκμηρίωση για τη χρησιμότητά της μιλάμε για το άρθρο 237 παρ.1 του Κώδικα Πολιτικής Δικονομίας, περιορίζει την δυνατότητα επίτευξης εξωδικαστικών συμφωνιών, ενώ η πρόβλεψη για υποχρεωτική κατάθεση προτάσεων από τον εναγόμενο 20 ημέρες πριν την δικάσιμο σε υποθέσεις αοριστίας συνδυάζεται με το οξύμωρο της απόρριψης αγωγών χωρίς αιτιολογία. Αυτό και αν είναι δικονομική αθλιότητα, να κινείς μια διαδικασία ας πούμε εμπράγματη και αν κατά λάθος δεν γράψεις τον αριθμό μεταγραφής παλαιότερα στο υποθηκοφυλακείο μετά από μία μαρτυρική και χρονοβόρα διαδικασία στην απέρριπτε λόγω αοριστίας. Δικονομική αθλιότητα την είχα ονομάσει σε κάποιες άλλες τοποθετήσεις μου.

Θα κλείσω εδώ συμπερασματικά πια αφήνοντας μερικά άρθρα για τα οποία ήθελα να μιλήσω. Κύριε Υφυπουργέ, δεν ξεφύγατε και εσείς από την πεπατημένη που ακολουθείτε σε όλα τα νομοσχέδια. Πρόχειρη νομοθέτηση λοιπόν, τροποποιήσεις επί δικού σας δημιουργήματος που είχατε ψηφίσει το είπα πριν από λίγο πριν από ένα έτος. Η Κυβέρνηση επιχειρεί για ακόμη μια φορά εν κρυπτώ και εν μέσω δικαστικών διακοπών να αλλάξει τον Κώδικα Πολιτικής Δικονομίας, η ουσία είναι πολύ πιο σοβαρή. Η δικαιοσύνη παύει να είναι θεσμός προστασίας των δικαιωμάτων και μετατρέπεται σε μηχανισμό αποκλεισμού πρόσβασης και εξόντωσης του πολίτη μέσα από τυπολατρικές, ασφυκτικές, απρόσωπες διαδικασίες. Η δικαιοσύνη δεν είναι πίνακας Excel. Δεν είναι απλώς προθεσμίες και στατιστική ούτε μπορεί να απορρίπτει υποθέσεις επειδή κάποιος πολίτης δεν κατάφερε να επιβιώσει στον λαβύρινθο της διαδικασίας και κλείνω έτσι με την εξής φράση.

Το πραγματικό πρόβλημα δεν είναι η διάρκεια της δίκης είναι η ποιότητα της κρίσης και η δυνατότητα πρόσβασης σε αυτήν. Χρειαζόμαστε έναν Κώδικα Πολιτικής Δικονομίας λειτουργικό, δίκαιο, αποτελεσματικό όχι ένα κείμενο όπου επαναλαμβάνεται η λογική της διαχείρισης των υποθέσεων αντί της επίλυσής τους.

Σας ευχαριστώ και για τον περισσότερο χρόνο που πήρα από ό,τι μου οφείλατε.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει η Ειδική Αγορήτρια της Πλεύσης Ελευθερίας, κυρία Ελένη Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «Πλεύση Ελευθερίας – Ζωή Κωνσταντοπούλου):**  Κύριε Υπουργέ, κυρίες και κύριοι βουλευτές, βιώνουμε σήμερα άλλη μία παρέμβαση στον Κώδικα Πολιτικής Δικονομίας μετά από πολλές πολλές μεταρρυθμίσεις και στους κώδικες απονομής ποινικής δικαιοσύνης και γενικότερα στη δικαιοσύνη και αναρωτιόμαστε πραγματικά σε τι αποσκοπεί όλο αυτό, αν όχι στο ότι με αυτές τις κραυγαλέου είδους διατάξεις με τις οποίες αλλοιώνετε τον τρόπο της αναγκαστικής εκτέλεσης, αλλά και τον τρόπο δημοσίευσης διαθηκών που έχουν κατοχυρωθεί σε θεμελιώδεις νόμους εδώ και πάρα πολλά χρόνια και επιχειρείτε με ένα νομοσχέδιο που φέρνετε σε συζήτηση με σπουδή, στην πραγματικότητα, στερώντας την εθνική αντιπροσωπεία, από τη δυνατότητα πραγματικής διαβούλευσης, μετά από πάρα πολύ σύντομο διάστημα διαβούλευσης στη σχετική ιστοσελίδα και με πολύ συρρικνωμένες τις διαδικασίες συζήτησης, μέχρι να φτάσουμε στην ψήφιση στην Ολομέλεια. Και αναρωτιόμαστε γιατί συμβαίνουν όλα αυτά.

Βεβαίως, δεν μας ξενίζει αυτός ο επιδεικτικός αμοραλισμός που επιδεικνύεται από τον προϊστάμενο του Υπουργείου Δικαιοσύνης, τον κ. Φλωρίδη, όταν στο πλαίσιο ψήφισης του νόμου 5090 για την ποινική δικαιοσύνη το 2024, τον ακούσαμε σε τηλεοπτική συνέντευξη να μας λέει ότι μετά από όλα αυτά τα χρόνια του δικαιωματισμού ήρθε η ώρα να κοιτάξουμε τη μεριά των θυμάτων, των φιλήσυχων πολιτών που θέλουν να μην τους κλέβουν, να μην τους βιάζεις τα παιδιά τους, να μην καταστρέφεις την περιουσία τους, να μην τους συκοφαντείς.

Το εγκληματικό, όμως, φαινόμενο ξέρετε δεν εξαντλείται σε τέτοιου είδους συμπεριφορές και το ζητούμενο είναι ότι ολοένα και περισσότεροι άνθρωποι βιώνουν και το φόβο της θυματοποίησης από κλασικά αδικήματα κατά της ζωής και κατά της ιδιοκτησίας. Άρα, από τότε που ψηφίστηκε ο συγκεκριμένος νόμος με την αυστηροποίηση διατάξεων της ποινικής δικαιοσύνης δεν έχουμε δει κάποια άμβλυνση των προβλημάτων, αλλά η κοινωνία έχει αποτυπώσει διάχυτα τον φόβο για θυματοποίηση και πολλές φορές επίσης, οι πολίτες δεν έχουν καν επίγνωση των προβλημάτων και του ενδεχόμενου της θυματοποίησης τους μέσα ακόμα και από την ίδια τη νομοθετική παραγωγή που καταλήγει σε κακονομία και αυτό συμβαίνει γιατί η Πολιτεία τους αποπροσανατολίζει. Παράδειγμα μιας τέτοιας απόπειρας αποπροσανατολισμού ήταν και πάλι μία δήλωση του κ. Φλωρίδη, τον οποίο ακούσαμε να ομολογεί ότι στα κέντρα κράτησης οι συνθήκες είναι καλύτερες από αυτές που απολαμβάνουν οι Έλληνες πολίτες. Είναι βέβαιο ότι ο κ. Φλωρίδης αγνοεί και τις συνθήκες διαβίωσης των κρατουμένων μεταναστών, αλλά και των ελεύθερων πολιορκημένων Ελλήνων, ξέρετε.

Υπό αυτό το πρίσμα, σε αυτές τις συνθήκες επιχειρείτε να μας πείσετε ότι με το νέο νομοσχέδιο συντελείται μία τομή στη βελτίωση της δικονομικής διαδικασίας και στα πολιτικά δικαστήρια. Έχοντας μάλιστα προαναγγείλει γιατί αποτελεί και διάταξη του παρόντος νομοσχεδίου κάτι σχετικό ότι θα σφραγισθεί η ιατροδικαστική υπηρεσία στην Πάτρα. Μια υπηρεσία η οποία εξυπηρετεί πέντε νομούς, νησιά και με αφορμή όλα τα τελευταία γεγονότα της επικαιρότητας λέτε ότι όλα αυτά τα περιστατικά μεταφέρονται στην Κόρινθο όπου εργάζονται μόνον Τρίτη και Πέμπτη οι σχετικοί υπηρετούντες στην αρμόδια υπηρεσία.

Μιλάμε για μια απόλυτη εντατικοποίηση, αλλά δεν ξέρουμε αν ο στόχος είναι η εντατικοποίηση της εργασίας του συγκεκριμένου τμήματος της Κορίνθου ή αν είναι ο απώτερος σκοπός να νομοθετήσετε και μία τριμελή επιτροπή ιατροδικαστών που θα εδρεύει στην Αθήνα και θα ελέγχει με ένα είδος ολοκληρωτικού καθεστώτος τα παράγωγα αποτελέσματα των ερευνών των εκάστοτε υπηρεσιών στην περιφέρεια.

Ακόμα μάλιστα, για να επανέλθω στο θέμα της πολυνομίας και της ταχύτητας με την οποία νομοθετείτε και δεδομένου ότι σήμερα συζητήθηκε και ο Κώδικας Φορολογίας Περιουσίας που θα εισαχθεί αύριο στην Ολομέλεια επίσης με 124 άρθρα, όπως και εκεί δήλωσα και δηλώνω και σήμερα ότι σε επιβεβαίωση της ταχύτητας και της δυσκολίας που δημιουργεί αυτού του είδους η νομοθέτηση, νομικές ιστοσελίδες όπως είναι η γνωστή ΝΟΜΟΣ δεν καταφέρνουν να επικαιροποιήσουν ξέρετε τις μεταβολές τις οποίες επιφέρουν αυτού του είδους οι παρεμβάσεις στη δικαιοσύνη και με την ταχύτητα που το κάνετε.

Ας μην μιλάμε για τελειοποίηση διαδικασίας απονομής δικαιοσύνης και ας μιλήσουμε και λίγο για τους αφανείς, αλλά ουσιώδεις ήρωες που συμβάλλουν στο εύρυθμο της λειτουργίας της και δεν αναφέρομαι παρά στους δικαστικούς υπαλλήλους, οι οποίοι φωνάζουν ότι οι γραμματείς καταρρέουν στις έδρες ότι οι ζωές μας έχουν αξία, δεν είναι κόστος.

Στις 9 Ιουλίου στο ποινικό τμήμα του εφετείου Αθηνών, δύο γραμματείς αισθάνθηκαν έντονη δυσφορία κατά την ώρα της εργασίας τους στην έδρα με τον έναν να χάνει τις αισθήσεις του και να διακομίζεται στο νοσοκομείο. Οι δικαστικοί υπάλληλοι δουλεύουν κάτω από αφόρητες πιέσεις λόγω των τεράστιων ελλείψεων σε προσωπικό. Στο ποινικό τμήμα του Εφετείου τα κενά φτάνουν το 35%, αναγκάζοντας τους γραμματείς να ανεβαίνουν συνεχώς στην έδρα χωρίς δυνατότητα ανάπαυσης. Παράλληλα παραμένουν ανεπαρκή τα συστήματα κλιματισμού σε γραφεία και ακροατήρια με αποτέλεσμα η θερμική καταπόνηση να αυξάνεται επικίνδυνα ειδικά κατά τους καλοκαιρινούς μήνες. Η μεταφορά δικογραφιών με ακατάλληλα μέσα όπως καροτσάκια σούπερ μάρκετ επιβαρύνει ακόμα περισσότερο τους εργαζόμενους και εγκυμονεί κινδύνους ατυχημάτων, αλλά και κίνδυνο για την ασφάλεια γενικότερα της δικαιοσύνης. Οι δικαστικές υπηρεσίες της Αθήνας στερούνται οργανωμένης ιατρικής υποστήριξης, αφού παρά τον τεράστιο αριθμό εργαζομένων και επισκεπτών δεν υπάρχουν ιατρεία με το απαραίτητο προσωπικό, κάθε έκτακτο περιστατικό αντιμετωπίζεται είτε εθελοντικά είτε με τις βασικές γνώσεις των υπαλλήλων.

Όπως καταλαβαίνετε η μακροχρόνια υποστελέχωση των δικαστηρίων αποτελεί μία από τις μεγαλύτερες παθογένειες αν και δεν είναι αρεστή αυτή τη λέξη γιατί την χρησιμοποιείτε κατά κόρον για να σκεπάσετε όλες τις άνομες πράξεις και παραλείψεις σας, του ελληνικού συστήματος απονομής της δικαιοσύνης. Η έλλειψη επαρκούς αριθμού γραμματέων, διοικητικών υπαλλήλων, τεχνικών υποστήριξης, χειριστών πληροφοριακών συστημάτων συνιστά όχι μόνον πρόβλημα οργάνωσης, αλλά πρωτίστως πρόβλημα συνταγματικής τάξης, εφόσον εμποδίζει την ομαλή και δίκαιη απονομή της δικαιοσύνης κατ’ άρθρο 20 παρ. 1 του Συντάγματος.

Στο σχέδιο νόμου προβλέπεται σειρά διατάξεων που συνεπάγονται νέα διοικητικά και γραμματειακά καθήκοντα. Μεταξύ άλλων επιπλέον αρμοδιότητες στο στάδιο της προδικασίας, διαχείριση ηλεκτρονικών καταθέσεων, έλεγχος τυπικών όρων ανακοπών, έκδοση αυτοτελών διοικητικών πράξεων στο πλαίσιο των διαδικασιών εκτέλεσης. Η μεταρρύθμιση αυτή συντελείται χωρίς καμία παράλληλη μέριμνα για αύξηση των οργανικών θέσεων ή για λειτουργική επιμόρφωση και στήριξη των δικαστικών υπαλλήλων δημιουργώντας το παράδοξο να επιδιώκεται μεν η επιτάχυνση της διαδικασίας, να επιφορτίζεται δε περαιτέρω ένα ήδη αποδυναμωμένο και εξαντλημένο προσωπικό χωρίς τις απαραίτητες θεσμικές προϋποθέσεις για να ανταποκριθεί στον επιπλέον φόρτο.

Όσον αφορά, όμως, τις επιμέρους διατάξεις. Μεταφορά λέτε δικαστικής ύλης προς δικηγόρους. Είναι κάτι τέτοιο συνταγματικό στον βαθμό που ο διάδικος στερείται τον φυσικό του δικαστή; Αντιβαίνει στο άρθρο 20 παρ.1 του Συντάγματος, αλλά και στο άρθρο 6 παρ. 1 της Ευρωπαϊκής Σύμβασης Δικαιωμάτων του Ανθρώπου και αυτό γιατί με την Αρχή της διάκρισης των εξουσιών στην πραγματικότητα μια τέτοια διάταξη κατατείνει στην εξαφάνιση μία από τις τρεις εξουσίες, την δικαστική.

Με την ψηφιοποίηση της δημόσιας διοίκησης έχει στερηθεί ο Έλληνας διοικούμενος ήδη το δικαίωμα του αναφέρεσθαι, το δικαίωμα ακρόασης προς τις Αρχές. Έχει καταστεί η επικοινωνία με πολλές διοικητικές Αρχές αδύνατη πρακτικά για όποιον αδυνατεί να χειριστεί τις νέες τεχνολογίες και κάποιες φορές ακόμη και γι’ αυτόν που μπορεί να τις χειριστεί και επιβάλλεται να πρέπει να έρθει σε απευθείας επικοινωνία με κάποιον διορισμένο υπάλληλο προκειμένου να δοθούν οι κατάλληλες εξηγήσεις και να αναπληρωθεί το κενό που παρουσιάζει η κακή λειτουργία όλων αυτών των ψηφιακών συστημάτων που είτε πέφτουν και έχουμε πάρα πολλά παραδείγματα τέτοια είτε δυσλειτουργούν.

Η εκτελεστική εξουσία λοιπόν, εξαφανίστηκε ήδη. Αν εξαφανίσουμε και τη δικαστική δεν μιλάμε πλέον για καταπάτηση της βασικής αρχής ενός κράτους δικαίου αυτής της διάκρισης των εξουσιών, μιλάμε για ανυπαρξία και κατάργηση αυτοτελών εξουσιών, μιλάμε για μία υπερεξουσία που δεν συγκρίνεται καν με τις παρελθούσες απάνθρωπες διακυβερνήσεις που άνθισαν στους σκοτεινούς ιστορικούς χρόνους, αλλά προσιδιάζει σε πρωτόγνωρα με τα ανθρώπινα καθεστώτα. Πώς θα επιτύχετε την επιτάχυνση της απονομής της δικαιοσύνης, της επιτάχυνση από εσάς θεωρουμένης πάντα με ποσοτικά και όχι ποιοτικά κριτήρια;

Αυτήν την χρονική περίοδο προσδιορίζεται πρώτη δικάσιμος τον Ιανουάριο του 2028 στον Άρειο Πάγο. Σε υποθέσεις που στρέφονται οι πολίτες κατά αγνώστου γιατί οι πρώτες εγγραφές με την ταχύτητα που πορεύεστε στο θέμα της κτηματογράφησης δυστυχώς, δεν έχουν συμπεριλάβει πάρα πολλούς ιδιοκτήτες που δεν πρόλαβαν και δεν δήλωσαν την ιδιοκτησία τους, οι αγωγές οι σχετικές προκειμένου να αποκατασταθεί η τάξη στα αρχεία της κτηματογράφησης και στη βάση δεδομένων έχουν δικάσιμο το 2029 δηλαδή, μέχρι και το 2029 τουλάχιστον και μέχρι να δημοσιευτεί μια απόφαση δεν μπορεί ο πολίτης να ασκήσει κανένα δικαίωμα συνδεδεμένο με την περιουσία του.

Μας ενδιαφέρουν οι γρήγορες αποφάσεις αντί να επιδιώκουμε νομικά άρτιες αποφάσεις; Μας ενδιαφέρει ο πειθαρχικός έλεγχος των δικαστών με ένα στραγγαλισμό ως προς τον χρόνο, αλλά όχι το ποιοτικό αποτέλεσμα; Με τον καταιγισμό αυτών των πειθαρχικών μέτρων που θα κληθεί να κρίνει ο Άρειος Πάγος θα έχουν χρόνο τελικά οι Αρεοπαγίτες για την εμπρόθεσμη έκδοση απόφασης σε δικές τους υποθέσεις; Σας έχουν απασχολήσει αυτά; Η πρόβλεψη καθολικής σύντμησης του χρόνου εκδίκασης και έκδοσης αποφάσεων είναι προβληματική δεν διασφαλίζει εξαιτίας αντικειμενικών αδυναμιών την απονομή ουσιαστικής δικαιοσύνης. Είναι ανθρωπίνως ανέφικτο να τηρηθεί οποιαδήποτε προθεσμία, όταν καλείται ο φυσικός δικαστής από τη μία να εκδίδει ορθή δικονομικά και ουσιαστικά απόφαση εντός της σύντομης προθεσμίας των οκτώ μηνών πολλώ δε μάλλον του ενός μήνα ή των δύο μηνών όπου ορίζεται και από την άλλη να βρίσκεται αντιμέτωπος με χαώδεις, παχυλότατες δικογραφίες τον φάκελο των σχετικών των οποίων μάλιστα καλείται πάρα πολλές φορές και να οργανώσει, ταξινομήσει ο ίδιος.

Στο σύνολό τους, λοιπόν, οι προτεινόμενες ρυθμίσεις εκτός από αυτές που τροποποιήθηκαν επί τα βελτίω μετά από παρεμβάσεις δικαστών φαίνεται να βασίζονται σε κάποιου είδους αμάθειας, πασίγνωστης άγνοιας να υποθέσω ως προς την αποστολή, αλλά και την ουσία της δικαιοσύνης.

Σε σχέση με την αναγκαστική εκτέλεση, πραγματικά μας κάνει και εμάς μαζί με τους δικαστές που έκαναν αρκετά σχόλια στη διαβούλευση να σηκώνουμε τα χέρια ψηλά θα χάνει ο οφειλέτης το δικαίωμά του στη δικαιοσύνη, θα χάνει τις προθεσμίες ανακοπής, όταν επιδοθεί δεύτερη φορά η διαταγή πληρωμής που δεν θα εκδίδεται από δικαστή, αλλά από μη δικαιοδοτικό όργανο όπως είναι ο δικηγόρος και το αμέσως επόμενο στάδιο είναι η αναγκαστική εκτέλεση δηλαδή, δεν παρέχεται πλέον στον οφειλέτη κανένα ένδικο βοήθημα και εδώ αναμένεται η καταστρατήγηση όλων των ανθρωπίνων δικαιωμάτων από τις τράπεζες και τα funds που καλά το ξέρετε και μάλιστα ακούμε και ανησυχούμε πάρα πολύ για αυτό, την πιθανότητα με τροπολογία να φέρετε σε ψήφιση στην Ολομέλεια ειδική διάταξη απαλλαγής της υποχρέωσης funds και servicers να συγκαταλέγουν στις προϋποθέσεις για το αποτέλεσμα του πλειστηριασμού την έκδοση Ηλεκτρονικής Ταυτότητας Ακινήτου και αυτό για να τους διευκολύνετε.

Καταλαβαίνετε ότι ο συνδυασμός αυτών των δύο παραγόντων αφενός η ταχύτητα της αναγκαστικής εκτέλεσης που πλέον η δικαιοσύνη θα απονέμεται από δικηγόρους και συνεργάτες των funds σε συνδυασμό με όλη αυτή τη μεθόδευση που μέχρι τώρα επικρατεί στο δίκαιο της αναγκαστικής εκτέλεσης, όπου ακούμε και φημολογείται εντονότατα και το διαβάζουμε κατ΄ επανάληψη ότι συνεργάτες τους είναι αυτοί που πολλές φορές υπερθεματίζουν για το πλειστηρίασμα ή αλλοιώνουν τις τιμές προσφοράς για να πετύχουν το κατάλληλο αποτέλεσμα. Αυτό το κύκλωμα αντί να το χτυπήσετε και να φέρετε αποτέλεσμα τους διευκολύνετε με πρόσθετες τροποποιήσεις με τις οποίες θέλετε να τους απαλλάξετε από περαιτέρω υποχρεώσεις.

Για να μην θυμηθώ εκείνη την Απόφαση την 1 του 2023 με την οποία μέσα σε χρόνο ντε τε μέσα σε μία εβδομάδα ο Άρειος Πάγος αναγνώρισε δικαιώματα στην αναγκαστική εκτέλεση και νομιμοποίηση των funds και servicers.

Εκεί ήταν πραγματικά ταχύτατη η δικαιοσύνη, αλλά ξέρετε αυτό συμβαίνει μόνον σε αυτές τις περιπτώσεις που έχετε την άνεση να στοχοποιείτε τους οφειλέτες, να συμβάλλετε στην απώλεια περιουσίας για 1.000, για 2.000 ευρώ, για 3.000, για 10.000 ευρώ και αυτό θα έχει ως αποτέλεσμα στην ελληνική κοινωνία που βιώνει την στεγαστική κρίση οι πολίτες με πολύ πιο ταχείς ρυθμούς να χάνουν την ιδιοκτησία τους και νομίζουμε ότι σε αυτό στοχεύετε.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει η κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Δεν είναι καθόλου τυχαίος ο χρόνος που γίνεται αυτή η συζήτηση και δεν είναι και καθόλου τυχαίο ότι όλοι όσοι έχετε καταστρέψει τη χώρα επαναλαμβάνεστε.

Το 2015 τέτοια μέρα η κυβέρνηση Τσίπρα με την δική σας στήριξη και της ΝΕΑΣ ΔΗΜΟΚΡΑΤΙΑΣ και του ΠΑΣΟΚ και του ΠΟΤΑΜΙ έφερε στη Βουλή τα πρώτα προαπαιτούμενα του τρίτου μνημονίου και ανάμεσα σε αυτά τα προαπαιτούμενα ήταν και η ανανέωση της θητείας του υπόδικου και υπόλογου επικεφαλής της ΕΛΣΤΑΤ του κ. Γεωργίου για τον οποίο δύο χρόνια αργότερα με φιρμάνι του Eurogroup ο Άρειος Πάγος έβγαλε άρον άρον απαλλακτικό βούλευμα για το υπόλογο πρόσωπο για την αλλοίωση των στατιστικών για να εμφανισθεί το χρέος της χώρας μεγαλύτερο, για να μετακινηθούν στο χρέος της χώρας οφειλές που αφορούσαν νομικά πρόσωπα και για να διευκολυνθεί η υπαγωγή της χώρας στα μνημόνια, για το πρόσωπο αυτό ψηφίσατε όλοι μαζί τότε και παράταση ανανέωση της θητείας του και στη συνέχεια ο Άρειος Πάγος κινητοποιήθηκε για να του βγάλει και απαλλακτικό βούλευμα διότι το ζητούσε το Eurogroup για να εκταμιεύσει την επόμενη δόση.

Είναι έργο των χειρών σας κύριοι, αυτή η τρομακτική καταρράκωση της ανεξαρτησίας της δικαιοσύνης. Είναι έργο των χειρών σας ο πλήρης κλονισμός, ο δίκαιος κλονισμός της εμπιστοσύνης των πολιτών στη δικαιοσύνη, στη δικαστική εξουσία και βεβαίως, όταν έρχεται ένα ακόμη νομοσχέδιο του Υπουργείου Δικαιοσύνης από τα πάρα πολλά που έχουν κατατεθεί την τελευταία διετία -είναι πάμπολλα τα νομοσχέδια με μηδαμινή έως μηδενική πραγματική κοινωνική αξία- μάλλον με απαξία είναι τα νομοσχέδια αυτά όλοι καταλαβαίνουμε ότι δυστυχώς, ούτε η Κυβέρνηση ούτε το Υπουργείο Δικαιοσύνης υπηρετεί τη δικαιοσύνη.

Φέρνετε σήμερα Ιούλιο του 2025 παρεμβάσεις στον Κώδικα Πολιτικής Δικονομίας με τι στο επίκεντρο; Πώς θα διευκολύνετε τους πλειστηριασμούς, τις κατασχέσεις, τον κλονισμό της πρώτης κατοικίας και της λαϊκής περιουσίας. Πώς θα διευκολύνετε τα μέσα αναγκαστικής εκτέλεσης χωρίς να ελέγχετε τα funds, τους servicers αυτά τα εκτρώματα που αυτήν την στιγμή καταδυναστεύουν τους ανθρώπους.

Κύριε Πρόεδρε, δεν ξέρω εάν ανακοινώσατε ανάμεσα στους φορείς που θα κληθούν την Ενωτική Πρωτοβουλία κατά των Πλειστηριασμών. Εμείς επιμένουμε να κληθεί αυτός ο φορέας γιατί είναι απολύτως επιβεβλημένο να ακουστεί τι υφίστανται σήμερα οι πολίτες και οι ιδιοκτήτες και οι μικροϊδιοκτήτες και οι άνθρωποι που έχουν ένα σπιτάκι και ένα κεραμίδι πάνω από το κεφάλι τους από τις διαδικασίες των πλειστηριασμών οι οποίες εκτελούνται με την συνδρομή της Ελληνικής Αστυνομίας δηλαδή με κυβερνητική εντολή, διαδικασίες που δεν νομιμοποιείται η Κυβέρνηση να παρεμβαίνει σε αυτές με αυτόν τον τρόπο και όμως διευκολύνονται με τις δυνάμεις καταστολής και αποκατάστασης της τάξης και βέβαια δεν έχετε καμία πρωτοκαθεδρία ούτε καμία πρωτοτυπία. Αυτά ξεκίνησαν από τα πρώτα χρόνια των μνημονίων και τέτοιες ημέρες πριν από 10 χρόνια ένας άλλος Πρωθυπουργός σαν τον κύριο Μητσοτάκη -που έτσι θα τον μνημονεύουμε μετά από χρόνια- ο Τσίπρας, έφερε έναν άλλον Κώδικα Πολιτικής Δικονομίας ως δεύτερα προαπαιτούμενα του τρίτου μνημονίου, ψηφίστηκε στις 22 Ιουλίου του 2015 ακριβώς πριν 10 χρόνια και ποιο ήταν το κύριο χαρακτηριστικό αυτού του Κώδικα; ‘Οτι άλλαζε την κατάταξη των οφειλετών στις διαδικασίες αναγκαστικής εκτέλεσης, έβγαζε το ελληνικό Δημόσιο και τους εργαζόμενους από την κορυφή της ιεραρχίας και έβαζε ποιους; Τις τράπεζες. Αυτήν την πολιτική υπηρετείτε.

Ήταν τότε ανατριχιαστικό ότι αυτόν τον Κώδικα Πολιτικής Δικονομίας τον είχε υπογράψει πρώτος ο δικός σας ο κύριος Αθανασίου, ο οποίος είναι τώρα Βουλευτής σας τότε ήταν Υπουργός Δικαιοσύνης και παραπροηγούμενα ήταν Πρόεδρος της Ένωσης Δικαστών και Εισαγγελέων γιατί δυστυχώς, εναλλάσσεσθε στις διάφορες θέσεις και δεν είναι τυχαίο που ο κόσμος είναι κλονισμένος στην αντίληψή του για το πώς λειτουργεί η δικαστική εξουσία.

Με εκείνον λοιπόν, τον Κώδικα Πολιτικής Δικονομίας που τον ψήφισαν και όσοι ψήφιζαν τα μνημόνια και κάποιοι που λένε ότι διαχώρισαν την θέση τους τον ψήφισαν στις 22 Ιουλίου και βέβαια όλοι σας ψηφίσατε αυτόν τον Κώδικα, τον είχε υπογράψει ο Χαράλαμπος Αθανασίου ως Υπουργός Δικαιοσύνης στα τέλη του 2014 και είχε γίνει σάλος τότε. Είχε γίνει πάρα πολύ μεγάλη κινητοποίηση και βέβαια, είχε γίνει και το πρώτο δημοψήφισμα των δικηγόρων, οι οποίοι με ποσοστό πάνω από 90% είχαν απορρίψει αυτό τον Κώδικα.

Ένας καθηγητής που έγραφε λάβρος κατά του Κώδικα αυτού ήταν ο Νίκος Παρασκευόπουλος. Ο Νίκος Παρασκευόπουλος λοιπόν, που έγραφε λάβρος κατά του Κώδικα αυτού, τον Ιούλιο του 2015, ως Υπουργός Δικαιοσύνης υπέγραψε και έφερε στη Βουλή αυτόν ακριβώς τον Κώδικα αυτόν τον οποίο κατακεραύνωνε και όλοι μαζί τον ψηφίσατε. Ήμουν από τους ελάχιστους που αντιτάχθηκαν σ’ αυτό το έκτρωμα και έτσι μπορώ πάντα να κοιτάω τους συμπολίτες μου στα μάτια. Ήμουν εκείνη που ως Πρόεδρος της Βουλής κατέβηκα από την Έδρα Προέδρου της Βουλής για να αντιπαλέψω αυτό το έκτρωμα και βεβαίως, ήμουν εκείνη που στην συνέχεια σε όλη τη διακυβέρνηση Τσίπρα σε όλη την περίοδο που ακολούθησε αντιπάλεψα τους ηλεκτρονικούς πλειστηριασμούς αυτήν την εκτρομακτική διαδικασία που επιτρέπει με το πάτημα ενός κουμπιού να αφαιρείται η κατοικία ενός ανθρώπου και μάλιστα, χωρίς καν να ειδοποιείται.

Όλα αυτά τότε ήταν προαπαιτούμενα των μνημονίων και των δανειστών. Όλα αυτά τότε είχαν καταψηφιστεί από τον ελληνικό λαό με ένα περίτρανο βροντερό όχι σε ποσοστό 62%.

Αυτά λοιπόν που τα έχει καταψηφίσει ο ελληνικός λαός εδώ και 10 χρόνια τα εφαρμόζετε όλοι σας και σήμερα, φέρατε το Υπουργείο Δικαιοσύνης ο κύριος Φλωρίδης εννοείται ότι δεν τόλμησε να ξεμυτίσει για άλλη μια φορά, εννοείται ότι είναι απών για άλλη μια φορά διότι είναι παρών μόνον όταν έχει πειράξει τους κανόνες της διαδικασίας για να μιλήσει, να συκοφαντήσει και να έχει εξασφαλίσει ότι δεν θα δοθεί ο λόγος για απάντηση. Διαμηνύστε του κύριε Μπούγα ότι η συκοφαντία είναι από τα ονειδιστικότερα αδικήματα αυτά για τα οποία ήσουν κατάπτυστος στην αρχαία Ελλάδα επίσης, πείτε του ότι δεν ωφελεί να κρύβεται και άλλοι έχουν κρυφτεί αλλά τελικώς, οι συνέπειες ήρθαν.

Θα ήθελα να επισημάνω για τους πολίτες τι είναι αυτά τα οποία κάνετε με αυτό το νομοσχέδιο και βεβαίως τι γίνεται παράλληλα αυτήν την ώρα που μιλάμε και γι’ αυτό δυστυχώς, θα φύγω αμέσως μετά την τοποθέτησή μου σε λίγα λεπτά συνεδριάζει η διάσκεψη των Προέδρων της Βουλής για να ακούσει 22 συμβούλους της Επικρατείας οι οποίοι πρόκειται να προαχθούν σε τέσσερις θέσεις Αντιπροέδρων του Συμβουλίου της Επικρατείας.

Την περασμένη εβδομάδα ακούσαμε επίσης κάποιες δεκάδες αρεοπαγίτες για να προαχθούν σε 9 θέσεις Αντιπροέδρων του Αρείου Πάγου όλοι αυτοί διαμορφώνουν προσδοκία προαγωγής, όπως προσδοκίες διαμορφώνουν και οι δικαστές που συνδιαλέγονται και συναλλάσσονται μαζί σας. Για εμένα είναι ανατριχιαστική η επιλογή που έκανε η Ένωση Δικαστών και Εισαγγελέων συναλλασσόμενη και συνδιαλεγόμενη μαζί σας απροκάλυπτα, την ώρα που λέγαμε ότι σας ζητάνε πράγματα και την ώρα που εσείς επιφυλασσόσασταν να στέρξει, να επιτεθεί σε εμένα και στον Νίκο Κωνσταντόπουλο για την υπόθεση της δολοφονίας του Αλέξανδρου Γρηγορόπουλου, να βγει ολόκληρη Ένωση Δικαστών και Εισαγγελέων να κατακεραυνώσει και να επιτεθεί σε μαχόμενος δικηγόρους επειδή αυτό ικανοποιεί το Υπουργείο Δικαιοσύνης, την ώρα που η ίδια ένωση περίμενε ανταλλάγματα από το Υπουργείο Δικαιοσύνης. Είναι ό,τι πιο κατάπτυστο έχω δει να συμβαίνει, ό,τι πιο ελεεινό και βέβαια οι πολίτες ποτέ δεν εμπιστεύονται τους δικαστές που τους βλέπουν να παρακαλάνε και να διαπραγματεύονται με τις εξουσίες. Δεν ξέρω αν το στέλνετε στην Ένωση μήνυμα, κύριε Μπούγα, στείλτε το διότι σε κάθε δελτίο τύπου της Ενώσεως.

**ΙΩΑΝΝΗΣ ΜΠΟΥΓΑΣ (Υφυπουργός της Επιτροπής):** Έχουμε διατηρήσει την ανεξαρτησία μας έναντι όλων, κυρία Πρόεδρε.

**ΖΩΗΣ ΚΩΝΣΤΑΝΤΟΠΟΥΛΟΥ** (**ΕΙΔΙΚΗ ΑΓΟΡΗΤΡΙΑ ΤΗΣ Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Πώς;

**ΙΩΑΝΝΗΣ ΜΠΟΥΓΑΣ (Υφυπουργός της Επιτροπής):** Έναντι όλων έχουμε διατηρήσει την ανεξαρτησία μας.

**ΖΩΗΣ ΚΩΝΣΤΑΝΤΟΠΟΥΛΟΥ** (**ΕΙΔΙΚΗ ΑΓΟΡΗΤΡΙΑ ΤΗΣ Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Εσείς;Εγώ τώρα δεν μιλώ για εσάς, έναντι όλων είναι πολύ σχετικό γιατί ψηφίζετε για το κουκούλωμα των ευθυνών Καραμανλή, το κουκούλωμα των ευθυνών Τριαντόπουλου, το κουκούλωμα των ευθυνών Βορίδη και Αυγενάκη για τον ΟΠΕΚΕΠΕ, το κουκούλωμα των ευθυνών καθενός που εμπλέκεται στα μείζονα κρατικά εγκλήματα και βέβαια ακόμα και για θέματα που θα έπρεπε να είστε ενεργοί και πρωτοβουλιακοί όπως είναι η έμφυλη βία, η γυναικοκτονία σας έχουμε καταθέσει τόσες προτάσεις, τόσο επίκαιρες ερωτήσεις δεν έχετε κάνει τίποτα και αυτό που βρήκε να κάνει ο νταής Υπουργός σας, ο κύριος Φλωρίδης, ήταν να έρθει να συκοφαντήσει εμένα και να πει μετά ότι τι λέτε για γυναικοκτονίες και βλακείες.

Δικάζεται η υπόθεση της γυναικοκτονίας της Κυριακής Γρίβα και στην έδρα στην υπόθεση αυτή Προεδρεύει δικαστής ένα εντελώς ακατάλληλο πρόσωπο, το οποίο έχω καταγγείλει από το 2021, η δικαστής Ελένη Γκίνη, η οποία από έδρας αποκάλεσε την ώρα που εξέταζε την μάνα του θύματος, αποκάλεσε τον κατηγορούμενο συμπαθητικό αγόρι. Συμπαθητικό αγόρι τον δολοφόνο της Κυριακής Γρίβα που της έστησε καρτέρι και την δολοφόνησε με πολλαπλές μαχαιριές μπροστά στο Αστυνομικό Τμήμα. Προεδρεύει του δικαστηρίου μία δικαστής την οποία είχα καταγγείλει πριν τέσσερα χρόνια διότι έπεσα επάνω της, εντόπισα ότι πρόκειται για παντελώς ακατάλληλο πρόσωπο και έκανα αυτά που οφείλει να κάνει ο δικηγόρος ο όποιος δεν γλύφει τις εξουσίες, την κατήγγειλα.

Εσείς θα εξηγήσετε πως είναι ακόμη δικαστής αυτό το πρόσωπο για να φθάνει να λέει «συμπαθητικό αγόρι» τον δολοφόνο της Κυριακής Γρίβα και για να φθάνει να λέει στην μάνα της Κυριακής Γρίβα το κράτος δεν μπορεί να σώσει όποιον δεν θέλει να σωθεί. Η δικαστής που προεδρεύει του Μικτού Ορκωτού Δικαστηρίου. Εγώ λοιπόν, το φέρω ως τιμή να μου επιτίθενται οι διάφοροι διαπλεκόμενοι και συνδιαλεγόμενοι και συναλλασσόμενοι δικαστές, εισαγγελείς και πάσης φύσεως παράγοντες διότι ξέρω πάρα πολύ καλά ότι πάντα υπηρέτησα το δίκαιο, τα δικαιώματα των ανθρώπων και τη δικαιοσύνη και ξέρω ότι αν ένα πρόσωπο είναι ακατάλληλο και ανεβαίνει στην έδρα, κινδυνεύουν πάρα πολύ οι πολίτες και κινδυνεύουν πάρα πολύ τα έννομα αγαθά.

Δεν έχετε κάνει, λοιπόν, τίποτα για την εμφύλια βία και για τις γυναικοκτονίες, αρνείσθε πεισματικά να ποινικοποιήσετε τις γυναικοκτονίες και βέβαια προσπαθείτε με όλους τους τρόπους να φιμώσετε εμένα, δεν το αποδίδω σε εσάς, κύριε Μπούγα, δεν κάνατε εσείς αυτό τον κοινοβουλευτικό τραμπουκισμό το κάνει, όμως, ο προϊστάμενος σας Υπουργός. Δεν έχετε κάνει τίποτα γενικότερα για τα θύματα αντίθετα με τις εξαγγελίες σας. Εμείς ό,τι διάταξη φέρατε έστω πολύ δειλή για δικαιώματα στα θύματα την ψηφίσαμε έχουμε φέρει, όμως, εδώ και ενάμιση μήνα πρόταση νόμου για να μην υπάρχουν αόρατα παιδιά και αόρατοι άνθρωποι στην ποινική δίκη για κρατικά εγκλήματα και συνολικά για εγκλήματα. Υπήρχαν εννέα αόρατα παιδιά στην υπόθεση που αφορά το έγκλημα στο Μάτι, εννέα παιδιά δεν μπόρεσαν να εκπροσωπηθούν διότι, δεν υπήρχε συγγενής που να πληροί τους όρους της ποινικής και της πολιτικής δικονομίας. Αυτό γιατί δεν το κάνετε; Γιατί δεν υιοθετείτε την πρόταση που κατέθεσε η κοινοβουλευτική ομάδα της «Πλεύσης Ελευθερίας» εδώ και ενάμιση μήνα στις αρχές Ιουνίου. Εμπεριστατωμένη πρόταση η οποία ερείδεται και σε νομολογία του Αρείου Πάγου της δεκαετίας του ’90. Γιατί δεν το κάνετε; Γιατί όλη αυτή η διακηρυκτική υπερβολή την ώρα που στην πράξη απλές προτάσεις, οι οποίες δεν έχουν και κανένα δημοσιονομικό κόστος για να αντιλέγετε, δεν τις υιοθετείτε;

Εμείς έχουμε βεβαίως άποψη για την κατάσταση και τις συνθήκες λειτουργίας της δικαιοσύνης που είναι εξουθενωτικές πρώτα από όλα για τους πολίτες που σέρνονται σε εντελώς ακατάλληλες συνθήκες και για τους διαδίκους που ταλαιπωρούνται, επιβαρύνονται, δεν απολαμβάνουν σεβασμό και για τους δικηγόρους και για τους λειτουργούς και συλλειτουργούς της δικαιοσύνης και υπάρχουν ευσυνείδητοι, υπάρχουν ευσυνείδητοι, αλλά δεν είναι η ολότητα. Υπάρχουν πάρα πολλοί που δεν είναι ευσυνείδητοι και θα έπρεπε το ίδιο το Δικαστικό και Εισαγγελικό Σώμα να τους έχει απομονώσει αντί να τους καλύπτει και βεβαίως και για τους δικαστικούς υπαλλήλους, οι οποίοι εργάζονται σε συνθήκες αδιανόητες, ανεπίτρεπτες για εργαζόμενους, ανεπίτρεπτες. Την ώρα που γίνονται αυτές οι συζητήσεις εδώ, η Κυβέρνηση διαφήμισε ότι θα κουκουλώσει και το σκάνδαλο του ΟΠΕΚΕΠΕ. Έχει διαβιβασθεί, κύριοι που είστε δικαστές αποσπασμένοι στο Υπουργείο Δικαιοσύνης, έχει διαβιβασθεί ποινική δικογραφία της ευρωπαϊκής εισαγγελίας. Πώς ανέχεστε να συμβαίνει αυτό το πράγμα, να μπλοκάρει η Κυβέρνηση την ποινική έρευνα; Πότε επιτέλους θα αντιδράσετε; Πότε επιτέλους θα πείτε ότι αυτό είναι διαδικασία ατιμωρησίας, η οποία αντιβαίνει στους κανόνες της διαφάνειας, της χρηστής διοίκησης και της ισότητας, την Αρχή της Ισότητας;

Πότε επιτέλους θα αντιδράσουν -όπως οφείλουν- οι δικαστές και πότε θα σταματήσουν να παίρνουν ψίχουλα από το Υπουργείο και να σωπαίνουν; Εχθές υπήρξε και η ακρόαση και κύριε Μπούγα, το θέτω και θέλω να είναι δημοσιοποιημένο και η ακρόαση για μία θέση Αντιπροέδρου στο Ελεγκτικό Συνέδριο. Θα έπρεπε να ακούσουμε δέκα, ακούσαμε έξι συμβούλους του Ελεγκτικού Συνεδρίου δεύτερη σε ψήφους, με τις ψήφους της Νέας Δημοκρατίας βγήκε η κυρία Γναρδέλλη, η οποία ήδη από πέρυσι έχει συνομολογήσει ότι συμμετείχε σε κάποια άτυπη ενημέρωση σε κρίσιμο χρόνο υπαλλήλων, υπηρεσιακών παραγόντων του Υπουργείου Ανάπτυξης για την Σύμβαση 717 και επιπλέον είναι πρόσωπο ακούστε το κύριε Μπούγα αυτό γιατί σας αφορά, είναι πρόσωπο το οποίο έχει καταγγελθεί από συνάδελφό της ότι της έκλεψε την διανοητική εργασία. Συνάδελφός της επίσης σύμβουλος του Ελεγκτικού Συνεδρίου συνέγραψε πόνημα για έκδοση της Νομικής Βιβλιοθήκης, το έδωσε στην Αντιπρόεδρο που ήταν υπεύθυνη εκδόσεως τον Ιούνιο του 2022 και στα τέλη του 2022 η κυρία Γναρδέλλη, εμφανίστηκε με το πόνημα της συναδέλφου της και το παρουσίασε σαν δική της εργασία σε επιστημονικό συνέδριο. Αυτή η καταγγελία υπάρχει, έχει γίνει.

Η κυρία Γναρδέλλη δεν έχει ελεγχθεί πειθαρχικά απ’ ό,τι μας είπαν και τώρα η δική σας Κοινοβουλευτική Ομάδα έχει γραμμή να την προωθεί, ενώ είναι από τους νεότερους Συμβούλους του Ελεγκτικού Συνεδρίου. Μέχρι που θα φτάσει αυτή η συγκάλυψη; Μία δικαστής έχει καταγγείλει ότι της έκλεψαν την εργασία της. Εσείς ως Υπουργείο δεν ασκείται πειθαρχικό έλεγχο και ετοιμάζεστε να προαγάγετε κιόλας το πρόσωπο το οποίο θα έπρεπε τουλάχιστον, να ελεγχθεί με βάση αυτήν την καταγγελία. Ο κόσμος αυτά δεν μπορεί να τα ξέρει, εάν με κάποιον τρόπο δεν του αποκαλυφθούν όπως δεν μπορεί να ξέρει και για το ζήτημα για το οποίο δεν ξέρω αν έχετε απαντήσει της Γενικής Γραμματέως του Υπουργείου σας, της υπηρεσιακής Γραμματέως, της κυρίας Βασιλικής Γιαβή για την οποία υπάρχουν πολύ σοβαρές αποκαλύψεις με δημοσιεύματα ότι ενέχεται και η ίδια και ο Υπουργός Φλωρίδης σε άλλο σκάνδαλο κατασπατάλησης δημοσίου χρήματος που έχει να κάνει με την ψηφιακή μετάβαση των ιατροδικαστικών υπηρεσιών.

Έχετε απαντήσει κάτι για αυτά τα θέματα; Γιατί ωραίες οι κινήσεις εντυπωσιασμού.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Απάντησα στη Βουλή, κυρία Πρόεδρε.

**ΖΩΗΣ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Απαντήσατε;Ωραία. Θα αναζητήσω την χθεσινή σας απάντηση, εάν θέλετε και να επαναλάβετε θα με ευχαριστούσατε αλλιώς θα ανατρέξω στα χθεσινά πρακτικά σε κάθε περίπτωση, όμως, το σίγουρο είναι ότι υπάρχει ένα κλίμα τρομακτικής βρωμιάς, βρώμα και δυσωδία λέει ο λαός τρομακτικής βρωμιάς παντού την οποία προσπαθώντας να καλύψετε από ΄δω και από ΄κει αφήνετε εκτεθειμένα άλλα πεδία.

Εμείς σαφώς καταψηφίζουμε το νομοσχέδιο και δεν υπάρχει αμφιβολία ότι όλη αυτή η πρωτοβουλία έχει και αρκετές ύποπτες διατάξεις στις οποίες θα αναφερθούμε, με εντυπωσιάζει ότι φέρνετε διατάξεις για τις διαθήκες την ώρα που οι πρώτες δίκες για τον Ο.Π.Ε.Κ.Ε.Π.Ε. -όπως ξέρετε- αφορούν διαθήκες.

Θεωρώ ότι θα έπρεπε τουλάχιστον, τουλάχιστον να περιμένετε να διερευνηθεί πώς χρησιμοποιείτο αυτό το κομμάτι των διαθηκών για τις ψευδοδηλώσεις και την αντιποίηση ιδιοκτησίας. Θεωρώ φοβερό το γεγονός ότι εισάγετε μεθόδους αποκλεισμού του δικαιώματος ακρόασης του πολίτη και του δικαιώματος σε δίκαιη δίκη και ως προς αυτό είναι αντισυνταγματικό το νομοσχέδιο. Θεωρώ επίσης ότι είχατε πει κάποια στιγμή ότι θα ζητήσετε να καθαρογράφονται και οι αθωωτικές Αποφάσεις.

Τι έγινε, κύριε Μπούγα, αυτή η εξαγγελία; Θα καθαρογράφονται οι αθωωτικές Αποφάσεις ή τελικά τα βρήκατε με τους δικαστές να μην καθαρογράφουν και να μην βγάζουν Αποφάσεις και σε άλλες υποθέσεις γιατί αυτό το οποίο προβλέπει το νομοσχέδιο σας είναι ουσιαστικά, η δυνατότητα στον δικαστή να απορρίπτει χωρίς αιτιολογία την προσφυγή του πολίτη στη δικαιοσύνη και αυτό είναι τρομακτικό, είναι εφάμιλλο της πρόσφατης τροπολογίας για την χωρίς καταγραφή επαναπροώθηση ανθρώπων που μπορεί να είναι δικαιούμενοι άσυλο ή να δικαιούνται διεθνή προστασία.

Συνολικά θα έλεγα ότι είναι ένα νομοσχέδιο που οδηγεί στην καταρράκωση του δικαιώματος σε δίκαιη δίκη και του δικαιώματος σε δικαστική προστασία και σε πραγματική προσφυγή. Λυπάμαι πάρα πολύ για τους δικαστές που δέχονται υπό το βάρος της πίεσης των υποθέσεων με τις οποίες έχουν επιβαρυνθεί να διαπραγματεύονται βασικές αρχές του κράτους δικαίου και κατά τα άλλα πραγματικά νομίζω ότι με κάθε τέτοια ενέργεια πείθετε ολοένα και περισσότερο τους πολίτες ότι δεν μπορούν να εμπιστευθούν ούτε εσάς, ούτε δικαστικές εξουσίες και λειτουργίες που εξαρτώνται, διαπραγματεύονται και συναλλάσσονται μαζί σας.

Εμείς από δικής μας πλευράς θα είμαστε πάντα, πάντα στο πλευρό του πολίτη και της δικαιοσύνης, θα είμαστε απέναντι στους επίορκους δικαστές, θα είμαστε απέναντι στους επίορκους εισαγγελείς, θα είμαστε απέναντι στους επίορκους συνολικά λειτουργούς και επιτετραμμένους. Πιστεύουμε και θα υπηρετήσουμε μέχρι κεραίας τις επιταγές της διαφάνειας και βεβαίως θα έχουμε την δυνατότητα και στις επόμενες συνεδριάσεις που αποφασίσατε ότι θα γίνουν φαστ-τρακ πάλι ως οιονεί κατεπείγον και αυτό το νομοσχέδιο και στις επόμενες συνεδριάσεις να αναδείξουμε τα ζητήματα που οι πολίτες δικαιούνται να γνωρίζουν. Ευχαριστώ.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο κ. Στάθης Κωνσταντινίδης.

**ΖΩΗ ΚΩΝΣΤΑΝΤΟΠΟΥΛΟΥ (Προέδρου της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, με συγχωρείτε, επειδή θα φύγω για την Διάσκεψη γιατί δυστυχώς έχει προγραμματιστεί αυτήν την ώρα είναι ήδη 13.15΄ και είναι για τις 13.00΄ η Διάσκεψη παρακαλώ να προστεθεί η Ενωτική Πρωτοβουλία κατά των πλειστηριασμών στους φορείς που έχουμε καλέσει. Είναι πάρα πολύ σημαντικό.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Εντάξει, κυρίαΠρόεδρε. Το λαμβάνω υπόψιν. Ήδη έχουμε φτάσει στους 16 φορείς.

**ΖΩΗ ΚΩΝΣΤΑΝΤΟΠΟΥΛΟΥ (Προέδρου της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Εντάξει, ένας παραπάνω είναι σημαντικό γιατί είναι η κοινωνία των πολιτών. Ευχαριστώ πολύ.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Εντάξει, θα το λάβω υπόψη, θα το δω.

**ΖΩΗ ΚΩΝΣΤΑΝΤΟΠΟΥΛΟΥ (Προέδρου της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ πολύ.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο κ. Κωνσταντινίδης.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Νομίζω ότι και στην συζητούμενη νομοθετική πρωτοβουλία αναδείχθηκε και πάλι η απροθυμία των κομμάτων και των εκπροσώπων της Αντιπολίτευσης να αναγνωρίσουν τις διαχρονικές αδυναμίες παθογένειες κάποιων τομέων σημαντικών τομέων λειτουργίας της ελληνικής Πολιτείας και είναι αυτό κατανοητό αφού κάνοντας προβολή στην μιάμιση θητεία της σημερινής Κυβέρνησης ουσιαστικά, επιρρίπτουν τις ευθύνες για όλες αυτές τις ελλείψεις και τις αδυναμίες στη σημερινή διακυβέρνηση ενώ είναι γνωστό και αναγνωρίζουν από την άλλη οι ίδιοι οι εκπρόσωποι των κομμάτων της Αντιπολίτευσης ότι αυτές οι αδυναμίες συνιστούν σταθερές αξίες, σταθερά προβλήματα στον χώρο ιδίως της απονομής της δικαιοσύνης με κυρίαρχη την καθυστέρηση στην απονομή της δικαιοσύνης που φτάνει στα όρια της αρνησιδικίας.

Η μία απροθυμία εντοπίζεται στο ζήτημα αυτό και η άλλη απροθυμία στο να βάλουν πλάτη στην υιοθέτηση αλλαγών και μεταρρυθμίσεων, οι οποίες ακριβώς θα αντιμετωπίσουν στην ρίζα τους αυτά τα προβλήματα και δεν έβαλαν πλάτη στις μέχρι σήμερα νομοθετικές πρωτοβουλίες που μπορεί ασφαλώς να μην τελειοποίησαν την διαδικασία απονομής της δικαιοσύνης επέφεραν, όμως, σημαντικές βελτιώσεις και είμαι σίγουρος ότι ο κ. Υφυπουργός θα έχει τα στοιχεία για να αποδείξει ότι πράγματι συντελέστηκε βελτίωση και επήλθε επιτάχυνση στις διάφορες διαδικασίες και στους διάφορους κλάδους της δικαιοσύνης.

Από την άλλη βεβαίως, δεν θα ήταν ειλικρινής όποιος δεν αναγνώριζε ότι οι πολλές, οι συχνές νομοθετικές πρωτοβουλίες που πολλές από αυτές είχαν και ως τίτλο τους την ταχύτερη απονομή της δικαιοσύνης δεν απέδωσαν τους καρπούς που θα περιμέναμε, τα αποτελέσματα που θα περιμέναμε και γι’ αυτό πρέπει όλοι να συνομολογήσουμε ότι τούτη είναι μία προσπάθεια, η οποία συνεχίζεται και θα συνεχιστεί το ιδιαίτερο, όμως, που κομίζει αυτό το νομοσχέδιο είναι ότι θέτει τον δάκτυλον επί τον τύπον των ήλων ότι επιφέρει ουσιαστικές παρεμβάσεις σε ουσιώδη ζητήματα -πρακτικά ζητήματα- που έχουν εντοπιστεί που δημιουργούν αχρείαστες καθυστερήσεις που προκαλούν προσχηματικές καθυστερήσεις και από τα διάδικα μέρη και θέτουν όλους τους συλλειτουργούς της δικαιοσύνης προ των ευθυνών τους προκειμένου ακριβώς να πετύχουμε τους ευρωπαϊκούς δείκτες πρωτίστως την υποχρέωσή μας απέναντι στην ελληνική πολιτεία στους συμπολίτες μας για παροχή ποιοτικών υπηρεσιών, ποιοτικών συνθηκών στην απονομή της δικαιοσύνης, στοιχείο ουσιώδες της οποίας αποτελεί και η ταχύτητα, η έγκαιρη απονομή της δικαιοσύνης.

Θέλω να σημειώσω το άρθρο 163 και την ανταπόκριση της πολιτικής ηγεσίας σε ένα ζήτημα που απασχόλησε τη δυτική Μακεδονία και αφορούσε στην κατάργηση της Ιατροδικαστικής Υπηρεσίας Δυτικής Μακεδονίας που προκάλεσε -είναι γεγονός- μία αναστάτωση άμεσα από την έκδοση της σχετικής Υπουργικής Απόφασης, το ΦΕΚ που εξεδόθη βάσει της Υπουργικής Απόφασης.

Στις 13 Απριλίου, είχα πρώτη επικοινωνία με τον κύριο Υφυπουργό που εξέφρασα τις ανησυχίες μου ανησυχίες βεβαίως, που προήλθαν και από τους ίδιους τους εργαζόμενους και τους εμπλεκόμενους με την υπόθεση. Νομίζω ότι είναι γνωστά σε όλους τα πολλαπλά αντικείμενα που αφορούν και των οποίων υποθέσεων που επιλαμβάνεται η κάθε Ιατροδικαστική Υπηρεσία -νεκροψίες, νεκροτομές και διάφορες άλλες διαδικασίες- στις κακοποιημένες γυναίκες, σε περιπτώσεις βιασμών, ατυχημάτων. Είναι ευρύτατο το αντικείμενο και μεγάλος ο αριθμός των υποθέσεων.

Αν δεν προχωρούσαμε στην επανασύσταση και επαναλειτουργία της Ιατροδικαστικής Υπηρεσίας Δυτικής Μακεδονίας θα αναγκάζονταν να μετακινηθούν σε άλλες περιοχές πιθανότατα στη Θεσσαλονίκη όπως προέβλεπε το προηγούμενο σχέδιο.

Υπήρξε, όμως, κατανόηση. Τα στατιστικά στοιχεία δεν έλεγαν την αλήθεια, επειδή η Υπηρεσία ήταν ελεγχόμενη. Η πολιτική, όμως, ηγεσία όχι μόνον αναγνώρισε και αποκατέστησε αυτή την αδυναμία, προέβλεψε με το άρθρο 163 και την παράγραφο 3 ότι θα στελεχωθεί αυτή με 2 θέσεις ιατροδικαστών, 2 θέσεις Υ.Ε. νεκροτόμων, 2 θέσεις του κλάδου Τ.Ε. λογιστικού και 2 θέσεις Υγείας Πρόνοιας ειδικότητας νοσηλευτικής αυτό βεβαίως, θα πρέπει να συμβεί στο αμέσως επόμενο διάστημα, δεν υπάρχει καμία αμφιβολία ότι εφόσον χρειασθεί και κάποια δευτερογενής διαδικασία νομοθετική θα προβλέψει τους όρους για την επαναλειτουργία της Ιατροδικαστικής.

Θέλω, λοιπόν, να ευχαριστήσω τον κύριο Υφυπουργό και βεβαίως και τον κύριο Υπουργό, για την ανταπόκρισή τους και στο συγκεκριμένο ζήτημα. Ευχαριστώ πολύ.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο Υπουργός, κ. Μπούγας.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):**  Κύριε Πρόεδρε, είμαι βέβαιος ότι τόσο στις συνεδριάσεις της Επιτροπής μας όσο ασφαλώς και στην Ολομέλεια για ένα τόσο σοβαρό θεσμικό νομοσχέδιο θα κάνουμε έναν ουσιαστικό διάλογο έτσι ώστε να βρούμε τις βέλτιστες δυνατές λύσεις διότι νομίζω και το έχω πει πολλές φορές ο χώρος της δικαιοσύνης δεν είναι χώρος συγκρούσεων είναι χώρος διαλόγου, συνεργασιών, συνεργειών έτσι ώστε να μπορούμε να εξασφαλίζουμε για τον Έλληνα πολίτη τις καλύτερες συνθήκες για την απονομή της δικαιοσύνης.

Δεν μπορώ, όμως, να μην σχολιάσω σε πολύ λίγο χρόνο όσα ελέχθησαν αναφορικά με το κράτος δικαίου στην Ελλάδα με αναφορά στις περιπτώσεις των Τεμπών και στην περίπτωση του ΟΠΕΚΕΠΕ. Υπενθυμίζω -θα είμαι πάρα πολύ σύντομος- στην υπόθεση των Τεμπών διεξάγεται κύρια ανάκριση νομίζω πανθομολογούμενο είναι ότι διεξάγεται κατά τρόπο απόλυτα σωστό και έγκυρο νομικά και δύο υπουργοί με την ψήφο των Βουλευτών της κυβερνητικής πλειοψηφίας ελέγχονται για ποινικά αδικήματα και η υπόθεσή τους εκκρεμεί ενώπιον του Δικαστικού Συμβουλίου. Συμπληρώνω δε ότι το δικαστικό συμβούλιο διεξάγει με απόλυτη ανεξαρτησία και σύμφωνα με τις διατάξεις του Κώδικα Ποινικής Δικονομίας κύρια ανάκριση και σε περίπτωση που διαπιστώσει ότι υπάρχουν ενδείξεις τέλεσης εγκλημάτων, αδικημάτων τα οποία δεν αναφέρονται και δεν περιγράφονται στην άσκηση ποινικής δίωξης σύμφωνα με την απόφαση της Ολομέλειας της Βουλής των Ελλήνων, έχει πλήρη δυνατότητα να αναπέμψει την υπόθεση προκειμένου να κινηθεί η διαδικασία και για τα μη περιγραφόμενα αδικήματα, σύμφωνα με την διάταξη του άρθρου 86 του Συντάγματος.

Σε ό, τι αφορά την υπόθεση του ΟΠΕΚΕΠΕ. Εδώ και 21 ημέρες αν δεν κάνω λάθος έχει έλθει η ποινική δικογραφία και είναι προς μελέτη από όλους τους Βουλευτές ασφαλώς και τους Βουλευτές της Αντιπολίτευσης. Τι έχουμε παρακολουθήσει, κυρίες και κύριοι συνάδελφοι; Έχουμε παρακολουθήσει να δίδονται γαργαλιστικοί διάλογοι μεταξύ τρίτων στα μέσα ενημέρωσης χωρίς, όμως, κανείς Βουλευτής ή κανένα κόμμα της Αντιπολίτευσης να σχηματοποιεί ποινικά αδικήματα σε βάρος των πολιτικών προσώπων για τα οποία εστάλη η δικογραφία στην Βουλή και επειδή σε τόσο σοβαρές υποθέσεις οφείλουμε να είμαστε σοβαροί η Κυβέρνηση λόγω της αμηχανίας των κομμάτων και της αδυναμίας να συγκροτήσουν όπως είχαν προαναγγείλει πρόταση για Προανακριτική Επιτροπή αναλαμβάνει την πρωτοβουλία και ζητά από τη Βουλή να υπερψηφίσει την πρόταση της για σύσταση Εξεταστικής Επιτροπής.

Όλα αυτά ελέχθησαν από τους συναδέλφους και μάλιστα δύο -θυμάμαι την κυρία Λιακούλη οπωσδήποτε- έκαναν αναφορά και στις πρόσφατες εκθέσεις για το κράτος δικαίου στην Ελλάδα. Αναφερόμενη η κ. Λιακούλη συγκεκριμένα για την Έκθεση της Ευρωπαϊκής Επιτροπής σχετικά με το κράτος δικαίου.

Κυρία Λιακούλη, θέτω ευθέως την ερώτηση. Την έχετε διαβάσει την Έκθεση; Έχετε διαβάσει την Έκθεση στην οποία αναφερθήκατε για να πείτε ότι «η Ελλάδα είναι ένα κράτος που δεν σέβεται το κράτος δικαίου»;

Την έχω μπροστά μου, κύριε Πρόεδρε, με πολύ σημαντικές θετικές παρατηρήσεις για την πρόοδο σε όλους τους τομείς που έχει κάνει η χώρα μας αναφορικά με το κράτος δικαίου. Υπενθυμίζω ότι έχει τις λιγότερες συστάσεις σε σχέση με τα προηγούμενα χρόνια και σε σχέση με τα υπόλοιπα κράτη της Ευρωπαϊκής Ένωσης. Έχουμε μηδενικές συστάσεις για τη δικαιοσύνη, κάνει θετική αναφορά στην ενίσχυση της ανεξαρτησίας στη δυνατότητα που εδόθη με τον πρόσφατο νόμο του Υπουργείου Δικαιοσύνης οι δικαστές των ανωτάτων δικαστηρίων με μυστική ψηφοφορία να γνωμοδοτούν για την ηγεσία τους δηλαδή για τους Προέδρους και Αντιπροέδρους των Ανωτάτων Δικαστηρίων.

Επειδή έγινε μεγάλος θόρυβος και αναφορά από όλους τους συναδέλφους της Αντιπολίτευσης για τον δικαστικό χάρτη, η ‘Εκθεση της Ευρωπαϊκής Επιτροπής στη σελίδα 6 αναφέρει συγκεκριμένα, ότι η εφαρμογή του νέου δικαστικού χάρτη στην αστική και ποινική δικαιοσύνη σημειώνει ικανοποιητική πρόοδο. Το πόσο ικανοποιητική είναι η πρόοδος, κύριε Πρόεδρε, επειδή αμφισβητήθηκε, θα το αποδείξω με στοιχεία στην συνέχεια της ομιλίας μου.

Καθώς επίσης, η έκθεση κάνει αναφορά στην ψηφιοποίηση της ελληνικής Δικαιοσύνης ομοίως στη σελίδα 6 και στη σελίδα 8 κάνει ειδική αναφορά, κυρίες και κύριοι συνάδελφοι, στην προγραμματισμένη αναθεώρηση του Κώδικα Πολιτικής Δικονομίας, η οποία όπως επί λέξει αναφέρει η έκθεση για το κράτος δικαίου «αναμένεται να επιταχύνει επίσης την απονομή της Δικαιοσύνης και ιδίως να αντιμετωπίσει τις υφιστάμενες καθυστερήσεις στον προγραμματισμό των δικασίμων, ζήτημα που επισημάνθηκε από όλα τα ενδιαφερόμενα μέρη».

Η παραπομπή 36 αναφέρεται συγκεκριμένα στο ποια είναι τα ενδιαφερόμενα μέρη και είναι οι επαγγελματίες, οι επαγγελματίες έχει την έννοια όσοι ασχολούνται επαγγελματικά με τη δικαιοσύνη, δικηγόροι και δικαστές, οι οποίοι ανέφεραν όσα σας ανέγνωσα λίγο πριν για τη σημασία της μεταρρύθμισης του Κώδικα Πολιτικής Δικονομίας.

Οι συστάσεις, κυρία Λιακούλη, είναι να επιταχύνουμε στις μεταρρυθμίσεις που έχουμε. Έχουμε μία σύσταση για την καλή νομοθέτηση και έχουμε επίσης, πολύ θετική αναφορά για τα SLAPPS. Αυτά τα παραβλέπετε, κυρία συνάδελφε, κυρία Λιακούλη; Είναι η καλύτερη έκθεση μέχρι τώρα για το κράτος δικαίου στην Ελλάδα από την Ευρωπαϊκή Επιτροπή του πλέον αξιόπιστου φορέα με τα πιο αυστηρά κριτήρια για να αξιολογήσει το κράτος δικαίου μεταξύ των χωρών της Ευρωπαϊκής Ένωσης; Επομένως, αναφερόμενος στα ίδια τα στοιχεία με τα οποία εσείς επιχειρήσατε να δομήσετε τα επιχειρήματά σας προσπαθώ και νομίζω τα στοιχεία τα οποία αναφερθήκατε, τα αποδομούν.

Πράγματι, κύριε Πρόεδρε, κυρίες και κύριοι συνάδελφοι, εισάγεται μία μεγάλης σημασίας θεσμική μεταρρύθμιση από το Υπουργείο Δικαιοσύνης, η οποία θεσμική μεταρρύθμιση, αναφέρομαι στο εισηγούμενο σχέδιο νόμου, εντάσσεται σε έναν ολοκληρωμένο και καλά θα έλεγα μελετημένο, συνολικό σχεδιασμό για την σύγχρονη οργάνωση και λειτουργία της ελληνικής δικαιοσύνης, τον θεσμικό εκσυγχρονισμό της και κυρίως την απονομή της σε εύλογο χρονικό διάστημα. Δεν χρειάζεται να υπενθυμίσω τις καταδικαστικές Αποφάσεις του Δικαστηρίου Ανθρωπίνων Δικαιωμάτων για την καθυστέρηση η οποία υπερβαίνει τον εύλογο χρόνο απονομής της δικαιοσύνης στην χώρα, θα κάνω μία αναφορά με αριθμητικά στοιχεία στη συνέχεια της ομιλίας μου.

Όλα όσα έχουμε κάνει και θα αναφερθώ κυρίως στην απονομή της Αστικής Δικαιοσύνης, τα έχουμε περιγράψει και μάλιστα με χρονική ακρίβεια από την ανάληψη των καθηκόντων μας στο Υπουργείο Δικαιοσύνης. Είχαμε πει ότι προηγείται ο δικαστικός χάρτης. Η χώρα για να μην λέμε ανακρίβειες δεν είχε πριν τον ν.5108 δικαστικό χάρτη, είχαμε απλώς δικαστικούς σχηματισμούς στην χώρα χωρίς κανένα απολύτως κριτήριο ή θα έλεγα με κριτήρια τα οποία ήταν κατ’ επιεική έκφραση αδιαφανή.

Η χώρα, λοιπόν, έχει αποκτήσει με το ν.5108 δικαστικό χάρτη. Είχαμε πει τότε ότι για την λειτουργίας την βέλτιστη του δικαστικού χάρτη θα επιχειρήσουμε σε δύο φάσεις τη μεταφορά δικαστηριακής ύλης. Ο ν.5090 ήταν η πρώτη φάση μεταφοράς δικαστηριακής ύλης και αναφέρομαι σε υποθέσεις οι οποίες είναι οιονεί δικαιοδοτικές υποθέσεις ήσσονος αποδεικτικής σημασίας και νομικής βαρύτητος.

Επίσης, είχα πει σε όλες τις συνεδριάσεις της Επιτροπής και στην Ολομέλεια που συζητούνταν σχέδια νόμου του Υπουργείου Δικαιοσύνης και εγώ και ο Υπουργός, αλλά και σε όλα τα φόρα όπου έγινε συζήτηση για την απονομή της δικαιοσύνης ότι μέσα στον Ιούλιο, ήμουν ακριβής εδώ και έναν χρόνο όταν μιλούσα, του τρέχοντος έτους θα ψηφιστεί ο Κώδικας Πολιτικής Δικονομίας επομένως, όσα ελέχθησαν σήμερα περί δήθεν αιφνιδιασμού, το ότι επιχειρήσαμε να αιφνιδιάσουμε για ακόμη μια φορά την Βουλή και τον νομικό κόσμο φέρνοντας ένα σημαντικό νομοσχέδιο κατακαλόκαιρο είναι παντελώς ανακριβή.

Απλώς η Αντιπολίτευση μη έχοντας άλλα επιχειρήματα επαναλαμβάνεται σε κάθε σχέδιο νόμου που εισάγει το Υπουργείο Δικαιοσύνης και εκείνο που δεν έχω ακούσει, κύριε Πρόεδρε, είναι μία, έστω μία πρόταση συγκεκριμένη, όμως, όχι αφοριστική και διατηρήστε τα πράγματα ως έχουν. Μία πρόταση από κανέναν συνάδελφο και από κανένα κόμμα της Αντιπολίτευσης και δυστυχώς, ενώ ανέμενα να ακούσω σημαντικές προτάσεις για τις διατάξεις του Κώδικα Πολιτικής Δικονομίας δεν ακούστηκε καμία. Μάλιστα, επειδή παρακολούθησα όπως είδατε όλες τις ομιλίες των συναδέλφων, τολμώ να πω ότι οι ομιλίες ήταν αποσπασματικές. Με κάποια άρθρα αποφάσισαν να ασχοληθούν τα οποία έδιδαν -επιτρέψτε μου την έκφραση- αντιπολιτευτικούς τόνους στην συζήτηση.

Για να είμαι απόλυτα ακριβής μετά την ολοκλήρωση της ψήφισης του Κώδικα Πολιτικής Δικονομίας έρχεται ο Κώδικας εναλλακτικής επίλυσης των διαφορών για να ολοκληρώσει τις παρεμβάσεις μας σχετικά με τον εκσυγχρονισμό και την επιτάχυνση της αστικής δίκης. Πρέπει δε να πω εδώ επειδή ελέχθη ότι με τον νόμο 5134 και στην Αιτιολογική Έκθεση αναφέρεται, αλλά και στην Βουλή είχαμε πει όλοι και οι συνάδελφοι της πλειοψηφίας που πήραν τον λόγο ότι έγιναν παρεμβάσεις στον Κώδικα Πολιτικής Δικονομίας για να μπορέσει να λειτουργήσει ο χάρτης. Οι μείζονες παρεμβάσεις, η αλλαγή στον Κώδικα είναι με το εισηγούμενο σχέδιο νόμου και για να μην αιφνιδιάζω θα σας πω τι θα ακολουθήσει πέραν του Κώδικα για την εναλλακτική επίλυση διαφορών στον Κώδικα Πολιτικής Δικονομίας μέχρι τέλους του έτους.

Είναι δέκα κατά την άποψή μου οι σημαντικές αλλαγές οι οποίες ουσιαστικά αναμορφώνουν πλήρως το Αστικό Δικονομικό Δίκαιο. Με βάση τα δεδομένα τα οποία έχουμε η ισχύουσα νομοθεσία είναι ο νόμος στον οποίον αναφέρθηκε η Πρόεδρος της Πλεύσης Ελευθερίας ένας νόμος, ο οποίος πράγματι τότε είχε ψηφιστεί από την κυβέρνηση του ΣΥΡΙΖΑ με την προσδοκία να φέρει επιτάχυνση στην αστική δίκη. Είναι υπεύθυνος ο νόμος 4335 για τις μεγαλύτερες καθυστερήσεις που πραγματοποιούνται ποτέ στην απόδοση της Ελληνικής Δικαιοσύνης. Σήμερα, τα στοιχεία τα οποία έχουμε στοιχεία του 2022 είναι ακριβώς απόρροια αυτού του Κώδικα Πολιτικής Δικονομίας τον οποίον εισηγήθηκε και ψήφισε ο ΣΥΡΙΖΑ το 2015.

Ποιες είναι οι τομές τις οποίες επιχειρεί το ζητούμενο σχέδιο νόμου. Επιτρέψτε μου να ξεκινήσω με αυτήν που θεωρώ σημαντικότερη.

Μέχρι σήμερα, κύριε Πρόεδρε, κυρίες και κύριοι συνάδελφοι, η χώρα μας στην απονομή της αστικής δικαιοσύνης και αναφέρομαι κυρίως στην τακτική διαδικασία με την οποία εισάγονται οι περισσότερες σε αριθμό και σοβαρότερες υποθέσεις, έχει τον μεγαλύτερο χρόνο προδικασίας και το χειρότερο δεν είναι αυτό, το χειρότερο είναι ότι αυτός ο χρόνος προδικασίας.

Κύριε Τζανακόπουλε, θα δώσω και τα στοιχεία. Θα τα πάρετε. Είμαι βέβαιος.

**ΔΗΜΗΤΡΗΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «**[**ΝΕΑ ΑΡΙΣΤΕΡΑ**](https://www.hellenicparliament.gr/Vouleftes/Ana-Koinovouleftiki-Omada/?partyId=0b777858-2776-4707-b253-b0d000a45f34)**»):** Κύριε Υπουργέ, πρέπει να πάω στη Διάσκεψη τω Προέδρων.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Θα τα αφήσω.

**ΔΗΜΗΤΡΗΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «**[**ΝΕΑ ΑΡΙΣΤΕΡΑ**](https://www.hellenicparliament.gr/Vouleftes/Ana-Koinovouleftiki-Omada/?partyId=0b777858-2776-4707-b253-b0d000a45f34)**»):** Βεβαίως.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Θα τα συζητήσουμε αύριο. Γιατί ξέρω ότι θα επανέλθετε οπότε θέλω και εγώ να είμαι συνεπής σε αυτό που σας υποσχέθηκα.

Ο χρόνος λοιπόν της προδικασίας δεν είναι κύριε Πρόεδρε, κυρίες και κύριοι συνάδελφοι ότι είναι ο μεγαλύτερος χρόνος διεθνώς σε οποιαδήποτε δικονομική δικαιϊκή τάξη, αλλά είναι και παντελώς αναξιοποίητος. Αν κανείς αφαιρέσει τις πρώτες 110 μέρες όπου οι διάδικοι υποχρεούνται να ολοκληρώσουν τις διαδικαστικές τους πράξεις και να ολοκληρωθεί ο φάκελος της δικογραφίας ο υπόλοιπος χρόνος παραμένει επαναλαμβάνω παντελώς αναξιοποίητος χωρίς να επιχειρείται οποιαδήποτε διαδικαστική πράξη είτε από τους διαδίκους είτε από το δικαστήριο. Θα σας πω στοιχεία ακριβή τα οποία έχουμε πάρει από το Πρωτοδικείο Αθηνών.

Κύριε Πρόεδρε, θα μου δώσετε χρόνο για να μπορέσω να απαντήσω βέβαια θα συνεχίσω τις απαντήσεις μου και αύριο.

Από το Πρωτοδικείο Αθηνών οι δίκες στην τακτική διαδικασία, κυρίες και κύριοι συνάδελφοι, οι οποίες δικάστηκαν τέλος Απριλίου του 2025 οι αγωγές αυτές κατατέθηκαν τον Δεκέμβριο του 2021 δηλαδή, πέρασαν 1075 μέρες για να πει ο δικαστής το τυπικό «συζητείται» σε μία υπόθεση τακτικής διαδικασίας.

Αυτός ο χρόνος των 1.075 ημερών αν κανείς αφαιρέσει τον χρόνο που όπως είπα πριν, αφορά στο κλείσιμο του φακέλου δεν έγινε καμία απολύτως πράξη. Η δικογραφία παρέμενε στο γραφείο του δικαστή ή του γραμματέα, ο δικαστής ανέβηκε στην έδρα είπε τυπικά το «συζητείται» χωρίς την παρουσία των διαδίκων και πότε ήρθε για πρώτη φορά σε επαφή με την υπόθεση; Έξι με οκτώ μήνες μετά, όταν αποσφράγισε την δικογραφία για να βγάλει την Απόφαση δηλαδή, μετά παρέλευση 1.380 ημερών. Αν, λοιπόν, κυρίες και κύριοι συνάδελφοι, θέλουμε 1400 ημέρες για την έκδοση οριστικής Απόφασης στο μεγαλύτερο δικαστήριο της χώρας για ποια δικαιοσύνη μιλάμε;

Αντιλαμβάνεστε ότι ούτε ο νομικός κόσμος πολύ περισσότερο η Κυβέρνηση δεν μπορεί να παραμένει απαθής, όταν έχουμε τον βραδύτερο ρυθμό στην απονομή της δικαιοσύνης σε ολόκληρη την Ευρώπη και αναφέρομαι στις χώρες που συμμετέχουν στο Συμβούλιο της Ευρώπης, 1.492 ημέρες υπερδιπλάσιο του μέσου όρου των χωρών του Συμβουλίου της Ευρώπης και ποια είναι η απάντηση της Αντιπολίτευσης σε αυτήν την πραγματική κατάσταση η οποία διαπιστώνεται και για την οποία η χώρα διαρκώς ελέγχεται; Αφήστε τα πράγματα, όπως είναι. Γιατί; Η αμήχανη απάντηση της Αντιπολίτευσης διότι, έτσι τάχα έχουμε ποιοτική δικαιοσύνη. Αν αυτή είναι η απάντησή σας, κυρίες και κύριοι συνάδελφοι της Αντιπολίτευσης, λυπάμαι, αλλά είστε μακριά, πολύ μακριά από την πραγματικότητα και πολύ μακριά από τις ανάγκες της ελληνικής δικαιοσύνης.

Δεύτερη τομή, με την κατάθεση του δικογράφου προσδιορίζεται δικάσιμος επομένως, οι διάδικοι γνωρίζουν από την κατάθεση του δικογράφου πότε θα συζητηθεί η υπόθεσή τους. Σήμερα υπενθυμίζω ότι δεν υπάρχει κανένα απολύτως κριτήριο στον νόμο βάσει του οποίου ο Προϊστάμενος του Δικαστηρίου προσδιορίζει δικάσιμο της υπόθεσης όπως επίσης, σε κάθε πρωτοδικειακή περιφέρεια ο χρόνος προσδιορισμού της δικασίμου που επαναλαμβάνω δεν υπάρχουν αντικειμενικά κριτήρια είναι εντελώς διαφορετικός και ξεκινάμε από μερικούς μήνες μέχρι αρκετά χρόνια.

‘Ενα σημείο το οποίο θα ήθελα να αναδείξω είναι ο ηλεκτρονικός φάκελος της δικογραφίας. Με το σχέδιο νόμου το οποίο συζητούμε -έκανε αναφορά εύστοχη και ο Εισηγητής μας- δημιουργούμε το θεσμικό πλαίσιο για την υποδοχή του ψηφιακού φακέλου. Ο ψηφιακός φάκελος θα σχηματίζεται με την κατάθεση του εισαγωγικού δικογράφου, θα εισέρχονται ηλεκτρονικά σε αυτόν τα νομιμοποιητικά και αποδεικτικά έγγραφα της δικογραφίας, δικαστικές αποφάσεις και οποιοδήποτε άλλο στοιχείο και ο δικαστής ηλεκτρονικά θα εισάγει την Απόφασή του σε αυτόν.

Επίσης, σε περίπτωση που ασκηθεί ένδικο μέσο ο ηλεκτρονικός φάκελος θα μεταβιβάζεται στο δευτεροβάθμιο δικαστήριο ηλεκτρονικά και σε περίπτωση εκτάκτου ενδίκου μέσου στο δικαστήριο το οποίο θα κρίνει το έκτακτο ένδικο μέσο.

Μέχρι τέλους του έτους και αυτό το λέω και έχω την βεβαιότητα ότι θα μπορέσουμε να το υλοποιήσουμε, πιλοτική εφαρμογή του ψηφιακού φακέλου θα έχουμε στις κτηματολογικές διαφορές ήδη ομάδα εργασίας με το Υπουργείο Ψηφιακής Διακυβέρνησης εργάζεται για να μπορέσουμε να πετύχουμε εντός των επόμενων μηνών και πάντως μέχρι το τέλος του τρέχοντος έτους την δυνατότητα εφαρμογής στις κτηματολογικές διαφορές του ψηφιακού φακέλου με επιπλέον πρόβλεψη και δυνατότητα διαλειτουργικότητας με το ψηφιακό πεδίο του κτηματολογίου έτσι ώστε στον ψηφιακό τόπο του κτηματολογίου οι διάδικοι εκεί, ο κτηματολογικός δικαστής να ανατρέχουν και να ανασύρουν τα στοιχεία χωρίς να χρειάζεται πολύωρη αναμονή στα κτηματολογικά γραφεία, φωτοτυπίες των εγγράφων και ούτω καθεξής δηλαδή, πράγματα τα οποία ταλανίζουν σήμερα και τους δικηγόρους και τους διαδίκους.

Ένα τρίτο σημείο για το οποίο επίσης θα ήθελα να μιλήσω είναι η για πρώτη φορά πρόβλεψη στον Κώδικα Πολιτικής Δικονομίας, έκδοσης διάταξης. Αυτό είναι απόλυτη συνάφεια της προσπάθειάς μας να αξιοποιήσουμε τον χρόνο της προδικασίας.

Δείτε ένα παράδειγμα κυρίες και κύριοι συνάδελφοι, για να μιλούμε συγκεκριμένα διότι ο πολιτικός λόγος πρέπει να είναι συγκεκριμένος και ακριβής και όχι αφοριστικός και αφηρημένος. Όταν στο Πρωτοδικείο Αθηνών ο δικαστής μετά από 1.380 ημέρες περίπου αποσφραγίσει τον φάκελο για να βγάλει την Απόφασή του μπορεί να διαπιστώσει την ύπαρξη μιας τυπικής πλημμέλειας. Ποια μπορεί να είναι η τυπική πλημμέλεια;

Στο παράδειγμα των κτηματολογικών αγωγών που αναφερθήκαμε προηγουμένως η μη καταχώρηση τους όπως λέει ο νόμους σε 30 ημέρες στο κτηματολόγιο.

Ξέρετε τι θα συμβεί τότε κυρίες και κύριοι συνάδελφοι, εσείς που κόπτεστε για τους διαδίκους και για τα έξοδα και για τον απλό πολίτη; Ο δικαστής θα βγάλει απόφαση και θα πει ότι η αγωγή είναι απαράδεκτη δηλαδή μετά από 4 ή 5 χρόνια ο πολίτης, ο διάδικος, ο ενάγων θα πληροφορηθεί ότι η αγωγή του είναι απαράδεκτη για μια τυπική πλημμέλεια και θα αναγκασθεί να επιστρέψει πέντε χρόνια πίσω για να διεκδικήσει το δικαίωμά του.

Όταν μας λέτε να εμείνουμε σε αυτό το δικονομικό καθεστώς ουσιαστικά αυτό μας ζητάτε και πρέπει να αναρωτηθείτε αυτό που εσείς μας ζητάτε εξυπηρετεί τον απλό πολίτη; Σήμερα, λοιπόν, τι λέμε; Ότι για τυπικές πλημμέλειες οι οποίες δεν μπορεί να θεραπευθούν και αφορούν στην αγωγή ο δικαστής θα μπορεί να εκδίδει διάταξη έτσι ώστε, λίγους μήνες μετά την άσκηση της αγωγής ο διάδικος να πληροφορείται ότι υπάρχει τυπική πλημμέλεια που η αγωγή του υπάρχει πιθανότητα να απορριφθεί ως απαράδεκτη και να μπορεί να παίρνει την Απόφασή του. Εάν ο διάδικος θέλει να εμείνει στην αγωγή τότε με βάση την επιταγή του άρθρου 20 του Συντάγματος θα την συζητήσει στην δικάσιμο που έχει ορισθεί.

Επομένως, καμία έκπτωση στα δικονομικά δικαιώματα των διαδίκων επέρχεται με την διάταξη διότι έχει τη δυνατότητα να ζητήσει ο ενάγων να συζητηθεί η αγωγή του στην ορισθείσα δικάσιμο. Αν, όμως, αυτό το κάνει και ταλαιπωρήσει και τον αντίδικό του και επιβαρύνει το δικονομικό σύστημα εκεί θα πρέπει να έχει ένα πέναλτι που είναι το διπλάσιο των δικαστικών εξόδων, διότι καίτοι είχε εγκαίρως οχληθεί από τον δικαστή ότι η αγωγή του είναι απαράδεκτη επέμενε στο να συζητηθεί μία απαράδεκτη αγωγή. Επίσης με την διάταξη μπορεί το δικαστήριο να υποδείξει στους διαδίκους να συμπληρώσουν κενά ή ασάφειες έτσι ώστε να μην οδηγηθούμε σε τυπικά απαράδεκτα που επίσης επιβαρύνουν και τα δικαστήρια και με έξοδα τους διαδίκους και απόλλυται πολύ μεγάλος χρόνος όπως επίσης, να διατάξει με τη διάταξή του και συμπλήρωση των αποδείξεων. Γιατί το κάνουμε αυτό; Διότι, οι νομικοί της πράξης γνωρίζουν πολύ καλά κυρίες και κύριοι συνάδελφοι ότι σήμερα, χρησιμοποιείται -θα έλεγα καταχρηστικά- ενίοτε ο θεσμός της επανασυζήτησης μιας υπόθεσης είτε επειδή οι δικαστές έχουν πολύ λίγο χρόνο και πρέπει να βγάλουν αποφάσεις καταφεύγουν σε αυτήν την μέθοδο έκδοσης προδικαστικής απόφασης με αποτέλεσμα να την χρεώνεται μετά από επανασυζήτηση ένας άλλος συνάδελφός τους ή επειδή πράγματι διαπιστώνουν ζητήματα που πρέπει να αποδειχθούν περαιτέρω και αναγκάζονται να εκδώσουν προδικαστική απόφαση με αποτέλεσμα να επανασυζητείται η υπόθεση με ό,τι αυτό συνεπάγεται κυρίως από άποψη εξόδων, αλλά και χρόνου. Με την διάταξη ο δικαστής ο οποίος έχει συζητήσει την υπόθεση δηλαδή, ο φυσικός δικαστής είτε προαχθεί είτε μετατεθεί παραλαμβάνει μετά την ολοκλήρωση της αποδεικτικής διαδικασίας ή μετά την συμπλήρωση του φακέλου, τον φάκελο της υπόθεσης και βγάζει την Απόφαση. Έχετε αντιληφθεί, νομίζω ότι θα τα πουν αύριο οι φορείς, πόσος χρόνος κερδίζεται και πόσο μεγάλο ποσόν εξόδων οι διάδικοι κερδίζουν;

Μία σημαντική καινοτομία επίσης, είναι η πρόβλεψη για αποκλειστικές και δεσμευτικές προθεσμίες όχι μόνον για τους διαδίκους, αλλά για το δικαστήριο. Δεν είναι νοητό σε ένα κράτος δικαίου, σε μια ευνομούμενη πολιτεία να μιλάμε για προθεσμίες οι οποίες είναι δεσμευτικές και αποκλειστικές για τους διαδίκους, ενδεικτικές για το δικαστήριο.

Αντιλαμβάνεσθε ότι όταν αναφερόμαστε στην ισότητα των όπλων αναφερόμαστε και στην δυνατότητα του διαδίκου να προσβλέπει την εκπλήρωση και από το δικαστήριο των προθεσμιών που προβλέπει ο Κώδικας Πολιτικής Δικονομίας και θα μου επιτρέψετε εδώ να κάνω μία παρένθεση. Το αστικό δικονομικό δίκαιο σε όλα τα κράτη είναι τυπικό και αυστηρό. Η τυπικότητα και αυστηρότητα δεν μπορεί όπως και σε άλλες έννομες τάξεις να αφορά μόνον τους διαδίκους αφορά και στους δικαστές. Αυτό λοιπόν, είναι μία σημαντική διάταξη παιδαγωγικού θα έλεγα χαρακτήρα που ευελπιστούμε ότι θα αποτελέσει παράδειγμα για τον τρόπο που εφεξής οφείλουν να εργάζονται οι διάδικοι και τα δικαστήρια.

Επόμενη σημαντική καινοτομία η άσκηση του ενδίκου μέσου στο δικαστήριο στο οποίο απευθύνεται, δηλαδή στο iudex ad quem (δικαστής προς τον οποίο) μέχρι σήμερα, είχαμε άσκηση στο δικαστήριο που εξέδωσε την προσβαλλόμενη Απόφαση, προσδιορισμό στο δευτεροβάθμιο δικαστήριο. Σήμερα, η άσκηση γίνεται στο δικαστήριο το οποίο απευθύνεται ταυτόχρονα με την κατάθεση του ενδίκου μέσου δηλαδή την άσκησή του προσδιορίζεται δικάσιμος και πλέον η προθεσμία για την άσκηση προσθέτων λόγων και για την άσκηση αντέφεσης εκκινεί από το πέρας της προθεσμίας επίδοσης του δικογράφου του ενδίκου μέσου δηλαδή, αντί για προπαρασκευαστική προθεσμία η οποία οδηγούσε σε καταχρηστικές αναβολές διότι είχαμε σε διαφορετικό χρόνο προσδιορισμό της αντέφεσης και των προσθέτων λόγων, έχουμε μία προθεσμία ενέργειας με την υποχρέωση προσδιορισμού και των προσθέτων λόγων και τις αντέφεσης, κατά την δικάσιμο που έχει οριστεί η κύρια υπόθεση.

Μεταφέρουμε επίσης δικαστηριακή ύλη τις διαταγές πληρωμής θα είμαι σε θέση κύριε Πρόεδρε, αύριο να σας πω αναλυτικά πόσες χιλιάδες διαταγές πληρωμής εκκρεμούν στις γραμματείες των δικαστηρίων της χώρας όπως επίσης, θα έχω και αναλυτικά τα στοιχεία για το ποια δικαστηριακή ύλη έχει μέχρι σήμερα διεκπεραιωθεί με απόλυτη επιτυχία από τους δικηγόρους. Υπενθυμίζω ότι όσοι είχαν αντιρρήσεις για τη μεταφορά της δικαστηριακής ύλης μας έλεγαν ότι οι δικηγόροι δεν έχουν την δυνατότητα να ανταποκριθούν σε αυτά τα οιονεί δικαιοδοτικά καθήκοντα. Η πράξη τους διέψευσε. Καμία απολύτως υπόθεση δεν έχει ακυρωθεί εξ όσων γνωρίζω και όλες οι χιλιάδες, εκατοντάδες ίσως χιλιάδες υποθέσεων έχουν διεκπεραιωθεί με επιτυχία.

Η δημοσίευση επίσης των διαθηκών γίνεται από πλατφόρμα την οποία μας έχουν ήδη δείξει και λειτουργεί οι συμβολαιογράφοι καθώς επίσης, παρέχεται μεγαλύτερη προστασία στο πλαίσιο της αναγκαστικής εκτέλεσης. Δυο λόγια θα πω γι’ αυτό και μετά θα αναφερθώ στα στοιχεία τα οποία ζήτησε ο κύριος Τζανακόπουλος.

Η προστασία στο πλαίσιο της αναγκαστικής εκτέλεσης από που ξεκινάει; Από μία διάταξη στην οποία δυστυχώς, δεν είδα να κάνετε καμία απολύτως αναφορά ενώ αναφερθήκατε στις διατάξεις, όπως συνηθίζεται η Αντιπολίτευση που αφορούν στους πλειστηριασμούς, ξεπεράσατε και ξεχάσατε την διάταξη η οποία αυστηροποιεί τις προϋποθέσεις για την παρέκταση της τοπικής αρμοδιότητας.

Τι γίνεται μέχρι σήμερα, κυρίες και κύριοι συνάδελφοι; Οι ισχυροί δηλαδή οι τράπεζες ή τα funds σε κάθε σύμβαση βάζουν την ρήτρα παρέκτασης. Τι σημαίνει αυτό; Ότι έχουν αρμοδιότητα για τις διαφορές που θα ανακύψουν από την δανειακή σύμβαση τα δικαστήρια των Αθηνών. Ποια είναι η συνέπεια αυτής της ρήτρας; Η συνέπεια είναι για υποθέσεις όπως είναι οι υποθέσεις πλειστηριασμών στην Κρήτη ή στον Έβρο ο οφειλέτης ο καθ’ου αναγκαστική εκτέλεση που κινδυνεύει να χάσει το σπίτι του εξαιτίας αυτής της ρήτρας να είναι υποχρεωμένος να ξεκινήσει δίκη στην Αθήνα που μπορεί να μην έχει έρθει και ποτέ στην Αθήνα ο άνθρωπος αυτός.

Σήμερα λοιπόν αυτό περιορίζεται. Όπου είναι έχει συναφθεί και υπάρχει υποκατάστημα εκεί θα ξεκινά η διαδικασία της διαγνωστικής δίκης και εκεί θα έχουν αρμοδιότητα τα δικαστήρια που θα επιλαμβάνονται των ανακοπών κατά της αναγκαστικής εκτέλεσης. Επίσης, δεν κάνατε καμία αναφορά στην διάταξη του 938 του Κώδικα Πολιτικής Δικονομίας που παρέχει δυνατότητα προστασίας δια της αναστολής σε περίπτωση που έχει ασκηθεί αναγκαστική εκτέλεση.

Δεν κάνατε καμία αναφορά στην διάταξη του 913 του Κώδικα Πολιτικής Δικονομίας, δεν κάνατε καμία αναφορά ή μάλλον κάνατε αρνητική αναφορά στο άρθρο 954 που δίδει τη δυνατότητα διόρθωσης σε εύθετο χρόνο έτσι ώστε να μπορεί ο δικαστής να εκδώσει όχι υπό την πίεση του χρόνου την Απόφαση για την διόρθωση της έκθεσης αναγκαστικής εκτέλεσης για τα ζητήματα τα οποία μπορεί να διορθωθούν.

Αναφερθήκατε στην ρύθμιση, η οποία επιβάλλει την άσκηση των λόγων αναπομπής από το 632 κατόπιν έκδοσης διαταγής πληρωμής με ιδιαίτερο Δικόγραφο και όλοι αυτοί οι λόγοι θα κρίνονται σε ιδιαίτερη διαδικασία και απαλλάσσουμε πλέον την αναγκαστική εκτέλεση από λόγους που αφορούν την ουσία της διαφοράς. Αυτό, όμως, το κάνουμε με θεσμικές και δικονομικές εγγυήσεις σε βάρος του καθ’ ου η διαταγή πληρωμής και ποιες είναι αυτές; Η τελεσιδικία της διαταγής πληρωμής μετά και την δεύτερη επίδοση δηλαδή διενεργείται πρώτη επίδοση με το 632 παρέρχονται δεκαπέντε (15) εργάσιμες και για να τελεσιδικήσει επιβάλλουμε δεύτερη επίδοση και εφόσον δεν ασκηθεί ανακοπή τότε μόνο τελεσιδικεί η διαταγή πληρωμής.

Επίσης, προβλέπουμε και την δυνατότητα στην διάταξη του άρθρου 633, αυτοδίκαιης αναστολής. Όλες αυτές λοιπόν, τις εγγυήσεις τις οποίες παράβλεψαν οι συνάδελφοι της Αντιπολίτευσης μας δίνουν τη δυνατότητα και ταχύτερης εκδίκασης των διαφορών, αλλά και μιας ενός ξεκαθαρίσματος θα έλεγα στις δίκες για την αναγκαστική εκτέλεση να κρίνονται μόνον οι πλημμέλειες που αφορούν στη διαδικασία της πράξης της αναγκαστικής εκτέλεσης.

Έρχομαι τώρα στα της λειτουργίας του χάρτη. Ευτυχώς και αυτό το σημειώνω και το τονίζω κύριε Πρόεδρε, κυρίες και κύριοι συνάδελφοι έχουμε πλέον την δυνατότητα να συγκεντρώνουμε αξιόπιστα στοιχεία και στα δικαστήρια και στο Υπουργείο Δικαιοσύνης ενώ παλαιότερα είχαμε την αίσθηση με βάση την οποία λειτούργησε και ο κ. Τζανακόπουλος για να μας πει ότι ο δικαστικός χάρτης έχει δημιουργήσει καθυστερήσεις και στην αίσθηση του αυτή όπως είπε ο ίδιος σε ερώτησή μου βασίστηκε σήμερα, έχουμε ευτυχώς την δυνατότητα με στοιχεία να δούμε τα της λειτουργίας του δικαστικού χάρτη.

Θα σας δώσω τα στοιχεία από τον μέσο όρο της χώρας σε ό,τι αφορά δύο κρίσιμους δείκτες. Ο πρώτος κρίσιμος δείκτης είναι το ποσοστό εκκαθάρισης και ο δεύτερος κρίσιμος δείκτης είναι ο εξαμηνιαίος χρόνος εκδίκασης της Απόφασης. Θα αναφερθώ πρώτα στον μέσο όρο της χώρας δηλαδή στα στοιχεία που έχουμε από όλα τα δικαστήρια Πρώτου Βαθμού και στην συνέχεια ειδικότερα στα μεγαλύτερα Πρωτοδικεία, στο Πρωτοδικείο Αθηνών και στο Πρωτοδικείο της Θεσσαλονίκης.

Πριν τον χάρτη το ίδιο χρονικό διάστημα και αναφερόμαστε στο χρονικό διάστημα του πρώτου τριμήνου του 2024, το ποσοστό εκκαθάρισης ήταν 89,7 %. Τι σημαίνει αυτό;

Ότι από τις 100 υποθέσεις που εισέρχονταν σε έναν δικαστικό σχηματισμό και εδώ μιλάμε για το σύνολο της χώρας εκκαθαρίζονταν οι 89,7%. Αυτό δημιουργούσε ένα στοκ υποθέσεων περίπου 10% άρα, αντί να διεκπεραιώνονται υποθέσεις σωρεύονταν υποθέσεις στα δικαστήρια και είχαμε νομοτελειακά αργότερο βραδύτερο χρόνο εκδίκασης που πριν την εφαρμογή του χάρτη για το ίδιο χρονικό διάστημα στο οποίο αναφέρομαι, ήταν 706,5 ημέρες. Τι συμβαίνει τώρα μετά την εφαρμογή του χάρτη;

Μετά την εφαρμογή του χάρτη λοιπόν, το ποσοστό εκκαθάρισης από το 89,7 έχει ανέβει στο 94% ο μέσος όρος στην χώρα και ο εξαμηνιαίος χρόνος εκδίκασης από τις 706,5 ημέρες έχει φθάσει στις 500,9. Αυτά, τους πρώτους μήνες εφαρμογής του δικαστικού χάρτη και χωρίς να έχουν ολοκληρωθεί οι Θεσμικές παρεμβάσεις του Υπουργείου Δικαιοσύνης για την επιτάχυνση και την ποιοτική αναβάθμιση της δικαιοσύνης στη χώρα. Λάβετε δε υπόψιν ότι ο δικαστικός χάρτης προέβλεπε και κάτι το οποίο είναι πάρα πολύ σημαντικό και δυστυχώς, δεν έχουμε αναδείξει ως οφείλαμε να αναδείξουμε στη χώρα την εκπαίδευση των ειρηνοδικών, την επιμόρφωση των ειρηνοδικών. Αυτό, κυρίες και κύριοι συνάδελφοι και νομίζω ότι όλοι μας πρέπει να το λέμε και να το λέμε με υπερηφάνεια αποτελεί μία ποιοτική υπεραξία της Ελληνικής Δικαιοσύνης.

Επιμορφώθηκαν περίπου 950 δικαστές Πρώτου Βαθμού με άψογο τρόπο με επιμόρφωση ουσιαστική και υψηλού επιστημονικού επιπέδου από τη Σχολή Δικαστών και οι δικαστές αυτοί είναι έτοιμοι με βάση τον σχεδιασμό μας από το επόμενο δικαστικό έτος να δικάζουν το σύνολο των αστικών υποθέσεων.

Επομένως, περιμένουμε περαιτέρω επιτάχυνση λόγω του γεγονότος ότι θα έχουμε πλέον όλους τους δικαστές και τους δικαστές ειδικής επετηρίδας θα τους έχουμε στις έδρες των αστικών δικαστηρίων και θα μπορούν να δικάζουν τις αστικές υποθέσεις ενώ υπενθυμίζω από 16/9/2026 οι πρώην ειρηνοδίκες, οι δικαστές ειδικής επετηρίδας πολλοί δε από αυτούς έχουν γίνει δικαστές γενικής επετηρίδας, διότι με απόφαση του Ανωτάτου Δικαστικού Συμβουλίου έχουν μετακινηθεί, έχουν μεταφερθεί, κατόπιν αξιολόγησης ασφαλώς στη γενική επετηρίδα, θα μπορούν να δικάζουν και ποινικές υποθέσεις αρμοδιότητας Μονομελούς Πλημμελειοδικείου.

Πάμε τώρα να δούμε ποια είναι η επίδραση του δικαστικού χάρτη, κυρίες και κύριοι συνάδελφοι, στα δύο μεγαλύτερα δικαστήρια της χώρας. Εδώ θα σας ενθάρρυνα να κρατήσετε τα στοιχεία και να τα δείχνετε ως μία καλή πρακτική. Στο Πρωτοδικείο Αθηνών το ποσοστό εκκαθάρισης πριν τον δικαστικό χάρτη ήταν 87,5%. Μετά τον δικαστικό χάρτη το ποσοστό εκκαθάρισης αυξήθηκε κατά 14,9% και περάσαμε πλέον σε θετικό νούμερο 101%, σε σύντομο χρονικό διάστημα και ο χρόνος εκδίκασης της Απόφασης σε περίοδο εξαμήνου με αναγωγή σε έτος ήταν 1.870,7 ημέρες και μειώθηκε σε 1.367,2 δηλαδή μία μείωση 27% περίπου.

Ακόμη καλύτερα είναι τα στοιχεία στο Πρωτοδικείο Θεσσαλονίκης. Το ποσοστό εκκαθάρισης από το 88,6% ανέβηκε κατά 18,6% και έφτασε το 104% και ο χρόνος εκδίκασης από τις 332,6 ημέρες έφτασε στις 252,9 ημέρες και επειδή είναι χρήσιμα να έχουν καταγραφεί και να ακουστούν στη Βουλή των Ελλήνων και μάλιστα στην αρμόδια Επιτροπή για την Δικαιοσύνη τα στοιχεία που αφορούν στο Πρωτοδικείο Αθηνών πρέπει να πω, κύριε Πρόεδρε και επιτρέψτε μου να πάρω λίγο ακόμη χρόνο για να καταγραφούν, τα στοιχεία τα οποία έχουμε -τα πλέον επίκαιρα- νομίζω είναι των προηγούμενων ημερών από το Πρωτοδικείο Αθηνών.

Το Πρωτοδικείο Αθηνών όπως ξέρετε έχει διαιρεθεί σε δύο τμήματα. Στο πολιτικό τμήμα που λειτουργεί στην (οδό) Λουκάρεως και στο ποινικό τμήμα που λειτουργεί στην πρώην Σχολή Ευελπίδων και θα έχω την ευκαιρία αύριο επειδή το ζήτησε η κυρία Λιακούλη, να μιλήσω και για το κτιριακό πρόβλημα και το τι έχουμε αποφασίσει να κάνουμε στην Αθήνα.

Σήμερα λοιπόν, στο Πρωτοδικείο Αθηνών υπηρετούν 742 δικαστές εκ των οποίων 540 στο πολιτικό τμήμα και 202 στο ποινικό τμήμα με ανάλογο αριθμό βεβαίως και δικαστικών υπαλλήλων. Αποτέλεσμα αυτού του διαχωρισμού είναι η μείωση του αριθμού υπηρεσιών των δικαστών. Πριν την εφαρμογή του δικαστικού χάρτη οι Πρόεδροι Πρωτοδικών είχαν έξι (6) υπηρεσίες τον μήνα και οι Πρωτοδίκες εννέα (9). Σήμερα, έχουν μειωθεί για τους Προέδρους στις τρεις (3) υπηρεσίες τον μήνα και για τους Πρωτοδίκες στις δύο (2) δηλαδή, οι δικαστές Α΄ βαθμού 2 υπηρεσίες τον μήνα έχουν και τις υπόλοιπες ημέρες μπορούν απερίσπαστοι να εργαστούν για την έκδοση των Αποφάσεων που χρεώνονται.

Επίσης, κάτι το οποίο είναι πάρα πολύ σημαντικό γιατί έχει να κάνει με την προσωρινή δικαστική προστασία. Ενώ πριν την εφαρμογή του χάρτη είχαμε χρόνο προσδιορισμού για τις προσωρινές διαταγές 15 ημέρες, σήμερα οι προσωρινές διαταγές δικάζονται σε δύο (2) ημέρες, κυρία και κύριοι συνάδελφοι. Σε ό,τι αφορά δε το ποινικό τμήμα τα ποινικά ακροατήρια στην Ευελπίδων διαμορφώνονται πλέον σε καθημερινή βάση ως εξής πέντε (5) Τριμελή Πλημμελειοδικεία, δεκαοκτώ (18) Μονομελή Πλημμελειοδικεία και 1 έως 2 Μικτά Ορκωτά.

Σύμφωνα με την Παγκόσμια Τράπεζα στο Πρωτοδικείο Αθηνών σημειώθηκε αύξηση του συνολικού αριθμού των υποθέσεων που εισήχθησαν απευθείας στο ακροατήριο κατά 47% και έχουμε επίσης μια αύξηση του αριθμού των υποθέσεων που έχουν εκδικαστεί κατά 24%. Αυτά είναι αποδεδειγμένα και με στοιχεία όχι με αίσθηση -όπως ανέφεραν οι βουλευτές της Αντιπολίτευσης- στοιχεία τα οποία προκύπτουν από την για λίγους μόνο μήνες εφαρμογή του δικαστικού χάρτη.

Επομένως, ο δικαστικός χάρτης - που δυστυχώς και αυτό νομίζω θα είναι άγος για τα κόμματα της Αντιπολίτευσης που τον καταψήφισαν εμμένοντας σε ένα απαρχαιωμένο σύστημα οργάνωσης και απονομής της ελληνικής δικαιοσύνης δηλαδή, στον διαχωρισμό Ειρηνοδικείων και Πρωτοδικείων και σε όλη αυτήν την διάσπαρτη κατάσταση 247 δικαστηρίων Πρώτου Βαθμού στη χώρα έχει αποδώσει και είμαστε απολύτως βέβαιοι ότι με τα υπόλοιπα μέτρα και την ψηφιοποίηση της δικαιοσύνης, θα επιτύχουμε χρόνους ανάλογους των χωρών της Ευρωπαϊκής Ένωσης και του Συμβουλίου της Ευρώπης.

Μία τελευταία αναφορά σε όσα είπε ο Τζανακόπουλος, ελπίζω να πάρει τα πρακτικά για να διαπιστώσει ότι πράγματι του απάντησα. Τι είπε ο κ. Τζανακόπουλος; ‘Ότι η προαναγγελθείσα ήδη κατά τη συζήτηση του νόμου 5134, αύξηση της ειδικής αρμοδιότητας του Πολυμελούς Πρωτοδικείου ως δικαστηρίου Δευτέρου Βαθμού που και αυτό είναι μία επιτυχημένη παρέμβαση του Υπουργείου Δικαιοσύνης.

Γιατί είναι επιτυχημένη παρέμβαση; Επιτρέψτε μου να το πω. Είναι επιτυχημένη παρέμβαση διότι οι υποθέσεις που μπορεί σε Πρώτο Βαθμό να εκδικαστούν κατ’ έφεση είναι αρκετές, είναι ήσσονος νομικής σημασίας, δεν έχουν σοβαρά νομικά ζητήματα -μικρού αντικειμένου- όμως, έχουμε την δυνατότητα εκεί, σε αυτές τις υποθέσεις στην σύνθεση να συμμετέχουν δικαστές ειδικής επετηρίδας και να κάνουν διάσκεψη δηλαδή, να παρακολουθούν τους εμπειρότερους και αρχαιότερους συναδέλφους τους.

Υπενθυμίζω ότι ένα σοβαρό έλλειμμα των Ειρηνοδικών ήταν ότι οι άνθρωποι αυτοί -οι δικαστές- δεν είχαν κάνει στην ζωή τους ποτέ διάσκεψη. Μόνοι τους συζητούσαν, μόνοι τους εξέδιδαν τις Αποφάσεις.

Ο κ. Τζανακόπουλος, λοιπόν, τι είπε; Ότι θα περιορίσουμε τους λόγους αναίρεσης από τους 21 λόγους που αναφέρει το 559, σε 5 ή 6 που αναφέρει το 560.

Παρατήρηση πρώτη. Το 560 αναφέρει τους ουσιαστικούς λόγους αναίρεσης. Άρα, όταν έχεις μια υπόθεση με ουσιαστικούς λόγους τότε καλύπτεσαι πλήρως και υπάρχει δικονομική εγγύηση και του ενδίκου μέσου της αναίρεσης για υποθέσεις μέχρι 60.000 ευρώ οι οποίες δικάζονται σε Δεύτερο Βαθμό από τα πολυμελή δικαστήρια. Αναφέρθηκε, όμως, στις εργατικές διαφορές μάλιστα, σε έναν προσωπικό τόνο μου είπε ότι εσείς πλέον μιλάτε με τα δικά σας εισοδήματα και δεν ξέρετε τι θα πει 50 ή 60 χιλιάδες σε μια εργατική διαφορά.

Η ερώτηση την οποία κάνω προς συναδέλφους της νομικής πράξης είναι η εξής. Για μία διαφορά εργατική 30, 40 ή 50 χιλιάδες ποιος είναι αυτός που καταφεύγει στην αναίρεση; Ο εργαζόμενος πληρώνοντας αρκετές χιλιάδες ευρώ για τον Άρειο Πάγο ή ο εργοδότης θέλοντας να κάμψει την βούληση και την αποφασιστικότητά του να διεκδικήσει και να εισπράξει το ποσόν που του έχει επιδικάσει το δευτεροβάθμιο δικαστήριο και όταν μιλά ο κ. Τζανακόπουλος με τέτοιους όρους γνωρίζει ποιος σε υποθέσεις αυτού του βεληνεκούς και αυτού του χρηματικού ύψους καταθέτει αναίρεση; Είναι ο εργοδότης ή ο εργαζόμενος; Διότι, εάν το κάνει ο εργοδότης αντιλαμβάνεστε ότι μάλλον υπηρεσία προσφέρουμε προς τους εργαζόμενους που έχουν κερδίσει στον Δεύτερο Βαθμό και περιμένουν να πάρουν τα χρήματά τους.

Όλα όσα ειπώθησαν και απάντησα, κύριε Πρόεδρε, στον βαθμό που μου επιτρέψατε, κάνοντας μεγάλη κατάχρηση του χρόνου νομίζω ότι διασκεδάζουν τις όποιες καλόπιστες αμφιβολίες για την αποτελεσματικότητα του σχεδίου νόμου το οποίο εισηγείται η Κυβέρνηση.

Θα καλούσα από την θέση του Υφυπουργού Δικαιοσύνης τα κόμματα της Αντιπολίτευσης να το υπερψηφίσουν επί της αρχής. Είναι μια θεσμική παρέμβαση η οποία και θα βελτιώσει και ποιοτικά θα αναβαθμίσει και θα επιταχύνει χωρίς ποιοτικές εκπτώσεις την απονομή της πολιτικής δικαιοσύνης.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τα αιτήματα τα οποία τέθηκαν ήταν αρκετά, κύριε Υπουργέ.

Κυρία Λιακούλη, παρόλο που έχει ολοκληρωθεί η διαδικασία, έχετε τον λόγο για 1’.

**ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας):** Έχετε δίκιο και σας ευχαριστώ.

Αναγνωρίζω ότι η διαδικασία πρέπει να τηρείται και στον τύπο της, όμως, οι προσωπικές αναφορές του κυρίου Υπουργού θα μου επιτρέψει να του πω, θα του απαντήσω αύριο στην ομιλία μου για όλα αυτά που είπε και για την έκθεση. Την διαβάσατε μισή και ανέσωτη παρακάτω έχει και άλλα πολύ σημαντικά για την διαφθορά. Την καταθέτετε, αλλά ο κόσμος που μας βλέπει δεν μπορεί να ακούσει. Ακούει μόνον αυτά που είπατε άρα, τα υπόλοιπα που δεν είπατε θα τα πω εγώ αύριο, όμως.

Κύριε Υπουργέ, είδατε πως συμφωνούμε τελικά; Για τη δημοκρατία ήθελα να σας μιλήσω και εγώ. Η κριτική που ασκεί η Αντιπολίτευση δεν μπορεί να προσωποποιείται, κύριε Υπουργέ. Εγώ, λοιπόν, δεν είπα ο κ. Μπούγας εσείς, μου λέτε η κυρία Λιακούλη. Εγώ εκφράζω το κόμμα μου τις θέσεις του πολιτικού μου φορέα όπως εσείς εκφράζετε την κυβέρνηση, η οποία σας διόρισε Υφυπουργό. Πολύ σωστά. Δεν είναι προσωπική μου θέση η θέση ότι εδώ θα μπορούσαμε να κάνουμε καλύτερη δουλειά επίσης, επειδή αναφερθήκατε και στην ουσία λέγοντας ότι δεν κάναμε προτάσεις.

Εμείς επιφυλαχθήκαμε, κύριε Υπουργέ και στην διαδικασία μου επιτρέπετε με απόλυτη καλοπιστία να σας πω ότι περίμενα στην αρχή αυτής της συζήτησης σήμερα να έρθετε και να επιβεβαιώσετε ή να διαψεύσετε τα δημοσιεύματα διότι μαθαίνουμε από τους δικηγόρους ότι αλλάξατε αυτά, μαθαίνουμε από τους δικαστές ότι αλλάξατε εκείνα και εσείς ως Υπουργός δεν ήρθατε να μας πείτε ποιες αλλαγές τελικά επιφέρετε στο νομοσχέδιο.

Άρα, μιλάμε στον αέρα. Θα τοποθετηθούμε επί των άρθρων και θα ακούσετε ποιες είναι οι απόψεις μας και ποιες είναι οι προτάσεις μας, αλλά μην μέμφεστε εμάς για το γεγονός ότι εσείς μιλάτε πίσω από τις πόρτες χωρίς την κοινοβουλευτική επιτροπή να την κάνετε συμμέτοχο σε αυτά που ήδη συζητήσατε από την Παρασκευή και αυτό δεν μπορεί κανείς να λέει, κύριε Υπουργέ, με συγχωρείτε ότι είναι όρος δημοκρατίας. Δεν μας βάλατε καν στις συζητήσεις που κάνατε με τους εκπροσώπους των φορέων που τους απασχολεί άμεσα το νομοσχέδιο και μετά θέλετε να μας πείτε ότι δεν συνεργαζόμαστε ή ότι δεν σας δίνουμε προτάσεις και δεν είμαστε δημιουργικοί; Έ, μην το λέτε γιατί έτσι εκτίθεστε και ξέρω ότι είστε ένας άνθρωπος που δεν θέλει να εκτίθεται. Το ξέρω αυτό. Τώρα το ότι αναγκάζεστε να εκτίθεστε εκεί που είστε μοιραίο μάλλον δείχνει.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Κύριε Υπουργέ, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης)**: Κυρία συνάδελφε, νομίζω ότι με βάση όσα σας απάντησα και ήταν πολύ συγκεκριμένα όχι μόνο δεν εκτίθεμαι, αλλά προσπάθησα να μην εκθέσω και όσους είπαν τα αντίθετα από αυτά τα οποία απαντήθηκαν και το έκανα με πολύ μεγάλο σεβασμό στην κοινοβουλευτική ιδιότητα των συναδέλφων διότι ενώ θα μπορούσα να ήμουν οξύτερος στην έκφραση μου προσπάθησα επαναλαμβάνω με ευγένεια και την αντιπαράθεση επιχειρημάτων, να μην εκθέσω τους συναδέλφους βουλευτές αποφεύγοντας να πω άλλα λέει το νομοσχέδιο και άλλα είπατε ότι κάνετε την ίδια κριτική σε όλα τα νομοσχέδια. Όλα αυτά τα οποία είναι κοινοβουλευτικά κλισέ, τα απέφυγα και σας έδωσα στοιχεία για να μπορέσω να απαντήσω τεκμηριωμένα σε όσα μου ζητήσατε να απαντήσω. Ασφαλώς η προσωπική αναφορά δεν είχε να κάνει με το πρόσωπο το δικό σας, αλλά με την ιδιότητα του Εισηγητή του ΠΑ.ΣΟ.Κ. ότι, λοιπόν, ανέφερα και μάλιστα εσείς το εκλάβατε ως προσωποποίηση ή προσωποποιημένη αναφορά παρακαλώ και το διορθώνω αφορούν το Πανελλήνιο Σοσιαλιστικό Κίνημα του οποίου είσαστε Εισηγήτρια. Σε ό, τι αφορά δε τώρα τον διάλογο με όσα είπατε ουσιαστικά ομολογήσατε ότι είχαμε έναν μακρύ και ουσιαστικό διάλογο με όλους τους εμπλεκόμενους φορείς. Ο διάλογος αυτός συνεχίζεται στην Κοινοβουλευτική Επιτροπή. Ακούσαμε σήμερα τις παρατηρήσεις σας και αύριο όσα καταγράψαμε από τον διάλογο, όσα σήμερα επίσης επισημάνθηκαν θα σας πούμε με νομοτεχνικές βελτιώσεις ποια θα γίνουν αποδεκτά από το Υπουργείο και θα αποτελέσουν το σώμα του νομοσχεδίου. Έτσι γίνεται σε μια ελεύθερη δημοκρατία, έτσι κάνουμε πάντα στον κοινοβουλευτικό διάλογο για να είναι ουσιαστικός και αποτελεσματικός.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Πριν κλείσουμε, να ανακοινώσω ότι προστίθεται στον κατάλογο των φορέων που θα κληθούν για αύριο και η Ενωτική Πρωτοβουλία κατά των Πλειστηριασμών.

Κλείνοντας, θέλω να ευχαριστήσω τον Υπουργό για όλα αυτά τα οποία μας παρέθεσε, να ευχαριστήσω όλες και όλους τους συναδέλφους για τις εισηγήσεις και τις τοποθετήσεις τους. Νομίζω ήταν μια συζήτηση η οποία κινήθηκε στα πλαίσια της αξιοπρέπειας και της ευπρέπειας και αρκετά εποικοδομητική.

Στο σημείο αυτό ολοκληρώνεται η συνεδρίαση. Συνεχίζουμε την επεξεργασία του νομοσχεδίου αύριο, 16 Ιουλίου, ώρα 13.00΄ στην Αίθουσα 223 και την επόμενη Τρίτη στις 10.00’.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αθανασίου Χαράλαμπος, Αντωνίου Μαρία, Βεσυρόπουλος Απόστολος, Ζεμπίλης Αθανάσιος, Καιρίδης Δημήτριος, Καππάτος Παναγής, Κεδίκογλου Συμεών (Σίμος), Κελέτσης Σταύρος, Κεφάλα Μαρία - Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Μακρή Ζωή (Ζέττα), Μάνη - Παπαδημητρίου Άννα, Μαντάς Περικλής, Μαρκογιαννάκης Αλέξανδρος, Μπαρτζώκας Αναστάσιος, Μπουκώρος Χρήστος, Νικολακόπουλος Ανδρέας, Οικονόμου Βασίλειος, Οικονόμου Ιωάννης (Γιάννης), Ράπτη Ζωή, Τριαντόπουλος Χρήστος, Υψηλάντης Βασίλειος - Νικόλαος, Φόρτωμας Φίλιππος, Χαρακόπουλος Μάξιμος, Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Μουλκιώτης Γεώργιος, Πάνας Απόστολος, Ακρίτα ‘Έλενα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Τσαπανίδου Παρθένα (Πόπη), Ψυχογιός Γεώργιος, Κομνηνάκα Μαρία, Χήτας Κωνσταντίνος, Κουρουπάκη Ασπασία, Καραγεωργοπούλου Ελένη, Βαλτογιάννης Διονύσιος και Σαρακιώτης Ιωάννης.

Τέλος και περί ώρα 14.10΄, λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΑΝΑΣΤΑΣΙΟΣ ΜΠΑΡΤΖΩΚΑΣ ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ**